ኦቻ ሓገዝ ናብ ክልል ትግራይ ከቕርብ ከምዘይከአለ ይገልጽ: መንግስቲ ግን መግቢ ተንከፍ ዘይኾነ ሓገዝ ምብጽሑ ይገልጽ

ናይ ሕቡራት ሃገራት ቤት ትፅሕፈት ኣወሃዲ ሰብኣዊ ጉዳያት ኦቻ ሕጂ እውን ኣብ ሰሜን ኢትዮጵያ እኹል ሓገዝ ከምዘየቕረበ ኣፍሊጡ ። ሚኒስትሪ ጉዳያት ወፃኢ ኢትዮጵያ ግን ኣብዚ ሰሙን መግቢ ተንከፍ ዘይኮኑ ቀረባት ብነፈርቲ ከይተረፈ ናብ ክልል ትግራይ ተላኢኹ ክብል ሓቢሩ። ወሃቢ ቃል ሚኒስትሪ ጉዳያት ወፃኢ ኣምባሳደር ዲና ሙፍቲ ብወገኖም ኣብ ምዕራብ ዓለም ዘለው ኣካላት ብመንግስቲ ኢትዮጵያ ንዝግበር ፃዕሪ ዋጋ ኣይህብዎን ዘሎ ክብሉ ነቒፎም ኣለው። ኦቻ ኣብ ዘውፅኦ መግለፂ ኣብ ዝሓለፈ ሰሙን ሰብኣዊ ረድኤት ዝፀዓና 80 መካይን ናብ ክልል ትግራይ ምእታወን ኣፍሊጡ ኣሎ። ካብ መጀመሪያ ሓምለ ጀሚሩ 686 መካይን ረድኤት ፅዒነን ናብ ትግራይ ምእታወን ዝሓበረ ኦቻ እዚ ግን ካብ ዘድሊ መጠን ረድኤት 12 ሚእታዊት ጥራሕ እዩ ይብል። ወሃቢ ቃል ኣምባሳደር ዲና ሙፍቲ ንሬድዮ ድምፂ ኣሜሪካ ኣብ ዝሃቡዎ ቃል ብዛዕባ እቲ ሕፅረት ተሓቲቶም ፀገማት እንተሃለው እውን ተጋኒኑ ይቐርብ ኣሎ ኢሎም። ብመሰረት ቤት ፅሕፈት ኣዋሃዲ ሰብኣዊ ረድኤት ሕቡራት መንግስታት ኦቻ ኣብ ክልል ትግራይ ሰብኣዊ ረድኤት ንምምላእ ኣብ መዓልቲ 100 መካይን ናብቲ ክልል ክኣትዋ ኣለወን ። ናብ ክልል ትግራይ ናይ መወዳእታ ነዳዲ ዝኣተወ ኣብ ፍርቂ ሓምለ ከምዝነበረ ዘዘኻኸረ እቲ መግለፂ ብርክት ዝበሉ ትካላት ረድኤት ብሰንኪ ሕፅረት ነዳዲ ናብ ዝተፈላለዩ ወረዳታት ምኻድ ከምዘይተኽኣለ ሓቢሩ ኣሎ። ኣምባሳደርዲና ሙፍቲ ቴክኒካዊ ዝኾኑ ነገራት በብእዋኑ ንምፍታሕ ፃዕሪ ይካየድ ኣሎ ኢሎም። ኦቻ ቀረባት መድሃኒትን ሕክምናን ብምህላው ኣብ ዓይደር ሆስፒታ 18 ሰባት ምሟቶምን ናይ ዅሊት ምህጻብ\ዳያለሲስ\ ብቕልጡፍ እንተደአ vቀሪቡ ህይውት 34 ኣብ ሓደጋ ወዲቑ ይርከብ ይብል። ኣብ ደቡብ ትግራይ ወረዳ ስላዋ ኣብ እዋን ወሊድ ሕክምና ብዘይ ምርካበን ደም ፈሲሱወን ሓሙሽተ ኣዴታት ሞይተን ኣለዋ። ኦቻ ወሲኹ ስኣን ዓቕሚ ኣብዚ ሕጂ ስዓት ትካላት ረድኤት ካብ 125 ትካላት ጥዕና ን13 ትካላት ጥዕናን ጥራሕ ከምዝሕግዙ ኣፍሊጡ ኣሎ። ብኻሊእ ወገን ድማ ናይ ሕቡራት መንግስታት ፕሮግራም ምግቢ ዓለም ኣብ ክልላት ዓፋርን ክልል ኣምሓራን ንዝተፀገሙ ሰባት ናይ መጀመሪያ ዙር ምክፍፋል ምግቢ ከምዝወገነ ኣብ ኢትዮጵያ ወሃቢት ቃል ፕሮግራም ምግቢ ዓለም ገማ ስኖውደን ኣፍሊጠን።ኣብ ትግራይ ግን ዝተፈላለዩ ዕንቅፋታት ዝፈጥሩዎ ሕፅረጵ ቀረባት ሰብኣዊ ረድኤት ከምዘሎ ወሲኸን ገሊፀን።


ኢትዮጵያ: ዲሞክራሲያዊ ፓርቲ ቁጫ አባላቱ ይእሰሩ ምህላዎም ይከስስ

ኣብ ኢትዮጵያ ክልል ደቡብ ዞባ ጋሞ ወረዳ ቁጫ ኣባላት ዲሞክራሲያዊ ፓርቲ ቁጫ ብፖለቲካዊ መሪገፂኦም ምኽኒያት ብሓይልታት ፀጥታ መንግስቲ በብመዓልቱ ይእሰሩ ኣለው ክብል እቲ ፓርቲ ከሲሱ። እቲ ፓርቲ ወሲኹ ክሳብ ሎሚ ተኣሲሮምኒ ዝበሎም ልዕሊ 150 ኣባላት ምዃኖም እቲ ፓርቲ ገሊፁ። ኣማሓዳሪ ዞባ ጋሞ ኣቶ ብርሃኑ ዘውደ ግን እቶም ውልቀሰባት ዝተኣሰሩ ገበን ፈፂሞም ብዝብል ተጠርቲሮም እዮም ክብሉ ነቲ ክሲ ነፂጎምዎ ኣለው። ዜጋታት ምእሳሮምን መግሃስቲ ሰብኣዊ መሰላት ከምዝተፈፀሞምን ሓበሬታ በፂሑኒ ኣሎ ዝበለ ናይ ኢትዮጵያ ሰብኣዊ መሰላት ጉባኤ ዝምልከቶም ኣካላት ምፅራይ ብምግባር ቕልጡፍ ፍታሕ ክህብሉ ኣተሓሳሲቡ ኣሎ።


ኣብ ፓኪስታን ብዘጋጠመ ምንቅጥቓጥ መሬት 20 ሰባት ሞይቶም

5.7 ማግኒትዩድ ዝዓቀኑ ሎሚ ሓሙስ አብ ደቡባዊ ምዕራብ ፓኪስታን ዘጋጠመ ምንቕጥቓጥ መሬት ብውሑድ ን20 ሰባት ከምዝቀተለን ልዕሊ 200 ሰባት ከምዘቁሰለን ተፈሊጡ። ማእከል እቲ ምንቕጥቓጥ መሬት ዘጋጠመሉ ስፍራ ኣብ ጥቃ ዶብ ምስ ኣፍጋኒስታን ኮይኑ፣ ኣብ ዕምቆት 20 ኪ.ሜ ከምዝተላዓለ፣ ትካል ምርምር ጂኦሎጂ ኣመሪካ ጠቂሱ። ከሰል ዝወጸላ አብ ክፍለ ሃገር ባሉችስታን ዘላ ከተማ ሃርናይ ምሒር ዝተጠቅዐት ከምዝኾነት፣ ብሕልፊ ካብ ጭቃ ዝተሃነጹ ኣባይቲ ዝያዳ ከምዝዓነው፣ ነበርቶም ድማ ደቂሶም ስለዝነበሩ በቲ ፍርስራስ ተጎዲኦም አለው። ደቂ ኣንስትዮንን ቆልዑን ድማ ብዝበለጸ ግዳያት ኮይኖም አለው። አብ’ቲ ከሰል ዝወጸሉ ከባቢ ናብ ዝበጽሐ ሓደጋ ንምብጻሕ ነዊሕ ሰዓታት ከምዝወስድ’ውን ሰበ ስልጣን ፓኪስታን ይገልጹ። ሰራዊት ፓኪስታን ብወገኑ፣ ሰራዊትን ሄሊኮፕተራትን ነቲ መስርሕ ሓገዝ ንምድጋፍ ኣዋፊሩ ኣሎ።


ሕ/ሃ ኣብ ጉዳይ ካብ ኢትዮጵያ ዝተሰጎጉ ሰበ ስልጣን ሕ/ሃ

ዋና ፀሓፊ ሕቡራት መንግስታት ኣንቶኒዮ ጉተረዝ ኢትዮጵያ ንሸውዓተ ሰበስክጣን ሕቡራት መንግስታት ካብ ሃገራት ምብራራ ብዝምልከት ቤት ምኽሪ ፀጥታ ትማሊ ረቡዕ ኣብዘካየደ ቅሉዕ ኣኼባ ኣብ ዘስምዕዎ መደረ መንግስቲ ኢትዮጵያ መብዛሕቲኦም ሰራሕተኛታት ሰብኣዊነት ንዝኾኑ ሸውዓተ ላዕለዎት ሰበስልጣን ሕቡራት መንግስታት ምብራራ ዘሰንብድ እዩ ኢሎምዎ።ኣብ ሕቡራት መንግስታት ኣምባሳደር ኣሜሪካ ሊንዳ ቶምሳ ግሪንፊልድ መንግስቲ ኢትዮጵያ ሰብኣዊ ሓገዝ ናብ ትግራይ ከይኣቲ ዕንቅፋት ይፈጥር ኣሎ ክብላ ከሲሰን።ኣምባሳደር ሊንዳ ንምብራር ሰበስልጣን ሕቡራት መንግስታት ብምኹናን ኣባላት ቤት ምኽሪ ስጉምቲ ክወስዱን እቶም ዝተባረሩ ብቅልጡፍ ናብ ስርሖም ክምለሱን ፀዊዐን።ኣምባሳደራት ቻይናን ሩሲያን ግጭት ትግራይ ውሽጣዊ ጉዳይ ኢትዮጵያ እዩ ኢለን።ኣብ ሕቡራት መንግስታት ኣምባሳደር ኢትዮጵያ ታየ ኣፅቀስላሴ ናብ ሃገራ መን ይእቶ፣መን ይፅናሕ፣መን ይውፃእ ናይ ምውሳን ልኡላዊ መሰል ኢትዮጵያ እዩ ኢሎም። No media source currently available  ዋና ፀሓፊ ሕቡራት መንግስታት ኣንቶኒዮ ጉተረዝ ትማሊ ረቡዕ ንቤት ምኽሪ ፀጥታ ኣብ ዝሃቡዎ መብርሂ ሸውዓተ ሰበስልጣን ሕቡራት መንግስታት ኣብ ጉዳያት ኢትዮጵያ ጣልቃ ይኣትው ነይሮም ዝብል ብመንግስቲ ኢትዮጵያ ንዝቐረቡ ክስታት መርትዖ ሓቲቶም ኣለው። ‘’ብዛዕባ እዞም ዝተሰጉ ኣባላት ሕቡራት መንግስታት ብዝምልከት ብመንግስቲ ኢትዮጵያ ናብ ዝኾነ ይኹን ትካላት ሕቡራት መንግስታት ዝቐረበ ናይ ፅሑፍ ሰነድ እንተሃሊዩ ቅዳሕ ክወሃበኒ እደሊ እየ፤ምኽኒያቱ ዋላ ሓደ ዝፈልጦ ነገር የብለይን’’ ኢሎም እቶም ዋና ፀሓፊ። ልዕሊ ሓሙሽ ሚሊዮን ሰባት ኣብ ትግራይ ሓዊሱ ኣብ ትግራይ፣ኣምሓራን ዓፋርን ኣስታት ሸውዓተ ሚሊዮን ሰባት ሓገዝ ምግብን ካልኦት ህፁፅ ደገፍን የድልዮም እዩ ኢሎም። ህይወት ኣድሕን ስራሕቲ ሰብኣዊነት ተሃሲዮም ኣለው ዝበሉ ንሶም ኣብ ባይታ ዝንቀሳቐሱ መሳርሕቶም ምስ ጥምየት ዝተኣሳሰረ ሞት ሓዊሱ ዘስንብድ ስቓይ መሰኻኽር ዓይኒ ብምጥቃስ ይገልፁሎም ከምዘለው ሓቢሮም። ‘’እታ ሃገር ቅልጡፍ ጠመተ ዘድልዮም ሰፊሕ ሰብኣዊ ቅልውላው ገጢሙዋ’’ ዝበሉ ዋና ፀሓፊ ጉተረዝ ‘’ኩሎም ፃዕርታት ህወይት ኣብ ምድሓንን ሰፊሕ ሰብኣዊ ሰቐቐንን ኣብ ምውጋድን ክኸውን ኣለዎ’’ ኢሎም።’’መንግስቲ ኢትዮጵያ መብዛሕቲኦም ሰራሕተኛታት ሰብኣዊነት ንዝኾኑ ሸውዓተ ላዕለዎት ሰበስልጣን ሕቡራት መንግስታት ምብራራ ዘሰንብድ እዩ።እዚ ተራእዩ ዘይፈልጥ ምብራር ኣብ መንጎ ሕቡራት መንግስታትን ኣባላት ሃገራትን ዝ ህሊ ርክብ ዋና መሰረት ስለዝኾነ ንኹላትና ብዓሚቕ ዘተሓሳስብ ክኸውን ኣለዎ’’ኢሎም። ጉተርዝ ሰበስልጣን ሕቡራት መንግስታትን ትካላት ረድኤትን መንግስቲ ኢትዮጵያ ንፃዕርታት ዘድሊ ረድኤት ከይኣቲ ናይ ምዕፃው ፃዕርታት የካይድ ኣሎ ኢሎም። ‘’መንግስቲ ኢትዮጵያ ኣዚዩ ኣገዳሲ ዝኾነ ነዳዲ፣ ገንዘብ፣ መሳርሕታት ኮሚኒኬሽን ሰብኣዊ ቀረባትን ናብቶም ክልላት ክኣቲ ክፈቅድ አተሓሳስብ ኣለኹ።ኩሎም ኣባላት በት ምኽሪ ፀጥታ ደድሕሪ ፃውዒት ሕቡራት መንግስታትን ኣብ ኢትዮጵያ ዘለው መሻርኽቱን ክሓብሩ እምሕፀን ኣለኹ’’ ኢሎም ንሶም ብምውሳኽ። ኣብ ሕቡራት መንግስታት ኣምባሳደር ኢትዮጵያ ታየ ኣስቀ ስላሴ ሰራሕተኛታት ሕቡራት መንግስታት ናይ ሓሶት ቁፅሪ ብምፍጣር፣ጥምየት ከም መሳርሒ ኵናት ኣብ ጥቕሚ ይውዕል ኣሎ፣ሰባት ብጥምየት ይሞቱ ኣለው ብምባልን ኸሲሶም ኣለው። ምብራር ናይ መጀመሪያ ስጉምትና ኣይነበረን ዝበሉ ኣማባሳደር ታየ ሻቖለትና ኣብ ዝተፈላለዩ ኣጋጣሚታት ንሰበስልጣን ሕቡራት መንግስታት ገሊፅና ኢና ኢሎም።’'8 ሓምለ 2021 ምኽትል ቀዳማይ ምንስቴርን ናይ ወፃኢ ምንስቴርን ኢትዮጵያ ብሰራሕተኛ ሕቡራት መንግስታት ዝተፈፀሙ ጉድለታት ስነምግባር ብዝርዝር ንቤት ፅሕፈት ሕቡራት መንግስታት ደብዳቤ ልኢኾም እዮም።ንገለ ሰራሕተኛታት ፀዊዕና እውን ኣጠንቂቕናዮም ኢና።እንተኾነ እቲ ጉድለት ስነ ምግባር ቀፂሉ እዩ’’ ኢሎም። ናብ ሃገራ መን ይእቶ፣መን ይፅናሕ፣መን ይውፃእ ናይ ምውሳን ልኡላዊ መሰል ኢትዮጵያ እዩ ኢሎም ኣምባሳደር ታየ ኣፅቀስላሴ። ኣብ ሕቡራት መንግስታት ኣምባሳደር ኣሜሪካ ሊንዳ ቶምሳ ግሪንፊልድ መንግስቲ ኢትዮጵያ ሰብኣዊ ሓገዝ ናብ ትግራይ ከይኣቲ ዕንቅፋይ ይፈጥር ኣሎ ክብላ ከሲሰን።ኣምባሳደር ሊንዳ ንምብራር ሰበስልጣን ሕቡራት መንግስታት ብምኹናን ኣባላት ቤት ምኽሪ ስጉምቲ ክወስዱን እቶም ዝተባረሩ ብቅልጡፍ ናብ ስርሖም ክምለሱን ፀዊዐን። ተግባራት መንግስቲ ኢትዮጵያ ኣስገዳድ ፆታዊ መድፈርቲን ጥምየትን ሓዊሱ ከም መሳርሒ ኵናት ምጥቃም ሓዊሱ ኣብ ልዕሊ ስቪላት ህውከት ምፍፃምን ንሰራሕተኛታት ሕቡራት መንግስታት ምብራርን ንምክልባትን ንምዕፋንን ኮነ ተባሂሉ ዝስራሕ ናይ ምስንኻል ተግባር እዩ ኢለን። እቲ ናይ ጥምየት ኩበታት ኣብ ሶማሊያ ኣብ 2011 ኣ\ፈ ምስ ዝነበረ ዝመሳሰል እዩ እውን ኢለን ብምውሳኽ። ኣብቲ ትማሊ ዝተኻየደ ኣኼባ ኣምባሳደራት ኣየርላንድ፣ ብሪታኒያን፣ኢስቶኒያን ካልኦት ነቲ ናይ ሕቡራት መንግስታት ዋና ፀሓፊ ዝደገፉ ክኾኑ ከለው ኣምባሳደራት ቻይና፣ሩሲያን ብቱንዚያ ዝምራሕ ጉጅለን እቲ ጉዳይ ናይ ኢትዮጵያ ናይ ውሽጢ ጉዳይ እዩ ኢሎምዎ ኣለው። ብፍላይ ኣብ ሕቡራት መንግስታት ቀዋሚት ወኪል ፌደረሽን ሩሲያ ኣምባሳደር ኣና ኤቪስቲግኒቫ ኣብ ልዕሊ መንግስቲ ኢትዮጵያ ንዝካየድ ፀቕጢ ተቓዊመን ኣለዋ።’’ናይዚ ቤት ምኽሪ ፀጥታ ምፍርራሕን ውሳነታትን ዘይሕጋዊ በይናዊ እገዳ ምንባርን ብሚዲያ ዝፍጠር መርዛም ሃዋህውን ነቲ ኩነታት ዘጋድ ድ እዩ’’ ኢለን። ምሉእ ትሕዝቶ ኣብዚ ምስማዕ ይክኣል:: No media source currently available


ብድሆን ዕድላትን ሓድሽ ምምሕዳር ኢትዮጵያ

ዕድላትን ብድሆታትን ድሕሪ ምርጫ ኢትዮጵያን ምምስራት ሓድሽ ካቢነን ፕሮፈሰር ዓወት ተወልደ ወልደሚካኤል፡ መምህር ታሪኽን ተመራማሪ ጉዳያት ኣፍሪቃን ኣብ ኲንስ ዩኒቨርስቲ ካናዳ ከምኡ’ውን ናይ ኪነ ህንጻ ምሁር (ኣርክቴክት) ኤርሚያስ ኣማረ ቅድም ክብል ኣብ ዩኒቨርስቲ መቐለ መምህር ዝነበረ፣ ሕጂ ኣብ ኒው ዮርክ ኣብ ዝርከብ ናይ ህንጻ ኩባኒያ ዝሰርሕን ናይ ቀረባ ተኸታትሊ ጉዳይት ኢትዮጵያን ቀርኒ ኣፍሪቃን’ዩ። ምሉእ ትሕዝቶ ዘተ ኣብዚ ምስማዕ ይክ ኣል። No media source currently available


ባይቶ ጸጥታ ሕ/ሃ ንጉዳይ ኢትዮጵያ ዘባረረቶም አባላት ሕ/ሃ ዝምልከት ዘተ የሳልጥ ኣሎ

ቤት ምኽሪ ፀጥታ ሕቡራት ሃገራት ኢትዮጵያ ብዛዕባ ዘባረረቶም ሰበስልጣን ሕቡራት ሃገራት ይዘራረበሉ ኣሎ። ዋና ፀሓፊ ሕቡራት ሃገራት ኣንቶኒዮ ጉተረዝ ኢትዮጵያ ኣብ ቀረባ ብዛዕባ ዘባረረቶም ሸውዓተ ላዕለዎት ሰበስልጣን ሕቡራት ሃገራት ንቤት ምኽሪ ፀጥታ ሃገራት ረቡዕ መብርሂ ክህቡ እዮም። እቲ ቤት ምኽሪ ክልተ ሰሙናት ኣብ ዘይመልአ ግዜ ብዛዕባ ኢትዮጵያ ክዝቲ እዚ ንኻልኣይ ግዜ እዩ።ፌደራል መንግስቲ እቶም ሰበስልጣን ኣብ ውሽጢ 72 ስዓታት ካብታ ሃገር ክወፁ 30 መስከረም 2021 ምፍላጡ ይዝከር። "ናይዞም ሰራሕተኛታት ረድኤት ምብራር እቲ ኩነታት እናኸፍአ ምኻዱ ዝሕብር ዝተጋገየ ኣንፈት ምዃኑ ሓደ ተወሳኺ ስጉምቲ እዩ’’ ኢለን ብሽም መንግስተን እቲ ኣኼባ ክካየድ ዝሓተታ ኣብ ሕቡራት ሃገራት ኣምባሳደር ኣየርላንድ ገራልዲን ባይረን ናሰን። ባይረን ናሰን ኣብ መንጎ ሕቡራት ሃገራትን መንግስቲ ኢትዮጵያን ርክባት ክፅገን እዞም ሰበስልጣን ረድኤት ናብ ስርሖም ክምለሱ ኣገዳሲ እዩ ኢለን። ‘’ወሳኒ ርክብ እዩ’’ ኢለን ንሰን ንጋዜጠኛታት ኣብ ዝሃብኦ መብርሂ:’'ኣብዚ ስዓት እዚ ንባዕልትና ኣብ ከምዚ ዝበለ ኩነታት ክንኣትው ኣይንደልን።ክንሪኦ ዘለና ፃዕርታት ሰብኣዊ ረድኤት ክውስኽ እምበር ምስሕሓብ ኣይምተገብአን ነይሩ’’ኢለን ። ኢትዮጵያ እቶም ናይ ረድኤት ሰበስልጣን ረድኤትን ናይ መራኸቢ ኣቑሕትን ንህወሓት ይህቡ ኣለው ዝብል ሓዊሱ ኣብ ውሽጣዊ ጉዳያታ ጣልቃ ብምእታውን ብካልኦትን ከሲሳቶም ኣላ። ምኽትል ሓላፊ ጉዳያት ሰብኣዊ ረድኤት ሕቡራት መንግስታት፣ምኽትል ኣዋሃዲ ሰብኣዊ ረድኤትን ተወካሊ ዩኒሴፍን ዝርከቡዎም ካብ ኢትዮጵያ ምውፅኦም ሕቡራት መንግስታት ብቕድሚ ትማሊ ሶኑይ ኣረጋጊፁ እዩ። ሕቡራት መንግስታት እቶም ሰበስልጣን ዋላ ሓደ ጌጋ ኣይሰርሑን ኢትዮጵያ ክተባርሮም ሕጋዊ መሰረት የብላን ኢሉ ኣሎ። ናይ ሕቡራት መንግስታት ሓላፊ ሰብኣዊ ረድኤት ማርቲን ግሪፊትስ ድሕሪ ናይ 11 ኣዋራሕ ጭቡጥ መንግስታዊ ምዕፃው ቅልውላው ትግራይ ካብ ቁፅፅር ወፃኢ ኮይኑ ኣሎ፤ሰራሕተኛታት ረድኤት ምግቢ ንከይቕርቡ ስለዝተኸልከሉ ስቪላት ንዓፀቦ ተቓሊዖም ኣለው ክብሉ ኣብ ዝሓለፈ ሰሙን ንAssociated Press\AP/ገሊፆም።መንግስቲ ኢትዮጵያ ብፅባሒቱ ንሸውዓተ ላዕለዎ ሰበስልጣን ሕቡራት መንግስታት የባርር ኣለኹ ክብል ኣዊጁ።


ዓለምለኸ ለበዳ ቫይረስ ኮሮና ኣብምክትታል ሕክምና ዘተኣታተዎ ሓድሽ መስርሕን

ለበዳ ቫይረስኮሮና ንብዙሓት ካባና ክንክን ጥዕና ንረኽበሉ መንገዲ ወይ ሜላ ይቅይሮሎ'ዩ። ኣብ ኣመሪካን ካልእ ቦታታትን ዝተገብረ መጽናዕቲ ከምዘርእዮ ቨርችዋል ወይ ብማንዛ ዝካየድ ቆጸራታት ሕክምና ውጺኢታዊ ኾይኑ ሎ። ከምኡ'ዉን ሰባት ዝደልይዎ ክንክን ጥዕና ወይ ሕክምና ባዕላቶም ክመርጹን ክቆጻጸርዎን ናብ ሆስፒታላትውን ንዘይምኻድ ወይ ዘይምእታው ኣኽኢልዎምን'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ሓድሽ ዝተመረጸ ካቢነኡ ናብ ፓርላማ ብምቕራብ አጽዲቑ

ቀዳማይ ሚንስተር ኣቢይ ኣሕመድ ሎሚ ረቡዕ ሓዲሽ ካቢንኡ ናብ ፓርላማ `ታ ሃገር ብምቕራብ ኣጽዲቑ። እቲ ሓዲሽ ካቢነ ሚንስተራት፡ መራሕቲ ተቓወምቲ`ውን ዝርከብዎ ምዃኑ ፍልይ ዘብሎ`ዩ ተባሂሉ`ሎ። ሎሚ ዝተኻየደ ኣኼባ ሓዲሽ ባይቶ ኢትዮጵያ፡ ንዝቕጽል ሓሙሽተ ዓመታት ነታ ሃገር ዘገልግሉ 22 ሚንስተራት ኣጽዲቑ`ሎ። ብቀዳማይ ሚንስተር ኣቢይ ተረቑሖም- ብፓርላማ ዝጸደቐሎም ሚንስተራት መራሕቲ ተቓወምቲ`ውን ይርከብዎም። ካብ መንጎኦም መርሒ ኢዘማ ዶ/ር ብርሃኑ ነጋ ሚንስተር ትምህርቲ፡ ምኽትል ኣቦ-መንበር ግንባር ሓርነት ኦሮሞ ኣቶ ቀጀላ መርዳሳ- ሚንስተር ባህልን ስፖርትን፡ ኣቦ መንበር ምንቅስቓስ ብሄረ- ኣምሓራ ኣቶ በለጠ ሞላ ይርከብዎም። ሓዲሽ መዝነት ካብ ዝተረከቡ ድማ፡ ምኽትል ሰላም ዝነበረት ሙፈርያት ከሚል፡ሚንስተር ዕዮ፡ ግዜያዊ ኣማሓዳሪ ክልል ትግራይ ዝነበረ ዶ/ር ኣብርሃም በላይ ድማ ሚንስተር ምክልኻል ኮይኖም ተሽይሞም ኣለዉ። ነቶም ሚንስተራት ኣብ ምምራጽ ከም መሰረታዊ መምዘኒ ዝተወስደ ቀ/ሚ ኣቢይ ኣሕመድ ንፓርላማ ኣብሪሁ ኔሩ፡-"ከም መሰረታዊ መምዘኒ ዝርኣናዮ፡ ቀዳማይ ፍልልይ ፖለቲካ ኣብ ኢትዮጵያ፡ ሓቢርካ ካቢነ ኮይንካ፡ ብሓባር ኣብ ቤት ምኽሪ ተቐሚጥካ ሓሳብ ንምልውዋጥ ዝኽልክል ክኸውን የብሉን፡ ዝተፈላለየ ሓሳባት ዘለና`ኳ እንተኾና፡ ተቐራሪብና ምስራሕ ክንለማመድ ኣለና- ንቐጻሊ ሓደ ፓርቲ መንግስቲ ምምስራት ዘኽእሎ ድምጺ እንተረኸበ`ውን እዚ ናይ ሎሚ ተመክሮ - ልምዲ ኣንጺፉ ክጸንሕ ይኽእል`ዩ ካብ ዝብል`ዩ" ኢሉ። ካልእ ክሳብ ሽዱሽተ ዝበጽሑ መምዘንታት ከምዝተጠቐመ`ውን ንፓርላማ ሓቢሩ`ዩ። እቲ ፓርላማ ብኽልተ ተቓውሞን፡ ብ12 ድምጺ ተኣቅቦን`ዩ ነቶም ሕጹያት ኣጽዲቕሎም። ካብቶም ኣባላት ፓርላማ ናይ ተቓውሞ ርእይቶታት ዘስምዑ`ው ኔሮም፡ ሓንቲ ካብኦም ኣብ ልዕሊ ሚንስተር ትምህርቲ ዝተረቑሐ ዶ/ር ብርሃኑ ነጋ`ዩ፡ ሚንስተር ትምህርቲ ክኸውን ብቕዓት የብሉን ትብል እዛ ኣባል ፓርላማ፡"ኣብ ትምህርቲ፡ ካብኡ ንላዕሊ ብቕዓት ዘለዎም ሰባት ዝተሳእኑ ኣይመስለንን። ዶ/ር ብርሃኑ ነጋ በቲ ዝሓዞ ማሕበራዊ ፍትሒ ክቕጽል ይኽእል`ዩ- ሚንስተር ትምህርቲ ክኸውን ግን ተቓውሞይ ይተሓዘለይ" ትብል። ቀዳማይ ሚንስተር ዝሃቦ ምላሽ፡ ከምኡ እንተዝኸውን መን`ዩ ቀዳማይ ሚንስትርነት ተማሂሩ ዝመጸ፡ ቀዳማይ ሚንስተር ንምዃን ሓደ ፍልጠት ይህልዎ`ምበር ብኹሉ ዓይነት ቀዳማይ ሚንስተር ክኾኑ ዘኽእል ብቕዓት የብሎምን- ብናትኩም ጽቡቕን ሰናይ ፍቓድን ቀዳማይ ሚንስተር እንተኾኑ`ኳ ዝብል ምላሽ ሂቡ:: ቀዳማይ ሚንስተር ኣብቲ እዋን ነቶም ሹመኛ ሚንስትራት ሓደራ ዝብለኩም ቀንዲ ስርቅን ልመናን ምጥፋእ'ዩ ኢሉ። ስርቅን ልመናን ክሳብ ዘሎ እዛ ሃገር ርእሳ ክተቕንዕ ኣይትኽእልን'ያ ኢሉ:: ኣስዒቡ ኣብ ካቢነ ንብሄር ምውካል ስለዘይክኣል ብዝብል ናይ ኢትዮጵያ ሚንስትራት'ምበር ናይ ብሄራት ሚንስትራት ኣይኮንኩምን ኢልዎም- ። ሓዲሽ ዝተመስረተ ካቢኔ ሚንስተራት ኢትዮጵያ ውጻኢ ዝንክን ስራሕ ዘቀላጥፍን ምዃኑ ኣብቲ እዋን ብሚንስትሪ ፕላንን ልምዓትን ተገሊጹ ኔሩ። ምሉእ ትሕዝቶ ኣብዚ ምስማዕ ይክኣል:: No media source currently available


ውድብ ጥዕና ዓለም ንቘልዑ ዝኸውን ጸረ ዓሶ ክታበት ምርካቡ ገሊጹ

ውድብ ጥዕና ዓለም ሎሚ ኣብ ዘውጽኦ ጋዜጣዊ መግለጺ፡ አር.ቲ. ኤስ. ኤስ (RTS,S) ዝተሰምየ ጸረ ሕማም ዓሶ ክታበት ውሑስ ኰይኑ ከም ዝረኸቦን፡ ንኣብ ትሕተ-ሳህራ ኣፍሪቃን ካልኦት ተመሳሳሊ ቅናት ዘለዋ ሃገራት ክውዕል ከም ዝኽእልን ኣፍሊጡ ኣሎ። እቲ ክታበት ኣብ መስርሕ ፈተነ ዝጸንሐ ኰይኑ፡ ካብ 2019 ኣትሒዙ፡ ኣብ ጋና፡ ኬንያን ማላዊን ዝርከቡ ልዕሊ 800-ሽሕ ህጻናት ፈተና ክግበረሉ ከም ዝጸንሐ ተፈሊጡ'ሎ። ውጽኢት ናይቲ ፈተነ ኣዕጋቢ ኰይኑ ስለ ዝረኸቦ እምበኣር’ዩ እቲ ውድብ ነቲ ክታበት ኣብ ጥቕሚ ዝበዝሐ ሰብ ክውዕል ዘፍቅድ ዘሎ። “ነዊሕ ክንጽበዮ ዝጸናሕና ልዑል መጽናዕቲ፡ ሕጂ እቲ እንደልዮ ውጽኢት ሒዙ ምምጻኡ ዓቢ ብስራት’ዩ። በዚ ክታበት ኣቢልና ድማ ህይወት ብዓሰርተታት ኣሽሓት ዝቑጸሩቈልዑን መንእሰያትን ከነድሕን ኢና፡” ክብሉ ዋና ዳይረክተር ውድብ ጥዕና ዓለም ዶክተር ቴድሮስ ኣድሓኖም ሓጐሶም ገሊጾም ኣለዉ።


ኣብ ኣመሪካ ጣፍ ዘፍርይ ኤርትራዊ ሓረስታይ

ጣፍ ምዝራእ ኣብዚ ኣብ ኣመሪካ'ውን እናተለምደ መጺኡ'ሎ። ጣፍ ነቶም ቀንዲ መግቦም ዝኾነ ኢትዮጵያውያንን ኤርትራውያንን ጥራይ ዘይኮነ ነቶም ኣብ ጥዕና ዘለዎ ጠቕሚ ዝተረድኡ ኣመሪካውያን ሓረስቶት'ውን ኣገዳሲ እናኾነ መጺኡ'ሎ። No media source currently available  ኣብግዝኣት ነቫዳ ንዘርኢ ጣፍ ብዝሰፍሐ ሕርሻ ዘማዕል ዘሎ ኤርትራዊ ሓረስታይን፥ ጣፍ ክዘርኡ ምስ ዝጀመሩ ኣመሪካውያን ሓረስቶን ኣዘራሪብና ኣለና:: ምሉእ ትሕዝቶ ጸብጻብ ኣብዚ ምስማዕ ይክኣል:: No media source currently available


ፕሮግራም መግቢ ዓለምን ሕ/ሃን ኣብ ሰሜን ኢትዮጵያ ንግዳያት ኲናት ቐዳማይ ዙር ሓገዝ ምብጽሖም ተገሊጹ

ፕሮግራም መግቢ ዓለም ውድብ ሕቡራት ሃገራት ኣብ ሰሜን ኢትዮጵያ ዝተላዕለ ኲናት ግዳያት ንዝኾኑ ቀዳማይ ዙር ረዲኤት ምብፅሑ ኣፍሊጡ ። ናብ ክልል ትግራይ ግን ሎሚ'ውን ክበፅሕ ዘይምኽኣሉ ገሊፁ ። ካብ 15 ነሓሰ,2021 ጀሚሩ ፕሮግራም መግቢ ዓለም ንልዕሊ 300,000 ዝኾኑ ህዝቢታት ዓፋርን ኣምሓራን ሓገዝ መግቢ ምብፅሑ ኣብቲ ዝዘርገሖ መግለፂ ሓቢሩ ። ንልዕሊ 210 ሽሕ ዝኸውን ህዝቢ ሓገዛት ጥረምረ: እኽልን ዘይትን ዝዓደለ ኮይኑ እዚ ድማ ብምኽንያት እቲ ጎንፂ ካብ መንበሪ ኣባይቶም ዝተመዛበሉን ንብረቶም ዓንዩ ንፀገም ዝተቓልዑን ይርከብዎም ። ከምኡ'ውን ፕሮግራም መግቢ ዓለም ኣብ ዋግ ኽምራን ከባቢታት ሰሜን ወሎ ንዝርከቡ ልዕሊ 2,200 ሜትሪክ ቶን ረዲኤት መሻርኽቲ ኣካላት ምብፅሑ ዝሓበረ ኾይኑ ናብቶም ጎንፂ ዘለዎም ከባቢታት ግን ክበጽሕ ዘይምኽኣሉን ኩነታት ኣብቲ ኸባቢ ዘለዉ ሰባት ኣዝዩ ሕማቅ ክኸውን ከምዝኽእል ይእምት ። ኣብ ክልል ዓፋር ን80 ሽሕ ዝኾኑ ግዳያት እቲ ኲናት ቀዳማይ ዙር ሓገዛት መግቢ ናብ ምዝዛሙ ምኳኑ ዝሓበረ ፕሮግራም መግቢ ዓለም ፤ እዚ ቁፅሪ ናብ 500,000 ክብ ክብል ከምዝክእል ፀብፃብ መንግስቲ ሓቢሩ ኢሉ። ኣብ ሰሜን ምዕራብን ከባቢታት ደቡብ ትግራይን ንዝርከቡ 2.4 ሚልየን ህዝቢ ፕሮግራም መግቢ ዓለም ረድኤት ምብፅሑን ምስ ዘይመንግስታዊ ሓገዝ ወሃብቲ ትካላት ብምትሕብባር ዝተኻየደ ካልኣይ ዙር ምብፃሕ ረድኤት ሓዊሱ ን2.7 ሚልየን ክሕግዝ ምኽኣሉ ሓቢሩ ።ፕሮግራም መግቢ ዓለም ስጋብ ሐጂ ህፁፅ ረዲኤት ካብ ዘድልዮም 71 ወረዳታት ዝበሎም ኣብ ወርሒ መስከረም 39 ጥራሕ ሓገዝ ክረኽቡ ምኽኣሎም ይገልጽ። ካብዚኦም 200,000 ህፃናትን ነፍሰፁርን መጥበውቲ ኣዴታትን ከምዝርከብዎም'ውን ይሕብር። ብሰንኪ እቲ ኣብ ክልል ትግራይ ዘሎ ሕፀረት መግቢ ኣብ ከተማ ሽረ ዘይትን እኽልን ብዘይምህላዉ ንሓደ ሰብ 2 ኪሎ ግራም ጥረምረ ጥራሕ ክዕድል ምኽአሉ ፕሮግራም መግቢ ዓለም ይገልፅ ። ሳልሳይ ዙር ምብፃሕ ረዲኤት ግን ሰብኣዊ ሓገዛት ንምብፃሕ ብዘጋጥምዎ ዕንቅፋታት ስጋብ ሐጂ ክጅምር ከምዘይከኣለ ሓቢሩ ። ኣብ ቀረባ ናብ ክልል ትግራይ ረዲኤት ክአቱ ምጅማሩዝገለፀ እቲ ፕሮግራም መግቢ ዓለም ይኩን እምባር 11% ጥራሕ እዩ ዛጊት ክባፃሕ ዝኸኣለ ይብል ። ብተወሳኺ ኣብ ክልል ትግራይ ልዑል ሕፅረት ነዳዲ ከምዘሎን ረዲኤት ንሓደ ሰሙን ንምብጻሕ 200,000 ሊትሮ ከምዘድልዮ ገሊፁ ። ከም ሓበሬታ ዳይሬክተር ፕሮግራም መግቢ ዓለም ምብራቅ ኣፍሪቃ ሚካኤል ዱንፎርድ “ካብ ሰለስቲኡ ክልላት ዝተረኽቡ ሓበሬታት ከምዘርእዩዎ ሰባት መንበሪኦም ብምዕናዉ ዝፈጠሮ ምምዝባላትን ናህሪ ዋጋን ንዝኸፍአ ሕፅረት መግብ ይቓልዑ ኣለዉ“ ኢሎም ። ንሶም ወሲኾም ዝበኣሰ ኩነታት ቅድሚ ምፍጣሩ ኩሎም ተፃባእቲ ወገናት ሰብኣዊ ሓገዛት ከባፅሕ ክተሓባበሩ ፀዊዑ ። ምሉእ ትሕዝቶ ጸብጻብ ኣብዚ ምስማዕ ይክኣል:: No media source currently available


ካብ ኢትዮጵያ ዝተሰጎጉ ሰራሕተኛታት ሕ/ሃ 'ንድሕነቶም' ክብል ካብታ ሃገር ምውጽኦም ሕ/ሃ ገሊጹ

ኣብ ውሽጣዊ ጉዳያት ኢትዮጵያ ጣልቃ ኣትዮም ብዝብል ካብ ኢትዮጵያ ኣብ ውሽጢ 72 ሰዓታት ክወጹ ዝተኣዘዙ ሰራሕተኛታት ሕቡራት ሃገራት፡ ንድሕነቶም ክብል ሕቡራት ሃገራት ካብ ኢትዮጵያ ከም ዘውጽኦም ተሓቢሩ። ኢትዮጵያ መተካእታ እቶም ዝተሰጎጉ ሰራሕተኛታት ከተፍቅድ ምዃና ደኣ ትገልጽ እምበር፡ ቦታኦም ከም ዘይተተክአ ግን ወሃብ ቃል ሕቡራት ሃገራትፈርሓን ሓቅ ኣመልኪቱ ። ብመሰረት ውዕል ሕቡራት ሃገራት፡ ኢትዮጵያ ንሰራሕተኛታት’ቲ ትካል ከምኡ ዝመስል ናይ ምስጕግ ሕጋዊ መሰል ከም ዘይብላ ቤት ጽሕፈት ሕቡራት ሃገራት ከመልክት ጸኒሑ’ዩ። ሕቡራት ሃገራት ኣብ መሰረታዊ ዘይሻራውነት መትከሉ ጸቒጡ ከም ዝሰርሕ ዘመልከተ ወሃብ ቃል’ቲ ውድብ ፈርሓን ሓቅ፡ እቲ ውድብ ብቑዓት ኢሉ ናብቲ ስራሕ ዝለኣኾም ሰራሕተኛታት ንሳቶም ብምዃኖም፡ ኢትዮጵያ ምቹው ናይ ስራሕ ዕድል ባይታ ተላብዩ።


ጋዜጠኛ ተስፋኣለም ወልደየስ ካብ ማእሰርቲ ከምዝተለቐቐ ተፈሊጡ

ጋዜጠኛ መስራቲን ዋና ኣሰናዳኢን ኢትዮጵያ ኢንሳይደር ተስፋኣለም ወልደየስ ድሕሪ ናይ ሰለስተ መዓልታት ማእሰርቲ ከም ዝተለቐቐ ተፈሊጡ ኣሎ። ምኽንያት ማእሰርቲን ተሓይሩሉ ዝነበረን ቦታን ብልክዕ ደኣ ኣይተሓበር እምበር፡ ኣብ ዓመታዊ ዝኽሪ በዓል\nእሬቻ ዝነበረ ህዝባዊ ተቓውሞ ኣመልኪቱ ኣብ ፈይስቡክ ዘካፍሎ ቪድዮ ተኣሳሲሩ ክኸውን ከም ዝኽእል ቀረበቱ ይሕብሩ።


ክኢላታት ሕጊ  ኣብ ጉዳይ ኣፈፃሚ ትእዛዝ ፕሬዝዳንት ጆ ባይደን

ኣብ ክልል ትግራይ ኢትዮጵያ ብዝተኻየደን ይካየድ ብዘሎን ኲናት ናይ ኣመሪካ ፕረዚደንት ጆ ባይደን ኣፈፃሚ ትእዛዝ 17 መስከረም 2021 ምፍራሞም ይዝከር። ኣብ ኲናት ይሳተፉ ዘለው መንግስታት ኢትዮጵያን ኤርትራን፣ ህወሓትን ናይ ኣምሓራ ክልላዊ መንግስትን ቶኽሲ ጠጠው ንምባል እንድሕር ዘይተሰማሚዖም ግብራዊ ክኸውን ብፕረዚደንት ባይደን ዝተፈረመ ትእዛዝ ብዝምልከት ኣብ ኖርወይ ብሕጊ ናይ ዶክትሬት ትምህርቱ ይከታተል ዘሎ ኣቶ ሙሉ በየነን ክኢላ ዓለምለኸ ሕጊ ዝኾነ ኣቶ ኢሳያስ ሃይለማሪያም ድማ ካብ ካሊፎርኒያ ብዛዕባ ስፍሓትን ዕምቆትን እቲ ትእዛዝ ዝምልከት ዝሃቡዎ መብርሂ ኣብዚ ዝስዕብ ተኸታተሉዎ። No media source currently available No media source currently available


ቀ/ሚ ኢትዮጵያ አብይ አሕመድ ንካልኣይ ናይ መዝነት ጊዜ ቃለ መሓላ ፈጺሞም

ቀዳማይ ሚንስትር አብይ ኣሕመድ ፓርቲ ብልፅግና ንመብዛሕቲኡ ናይ ፓርላማ መናብር ኣብ ዝሰዓረሉን ዝተጣየሸ ቤት ምኽሪ ወከልቲ ህዝቢ ቀሪቦም ንካል ኣይ ናይ መዝነት ጊዜ ቃለ ምሓላ ፈፂሞም:: ኣብቲ ስነ ስርዓት ቃለ መሓላ ዝተኻየደለ መስቀል አደባባይ ከተማ አዲስ አበባ መራሕቲ ሃገራትን ኣጋይሽን ተረኺቦም ኔሮም። "እዚ ኣጋጣሚ ከም ሃገር ብጥንቃቐ ኣብ ረብሓ ክነውዕሎ ኢና’’ ዝበሉ ቀዳማይ ሚንስትር ኣብይ እቲ ከይዲ ኣብ ናይ ኢትዮጵያ ምምሕዳር መንግስትነት ዘመን ንመጀመሪያ ግዜ ግልፅን ተኣማኒን ምርጫ ዝተኻየደሉ ከምዝኾነ ተዛሪቦም። ቀዳማይ ሚንስትር አብይ "ህዝባዊ ቅቡልነት ዝረኸበ መንግስቲ ዝተመስረተሉ እዩ’’ ኢሎም ። ኣብቲ ስነስርዓት መደረ ዘስምዑ ገለ መራሕቲ ኣፍሪቃ "ቀዳማይ ሚንስትር ኣብ ምርጫ ዘረጋግፁዎ ቅቡልነት ኣብ ናይ ሃገሮም ሰላም ንምስፋን ክሕግዞም’’ ተስፍኦም ገሊፆም ። ብዛዕባ እቲ ቃለ ምሓላ ዝፀብፀበ ኣገልግሎት ዜና ኣሶሼትድ ፕረስ ድማ ብ ቀዳማይ ሚንስትር ኣብይ ኣሕመድ ኣብ ውሽጢ ንሓደ ዓመት ዝፅጋዕ ኵናት ኮይኖም ንካልኣይ ሓሙሽተ ዓመት ስልጣን ዘመኖም ሎሚ ሶኑይ ቃለ ምሓላ ፈፂሞም።ናይ ዶክተር ኣብይ ፓርቲ ብልፅግና ኣብ ቀረባ ኣብ ዝተኻየደ ነቐፌታ ዝቐረቦን ተቓወምቲ ፓርታት ዝተሓሰሙዎን ገለ ናይ ወፃኢ ተዓዘብቲ ድማ ካብቶም ዝሓለፉ ምርጫታት ዝሓሸ እዩ ዝበሉዎ ምርጫ ተዓዊቱ እዩ። ኣብ 2019 ናይ ኖቤል ሰላም ተሸላሚ ዝኾኑ ቀዳማይ ሚንስትር ኣብይ ናይ ክልል ትግራይ ኵናት ናብ ካልኦት ከፋላት እታ ሃገር እናገፍሐ ብምኻዱ ዓብይ ብድሆታት ገጢሙዎም ይርከብ። ብመሰረት ኣሶሴይትድ ፕረስደማዊ ናይ ብሄራት ህውከት ቀፂሉ ተሓለቕቲ መሰላት ድማ ናይ ዓፋኒ መንግስቲ ተግባራት ናብቲ ናይ ቀደም ይምለስ ኣሎ ክብሉ የጠንቅቑ ።


መስራቲ ኢትዮጵያ ኢንሳይደር ጋዜጠኛ ተስፋለም ወልደየስ ተአሲሩ

መስራትን አዳላዊን ኢትዮጵያ ኢንሳይደር ጋዜጠኛ ተስፋለም ወልደየስ ምእሳሩ ዝተፈላለየ መሓውራት ዜና ሓቢረን። መሳርሕቱን ኣዕርኽቱን ሃለዋቱ ከምዘይፈልጡ እንተገለፁ እውን ፌደራል ፖሊስ ዘሰክፍ የለን ክብል ብምግላፅ ንማእሰርቱ ምርግጋፁ ቢቢሲ ፀብፂቡ ኣሎ። ፖሊስ ተወሳኺ ዝርዝር ሓበሬታ ኣይሃበን።ፈፃሚ ዳይረክተር ማእኸል ምስጓም ንመሰላትን ዴሞክራስን በፈቃዱ ሃይሉ ኣዲስ ኣበባ ንዝተኻየደ ብዓል ኢሬቻ ድሕሪ ምፅብፃቡ ሃለዋቱ ከምዝጠፍአ ገሊፁ።በፈቃዱ ብቲዊተር ኣብ ዝዘርግሖ መልእኽቲ ተስፍኣለም ትማሊ ሰንበት ኣብ ቢሸፍቱ ንዝተኻየደ ናይ ኢሬቻ ፌስቲቫል ሽፋን ንምሃብ ትልሚ ነይሩዎ ኢሉ። ተስፍኣለም ድሕሪ ናይ ኣዲስ ኣበባ ብዓል ሰባት ንምምሕዳር ቀዳማይ ሚንስትር ኣብይ ብምንቃፍ ድምፆም እናስምዑ ዘርኢ ቪዲዮ ኣብ ናይ ኢትዮጵያ ኢንሳይደር ማሕበራዊ መራኸቢ ፌስቡክ ኣውፂኡ ነይሩ። ተሳተፍቲ "ጀዋር፣ጀዋር’’ዝብል ድምፂ እናጨርሑ ፖለቲካዊ እሱራት ክፍትሑ ይሓቱ ኔሮም። ተስፍኣለም "ዞን ትሽዓተ ብሎገራት’’ ብዝብል ዝፈልጥ ኣብ 2014 ካብ መንጎ ዝተኣሰሩ ሰለስተ ጋዜጠኛታትን ሽዱሽተ ብሎገራትን ሓደ ነይሩ። ብዓል ኢሬቻ ንሳልሳይ ግዜ ኣብ ኣዲስ ኣበባ ከምዝተኸበረን ከንቲባ ኣዲስ ኣበባ ዝኾና ወይዘሮ ኣዳነች ኣቤቤ ናይ ህወሓት ኣጋር ኢለን ዝፀውዕኦ ሸኔ ዝለኣኾም ሰባት ነቲ ብዓል ክርብሹ ፈቲኖም ክብላ ከሲሰን።እተን ከንቲባ ሸኔ ኢለን ዝገለፅኦ ንባዕሉ ግን ናይ ኦሮሞ ነፃነት ሰራዊት ኢሉ ዝፅውዕ ክሳብ ሕጂ ኣብቲ ጉዳይ ዝበሎ የብሉን። ሬድዮ ድምፂ ኣሜሪካ ናይ ኢሬቻ ብዓል ካብ ቢሾፍቱ ንምፅብፃብ ዝገበሮ ፃዕሪ ካብ ኣተሓባበርቲ ናይ መሕለፊ ፍቓድ ብዘይምርካቡ ኣይተዓወተን ።


ኣቦ መንበር ዓረና ትግራይ ኣቶ ኣብርሃ ደስታ ምእሳሩ ተገሊጹ

ኣቦ ወንበር ዓረና ትግራይ ኣቶ ኣብርሃ ደስታ ዝሓለፈ ሓሙስ ብፖሊስ ከምዝተኣሰረ ጠብቕኡ ንድምጺ ኣመሪካ ገሊፁ። ህወሓት ካብ ናይ ክልል ትግራይ ምምሕዳር ምስተኣለየ ብመንግስቲ ቀዳማይ ሚንስትር ኣብይ ኣሕመድ ንትግራይ ከመሓድር ኣብ ዝተሸመ ግዚያዊ ምምሕዳር ሓላፊ ቢሮማሕበራዊ ጉዳይ ዝነበረ ኣቶ ኣብርሃ ደስታ ምስ ምንኣስ ሓዉ ገብረህይወት ደስታ 20 መስከረም 2014 ዓ\ም ኣብቐይዲ ምእታው ጠብቕኡ ኣቶ ተስፍኣለም በርሀ ገሊፁ። ኣብ ዝሓለፉ ሰሙናት ተኣሲሮም ዝነበሩን ብዋሕስ ዝተፈትሑን 13 ናይ እንጠጦ ኪዳነምህረት መነኮሳትን ኣቕሽትን ሓዊሱ ናይ ብዙሓት ተወለድቲ ትግራይ ጠበቓ ምዃኑ ዝገለጸ ኣቶ ተስፍኣለም ንእሽተይ ሓው ንኣብርሃም ሰራሕተኛ ባንኪ ምዃኑን ኣብ ፖለቲካ ዝኾነ ይኹን ተሳትፎ ከምዘይብሉን ሓቢሩ። ስቪላት ዜጋታት ብዘይኣግባብ ይከላበቱ ምህላዎም ንቤት ፍርዲ ብተደጋጋሚ ነተሓሳስብኢና ዘለና ዝበለ ኣቶ ተስፍኣለም ዝካየድ ዘሎ ዳርጋ ሓፈሳ እዩ፤ እቲ ዝቐርብ ናይ ክሲጥርጣረ ድማ ምልዕዓል ህውከትን ምስ ህውሓት ርክብ ብምፍጣርን ዝብሉ ሓደ ዓይነት ብዝብሃሉ ጥርጣረታት ናብ ቤት ፍርዲ ከምዝቐርቡ ሓቢሩ።  ተኸሲሱ በዚ ገበነኛ ዝተብሃለን ዝተፈረዶን ተጠርጣሪ ድማ ክሳብ ሎሚ ዋላ ሓደየለን ኢሉ።


ኣብ ቤንሻንጉል ጉምዝ ዕጡቓት 2 ሰባት ቐቲሎም 145 ምሓዞም ተገሊጹ

ኣብ ኢትዮጵያ ክልል ቤንሻንጉል ጉሙዝ ዞባ ካሚሸ ወረዳ ሴዳል ዕጡቃት ብዉሑዱ ክልተ ሰባት ቀቲሎም 145- ሰባት ኸኣ ከምዝሓዙ ኮሚሽን ሰብ ኣዊ መሰላት ኢትዮጵያ ኣፍሊጡ።  እቲ ኮሚሽን ሎሚ ኣብ ዝዘርግሖ መግለጺ ኣብቲ ክልል ብፍላይ ኣብ መተከልን ዞባ ካማሽን ደሕንነት ዜጋታት ንምርግጋጽ ብመንግስቲ ዝውሰዱ ስጉምቲ ክቀላጠፍ'ዉን ተላብዩ። ካብ 12- መስከረም ጀሚሩ ነበርት'ቲ ከባቢ ዕጡቃት ጉሙዝ'ዮም ብዝበልዎም 145- ዝኾኑ ተወለድቲ ብሄር ጉሙዝ ከምዝተጨውዩ ምንጭታት ብምጥቃስ ይገልጽ።  እቶም ዝተጨውዩ ኣንስቲን ቆልዑን ኣረጋውያንን ዝሕውስ'ዩ ፥ዝህብዎ ምኽንያት ኸኣ ንዕላማና ኣይደገፍኩምን ዝብል ምኻኑ ሃዲሞም ዘምለጡ ሰባት ጠቂሱ ይሕብር። ኣብቲ እዋን በቶም ዕጡቃት ብውሕዱ ክልተ ሰባት ከምዝተቀትሉ ዝተጨውዩ'ውን ምንክልባት ይበጽሖም'ሎ ኢሉ'ሎ። 5000 ሰባት'ዉን ከምዝተመዛበሉ ተገሊጹ'ሎ። ንዝሓለፉ ሓሙሽተ መዖኣልታት'ውን ኣብ መንጎ ሓይልታት ጸጥታን'ቶም ዕጡቃትን ኹናት ይካየድ ምህልውን ንነበርቲ ሰዳል ናብ ድሌት ዝተባህለ ቦታ ንምህዳም ጻዕሪ ይግበር ከምዘሎን ዝገለጸ'ቲ ኮሚሽን እቲ ዝተወፈረ ሓይሊ ጽጥታ እኹል ኣይኮነን ኢሉ'ሎ። ኣብ ወረዳ ሰዳል ካብ ዝሓለፈ ወርሒ መጋቢት ጀሚሩ ኣብያተ ዕዮ መንግስቲ ከምዝተዓጽወ'ዉን ገሊጹ 'ሎ።


ግብረ መልሲ ዝተፈላለዩ ወገናት ኣብ ጉዳይ ምውጻእ አባላት ሕ/ሃ ካብ ኢትዮጵያ

ጸሓፊ ጉዳያት ወጻኢ ኣመሪካ፡ ኣንቶኒ ብሊንከን፡ ሚኒስትሪ ጉዳያት ወጻኢ ኢትዮጵያ ንሸውዓተ ሰራሕተኛታት ሕቡራት ሃገራት ካብታ ሃገር ክወጹ ንዝወሰኖ ስጕምቲ ብትሪ ነቒፎምን እቲ ውሳነ ክስረዝ ጸዊዖምን። ኣብ ውሽጣዊ ጉዳያት ኢትዮጵያ ጣልቃ ኣትዮም ብዝብል ክሲ ካብታ ሃገር ኣብ ውሽጢ 72 ሰዓታት ክወጹ ትማሊ ዝተሓበሩ ዳይረክተር ትካል ትምህርቲ፡ ስነ-ፍልጠን ባህሊን ሕቡራት ሃገራት (ዩኔስኮ)ን ሓላፊ ምውህሃሃድ ሰብኣዊ ሓገዛት ሕቡራት ሃገራት (ኦቻ)ን ኣብ ኢትዮጵያ ይርከቡዎም። እቲ ውሳነ ጽባሕ’ቲ ሓተሓባባሪ ኦቻ ማርቲን ግሪፍስ ሰብ-ሰርሖ ጥሜት ኣብታ ሃገር ይርአ ኣሎ ኢሉ ድሕሪ ምግላጹ’ዩ።  ካብ ቤት ጽሕፈት ኣንቶኒ ብሊንከን ዝወጸ ናይ ጽሑፍ መግለጺ፡ እቲ ውሳነ ነቲ ዝካይድ ዘሎ ሰብኣዊ ሓገዛት ጻዕሪ ድሕሪት ዝመልስን ንስቓይ ሰለማዊ ህዝቢ ዘጋድድን ክብል ገሊጹዎ።  ብ17 መስከረም ብፕረዚደንት ባይደን ዝሓለፈ ትእዛዝ ዝጠቐሰ መግለጺ ብሊንከን፡ ቤት ጽሕፈቶም ዘድሊ ስጕምቲ ካብ ምውሳድ ከም ዘይቍጠብ ጠቒሱ ኣሎ። ብተመሳሳሊ’ውን ኵላቶም ዓለምለኸ ትካላት፡ ነቲ ዝተወስደ ስጕምቲ ጸቕጢ ንምግባር፡ ተመሳሳሊ ስጕምቲ ክወስዱ ጸዊዑ። ኣብ መወዳእታ ብሊንከን መንግስቲ ኢትዮጵያ ምስ ዓለምለኸ ትካላትን ኣካላት ሕቡራት ሃገራትን ተሓባቢሩ ነቲ ዘሎ ሽግር ኢትዮጵያ ኣብ ምቅላል ክሰርሑን ንሰብኣዊ ሓገዝ ዘይተገደበ ኣፍደገ ክኸፍቱን ጸዊዖም።  ነዚ ጉዳይ ኣመልኪቱ ዋና ጸሓፊ ሕቡራት ሃገራት ትማሊ ተሪር መግለጺ ከም ዘውጽአ ዝዝከር ኰይኑ፡ ትካል ህጻናት ሕቡራት ሃገራት (ዩኒሴፍ)’ውን ነቲ ተግባር ኣዝዩ ኣሕዛኒ ክብሎ ሎሚ ኣብ ዘውጽኦ መግለጺ ኣፍሊጡ ኣሎ።  ንሱሳ ዓመታት ኣብ ኢትዮጵያ ንድሕነት ህጻናት ከም ዝሰርሐ ዘመልከተ መግለጺ ዩኒሴፍ፡ ሕጂ ኵነታት ህጻናት ኢትዮጵያ ኣብ ኣዝዩ ተኣፋፊ ኵነታት ኣብ ዘለወሉ እዋን እቲ ስጕምቲ ምውሳዱ ከም ዘሕዘኖን፡ ብመትከሉ ድማ ካብ ጸግዒ ምውሳድ ዝተቖጠበን ዘይሻራዊ ኣካል ምዃኑን ደጊሙ ኣስሚሩ።  እዚ ከምዚ ኢሉ እንከሎ፡ ንትግራይ ዘመሓድር ዘሎ መንግስቲ ምዃኑ ዝገልጽ ብፈደራላዊ መንግስቲ ግን ካብ መዝነቱ ዝተኣልየ ኣካል፡ ሎሚ ኣብ ዘውጽኦ መግለጺ ነቲ ተግባር ኣትሪሩ ብምዅናን ኣካል’ቲ መንግስቲ ኢትዮጵያ ናብ ትግራይ ሓገዝ ንኸይበጽሕ ክግበሮ ዝጸንሐ ናይ 11 ኣዋርሕ ተግባር’ዩ ክብል ገሊጹዎ። “ብዝገብሮ ዘሎ ሰፊሕ ፕሮፓጋንዳ፡ ንሰብኣዊ ሓገዝ ንዘይምብጻሕ’ውን ማዕረ ገበን ገይሩ ይጕስጕስ ኣሎ፡” ንዝበሎ ተግባራት ፈደራል መንግስቲ ድማ “ኣብ ውሽጣዊ ጉዳያት ጣልቃ ንዘይምእታው ብዝብል ምስምስ ኣብ ልዕሊ ዜጋታቱ ከቢድ ገበናት” ይፍጽም ኣሎ ክብል ከሲሱ። ኣብ መወዳእታ ድማ ባይቶ ጸጥታ ሕቡራት ሃገራት ቅልጡፍ ስጕምቲ ወሲዱ ንዝርአ ዘሎ ሰብኣዊ ቅልውላ መፍትሒ ከናዲ ጸዊዑ።


ምስሕሓብ ኢትዮጵያን ሕ/ሃን ብዓይኒ ዴቪድ ሺን

ሚኒስተር ወጻኢ ኢትዮጵያ፣ ኣብ ውሽጣዊ ጉዳይና ጣልቃ ኣትዮም’ ኢሉ ንዝኸሰሶም ሸውዓተ ሰበ ስልጣን ሕቡራት ሃገራት ኣብ ውሽጢ 72 ሰዓታት ካብ ግዝኣቱ ንክወጹ ከምዝኣዘዘ ትማሊ ገሊጽና ነይርና። ኣምባሳደር ዩናይትድ ስቴትስ ኣብ ኢትዮጵያ ዝነበሩ ዴቪድ ሽን ‘መንግስቲ ኢትዮጵያ ዝወሰዶ ስጉምቲ፣ ከቢድ ሳዕቤን ክህልዎ እዩ’ ክብሉ ገሊጾም። ‘ኣነ ክሳብ ዝፈልጦ መንግስቲ ኢትዮጵያ ክሳብ’ዚ ሰዓት’ዚ ጭብጢ ኣይሃበን ዘሎ’ ይብሉ። ‘ከምዝመስለኒ ንኢትዮጵያ ከቢድ ሳዕቤን ከምጸኣላ እዩ። ኣብ ዝተናወሐ መስርሕ ንኢትዮጵያ ዝሃስይ ክኾን እዩ’ ኢሎም። ሚኒስትር ወጻኢ ኣሜሪካ ኣንተንይ ብልንክን ‘ናብ ህዝቢ ኢትዮጵያ ሰብኣዊ ቀረባት ንከይባጻሕ ንዝተዓናቅፉ ወገናት፣ ግብረ መልሲ ንምሃብ፣ ፕረዚደንት ባይደን ዘሕለፍዎ ትእዛዝን ካልኦት መሳርሕን ካብ ምጥቃም ዓዲ ኣይንውዕልን’ ከምዝበሉ ዝዝከር እዩ። No media source currently available


ኣብ ገለ ክልላት ኢትዮጵያ ዝተደናጎየ ሃገራዊ ምርጫ ሎሚ ተኻይዱ

ኣብ ኢትዮጵያ ገለ ክልላት ዝተደናጎየ ከይዲ ምርጫ ሎሚ ሓሙስ ይሳለጥ ውዒሉ። ኣብ ሰለስተ ክልላት ዝርከቡ መረጽቲ፣ ንኣባላት ቤት ምኽሪ’ታ ሃገር ክመርጹ እዮም። ኣብ ራብዓይ ክልል ዘለው መረጽቲ ድማ፣ ሓድሽ ክልል ክቆመሎም ድልየቶም እንተኾይኑ ኵስኑ ትጽቢት ይግበር። ፓርላሜንታዊ ምርጫ ኣብ ክልላት ሶማሌ፣ ሃረር፣ ህዝብታት ደቡብን ክካየድ ከሎ ምርጫ’ዘን ክልላት ዝተደናጎየ፣ ብሰንኪ ምዝገባ መረጽቲ፣ ሕጋዊ ምስሕሓባትን ጸገም ጸጥታን ከምዝኾነ ዝዝከር እዩ። ቀዳማይ ሚንስትር ኣብዪ ኣሕመድ፣ ብሰንኪ ኣብ ክልል ትግራይ ዝተወለዐ ውግእ፣ ዓለምለኸ ጸቅጢ ኣጒኒፍዎም ኣሎ። ፓርላማ ኢትዮጵያ 547 መናብር ኣለዎ። 47 መናብር ኣብ ውድድር አትዮም አለው። ፓርቲ ቀ/ሚ ን410 መናብር ሒዙ ኣሎ። እቶም ዝተረፉ መናብር ገሊኦም ካብ ክልል ትግራይ ዝውከሉ’ዮም፣ መዓስ ከምዝምልኡ ንጹር ኣይኮነን። ህወሓት ድሕሪ ናይ ኣዋርሕ ውግእ ዝሓለፈ ሰነ ንክልል ትግራይ ከምዝተቆጻጸረ፣ ሕቡራት ሃገራት ብወገኑ፣ ገለ ክፋል ክልል ትግራይ፣ ብሰንኪ’ቲ ውግእ፣ ንጥምየት ተቃሊዑ ኣሎ ከምዝበለ ዝዝከር እዩ። እዚ ከምዚሉ ከሎ፣ ንክልል ኣምሓራ ዝመርሑ ሓድሽ ፕረዚደንት ሎሚ ተመሪጾም። ብመሰረት’ዚ ዝተመረጹ ዶ/ር ይልቃል ከፋለ ኣብ ዘስምዕዎ መደረ "ዋና ኣጀንደኦም፣ ንክልል ኣምሓራ ኣጋጢምዎ ኣሎ ዝበልዎ ሓደጋ ህልውና ምቅልባስ" እዩ ኢሎም። ኣብ ደቡባዊ ምዕራብ ኢትዮጵያ ዘለው ሓሙሽተ ዞባታትን ሓደ ፍሉይ ወረዳን፣ ረፈረንደም ወይካኣ ህዝበ ውሳነ ከምዝተካየደ’ውን ሪፖርተርና ገሊጹ። ቦርድ ምርጫ ኢትዮጵያ ብመሰረት ዝዘርገሖ ዜና፣ ኣብ’ታ ሃገር መበል 11 ክልል ንምምስራት ዘኽእል ረፈረንደም ኣብ ደቡብ ምዕራብ ኢትዮጵያ፣ ጎና ጎኑ ድማ ስሩዕ መስርሕ ምርጫ ከምዝተሳለጠ ኣፍሊጡ። ኣብ ክልላት ዓፋርን ጋምቤላን’ውን ሓደሽቲ ምምሕዳራት ከምዝቆሙ እቲ ዜና ጠቂሱ ኣሎ።


ኦቻ ናብ ክልል ትግራይ ዘድሊ ሓገዛት ንምብጻሕ ከም ዝተጸገመ ይግለጽ

ምውህሃሃድ ሰብኣዊ ሓገዛት ሕቡራት ሃገራት (ኦቻ) ትማሊ ኣብ ዝሃቦ ስሩዕ ጋዜጣዊ መግለጺ፡ ናብ ክልል ትግራይ ንምብጻሕ ዝገብሮ ዘሎ ጻዕሪ፡ ብሕልፊ እኳ ብስእነት ቀረባት ነዳዲ ኣመና ይጽገም ከም ዘሎ ኣፍሊጡ። ብመሰረት ጋዜጣዊ መግለጺ’ቲ ቤት ጽሕፈት፡ ብመገዲ እታ እንኮ መሕለፊ ዘላ ክልል ዓፋር ኣቢለን፡ ዝሓለፈ ሰሙን (ካብ 21-28 መስከረም) 79 ሓገዝ ዝጸዓና መካይን ከም ዝተላእካ ኣፍሊጡ። ካብ 12 ሓምለ ኣትሒዘን ናብ ክልል ትግራይ ኣትየን ዘለዋ ናይ ጽዕነት መካይን 606 ክበጽሕ እንከሎ፡ ብገምጋም እቲ ቤት ጽሕፈት ግን መዓልታዊ 100 መካይን ሓገዝ’የን ክኣትዋ ዝድለ። ኦቻ፡ ቀንዲ ማሕንቖ ኢሉ ዝጠቐሶ፡ ካብን ናብን ክልል ትግራይ መካይን ንምንቅስቓስ ዝፍጠር ዘሎ ዋሕዲ ነዳዲ’ዩ። ስእነት ቀረባት መድሃኒት’ውን ከም ዘሎ እቲ ቤት ጽሕፈት ይውስኽ። ንግዳዊ በረራታት ካብን ናብን መቐለ ካብ 28 ሰነ ድሕሪ ምቍራጹ፡ ምስ ምውዳእ ዋሕዲ ቀረባት፡ ዋጋ መሰረታዊ ሃለኽቲ ኣብቲ ክልል፡ ኣብ ገሊኡ ክሳብ ብ400% ወሲኹ ኣሎ: ሓያሎ ሰብኣዊ ሓገዛት ዝህባ ትካላት ቅሩብነትን ደኣ ይግለጻን ዝከኣለን ይገብራ ይሃለዋን እምበር፡ ብሰንኪ ዋሕዲ ቀረባት ግን እቲ ተበጻሕነት ኣመና ውሱን ምዃኑ ኦቻ ይጠቅስ። ኣብ ተመሳሳሊ ዜና፡ ፕሮግራም መግቢ ዓለም፡ ናብቲ ብዂናት ኣዝዩ ተጸልዩ ዘሎ ክልላት ዓፋርን ኣምሓራን ሰብኣዊ ሓገዛት ንምብጻሕ ኣብ ስራሕ ከም ዘሎ እቲ ጋዜጣዊ መግለጺ የነጽር። ፕሮግራም መግቢ ዓለም ንኣስታት 52-ሽሕ ውሽጣውያን ተመዛበልቲ ክልል ዓፋርን 163-ሽሕ ተመዛበልቲ ኣብ ክልል ኣምሓራን ክሕግዝ እንከሎ፡ ካልኦት ዘይመንግስታውያን ትካላት’ውን ኣብ ክልል ኣምሓራ ንልዕሊ 200-ሽሕ ተጸበይቲ ረዲኤት ሓገዝ ኣባጺሖም። ንፍቓድ ዝደሓራ መካይን ሓገዝ ናብ ክልል ትግራይ ምስጋናኡ ዝገለጸ ሕቡራት ሃገራት፡ መንግስቲ ኢትዮጵያ ንዘይተገደበ ሰብኣዊ ሓገዝ ክባጻሕ ከኽእል ይጽውዕ ኣሎ።


ህዩማን ራይትስ ዎች ኣብ ኢትዮጵያ ብዝካየድ ዘሎ ሰፊሕ ሰብኣዊ ጥሕሰታት ስክፍታኡ ይገልጽ

ዓለምለኻዊ ትካል ተሓላቒ ሰብኣዊ መሰላት ህዩማን ራይትስ ዎች፡ሎሚ 30 መስከረም፡ ኣብ ኢትዮጵያ ክገብሮ ንዝጸንሐን ዘካይዶ ዘሎን መጽናዕቲ፡ ብመንገዲ ማንዛ(ብርሕቐት) ኣቢሉ፡ ጋዜጣዊ መግለጺ ሂቡ። ተኸታታሊት ጉዳያት ቀርኒ ኣፍሪቃ ኣብቲ ትካል ዝዀነት ላቲሻ ባደር፡ ኢትዮጵያ ካብቲ ዝነበረቶ ኣሰካፊ ደረጃ ሰብኣዊ ጥሕሰት፡ ድሕሪ ለውጢ 2018 ዝሓሸ ደኣ ይምሰል እምበር፡ ድሕሪ ምንዋሕ ምርጫን ካልእ ዘበታዊ ፍጻመታትን ግን ኣመና ከም ዘንቈልቈለ ገሊጻ። ላቲሻ ባደር ኣብ መግለጺኣ ቀንዲ ጠንቂ ቅልጡፍ ምንቍልቋል ሰብኣዊ መሰላት ዝዀነ ፍጻመ ድሕሪ ሞት ህቡብ ድምጻዊ ሓጫሉ ሁንዴሳን ምእሳር ላዕለዎት ፖለቲከኛታትን ምዃኑ ዘርዚራ። ምስ ምውላዕ ኲናት ኣብ ክልል ትግራይ ድማ እቲ ኵነታት ኣዝዩ ከም ዝኸፍአ፡ ትካሎም ኣብ ዝገበሮ መጽናዕቲ በብእዋኑ ዝፈነዎ መግለጺን’ውን ጠቒሳ። ኣብ ትግራይ ብፍላጥን ንሲቪላዊ ዒላማ ዝገበረ ከቢድ ጥሕሰታት ምፍጻሙ ዝገለጸት ላቲሻ፡ ብሰንኪ’ቲ ዝወረደ ሰፊሕ መግሃስታትን ምዕናው ትሕተ-ቅርጽታትን ንቡር ናብራ ንምጅማር ኣዝዩ ከም ዝኸበድ ሓቢራ። ኣብ ክልል ትግራይ ዘሎ ኵነታት በብእዋኑ እናኸፍአ ይመጽእ ከም ዘሎ ዘመልከተ መግለጺ ህዩማን ራይትስ ዎች፡ እቶም ዝኸፍኡ ተጠቃዕቲ ናይዚ ግጭት ሲቪላውያን ዜጋታት ምዃኖም ይሕብር። ናብ ክልል ትግራይ ዝኣቱ ዘሎ ሓገዝ ኣዝዩ ውሱንን ፈደራላዊ መንግስቲ’ውን ኰነ ኢሉ ከም ዝሓላልኾን ድማ ኣብቲ ኣጋጣሚ ተጠቒሱ። ኲናት ኢትዮጵያ ናብ ክልላት ዓፋርን ኣምሓራን እውን ብምልሓሙ፡ እቲ በብእዋኑ ዝፍጸም ዘሎ ሰብኣዊ ጥሕሰታት ቤት ጽሕፈቶም ቅልጡፍ ግብረ-መልሲ ክህበሉ ከም ዘይክኣለ ድማ እታ ተወካሊት ህዩማን ራይትስ ዎች ጠቒሳ። ናብ ክልላት ኣምሓራን ዓፋርን ዝለሓመ ኲናት፡ ብተመሳሳሊ ንሲቪላውያን ዜጋታት ኣመና ኣጸጊሙ ከም ዘሎን ብሕልፊ ድማ ኣብ ክልል ዓፋር ዝተፈጸመ ቅትለት ቤት ጽሕፈቶም ከም ዝበጽሖ ጠቒሳ። ህዩማን ራይትስ ዎች ኣብ ጋዜጣዊ መግለጺኡ ንጉዳያት ኤርትራዊያውን ስደተኛታት ኣብ ኢትዮጵያ ኣመልኪቱ’ውን ጠቒሱ ነይሩ። ኣብ እዋን ኲናት ክልል ትግራይ፡ ኣደራዕ በብይኖም ሓይልታት ምንባሮም ዝተጠቕሱ ኤርትራውያን ስደተኛታት፡ ዳሕራይ ካብቲ መዓስከራት ድሕሪ ምህዳሞምን ካልእ ውሑስ ዝበሉዎ ከተማታት ድሕሪ ምእታዎምን ምስ ዘሎ ሓፈሻዊ ካልእ ጸገማት ኢትዮጵያ ኣብ ዝኸፍአ ኵነት ከም ዘለዉ ጠቒሳ።


ኢትዮጵያ ሸውዓተ ሰበ ስልጣን ሕቡራት ሃገራት ኣብ ውሽጢ 72 ሰዓታት ነታ ሃገር ለቒቖም ክወጹ ኣዚዛ

ኢትዮጵያ ኣብታ ሃገር ንዝጸንሑ ሸውዓተ ሰበ ስልጣን ሕቡራት ሃገራት ኣብ ውሽጢ 72 ሰዓታት ነታ ሃገር ለቒቖም ክወጹ ምእዛዛ ሚንስትሪ ጉዳያት ወጻኢ ኣፍሊጡ:: ወሃቢ ቃል'ቲ ሚኒስትሪ ሎሚ ኣብ ዘውጽኦ መግለጺ ትካል ህጻናት ኣድህን ሕ/ሃ:ናይ ሓላፊ ቤት ጽሕፈት ሰብኣዊ ጉዳያት ጨንፈር ኢትዮጵያ: ሓደ አባል ቤት ጽሕፈት ኣተሓባባሪ ሰብኣዊ ጉዳያትን ሓደ አባል ቲ ጉጅለን ዝርከብዎም ሸውዓተ አባላት ኣብ ውሽጣዊ ጉዳያት'ታ ሃገር ጣልቃ ብምእታዎም ዝብል ክሲ ብ'ፐርሶና ና ግራንታ' ኣብ ውሽጢ 72 ሰዓታት ነታ ሃገር ለቒቖም ክወጹ ኣዚዙ'ሎ:: ሚኒስትሪ ጉዳያት ወጻኢ ኢትዮጵያ ኣስማት’ቶም ፐርሶና ናን ግራታ ዝተባሃሉ ወጻእተኛታት ወግዓዊ ምግባሩን ኣብ ውሽጢ 72 ሰዓታት ካብ ግዝኣት ኢትዮጵያ ንክወጹ ከምዝተወሰነን ተሓቢሩ'ሎ። እዚ ከምዚ ኢሉ ከሎ ዋና ጸሓፊ ሕቡራት ሃገራት ኣንቶንዮ ጉተረዝ ብወገኖም ኣብ ዘውጽእዎ መግለጺ መንግስቲ ኢትዮጵያ ንሓደ ላዕለዋይ በዓል መዚ ሰብኣዊ ጉዳያት ሓዊሱ ንሸውዓተ ሰበ ስልጣን ሕ /ሃ ካብ ሃገሩ ክወጹ ምእዛዙ ከምዘሰንበዶም ገሊጾም:: ንሶም ኣብ መግለጺኦም ‘ኩሎም ንጥፈታት ሰብኣዊ ወፍሪታት ሕቡራት ሃገራት፣ ብሰብኣዊነት፣ ጸግዒ ዘይምሓዝ፣ ዘይሸራዊነትን ነጻነትን ዝብሉ መትከላት ዝምርሑ’ዮም’ ኢሎም። ኣንቶንዮ ጉተረዝ ሕቡራት ሃገራት፣ ኣብ ኢትዮጵያ፣ ንመግቢ፣ መድሓኒት፣ ማይን መጸራረዪ ቀረባት ሓዊሱ ህይወት ኣድሕን ሓገዝ ይልግስ ከምዘሎ፣ ነዚ ስራሕቲ’ዚ ኣብ ኢትዮጵያ ይዓዩ ብዘለው ሰባት ሙሉእ ምትእምማን ኣለኒ ኢሎም ። ሕቡራት ሃገራት ነቶም ሰብኣዊ ሓገዝ ዘድልዮም ህዝቢታት ኢትዮጵያ ይረድእ ከምዘሎ ዝገለጹ እቶም ዋና ጸሓፊ፣ እቶም ሰራሕተኛታት ሕቡራት ሃገራት፣ ነቲ ኣገዳሲ መደቦም ንክፍጽሙ መታን ምስ መንግስቲ ኢትዮጵያ ንዘራረብ ኣለና ኢሎም።


ኣብ ኢትዮጵያ ዝምስረት ሓድሽ መንግስቲ መዝነት ዝተዋህቡ ክልተ ፓርቲታት መርገጺኦም ገና ከምዘየፍለጡ ሓቢሮም

ኢዜማ ፓርቲ ብልፅግና ኣብ ዝምስርቶ ዘሎ መንግስቲ ነቲ ፓርቲ ዝተዋህበ መዝነት ከይቕበሎ ከምዝኽእል ገሊፁ። ምምሕዳር ኣዲስ ኣበባ ትማሊ ሰሉስ ሓዱሽ መንግስቲ ክምስርት ከሎ ከንቲባ ኮይንነን ዝተመረፃ ወይዘሮ ኣዳነች ኣቤቤ ኣብ ካብኒአን ናይ ኢዜማን ናይ ኣብን ኣባላት ሸይመን ኣለዋ። ኣባል ኢዜማ ኣቶ ግርማ ሰይፉ ኮሚሽነር ኢንቨስትመንት ኣዲስ ኣበባ ኮይኖም ተሸይሞም ኣለው።ንሬድዮ ድምፂ ኣሜሪካ ርእይትኦም ዝሃቡ ሓላፊ ህዝባዊ ርክባት ኢዜማ ኣቶ ናትናኤል ፈለቀ ናይ ኣቶ ግርማ ይኹን ናይ ካልኦት ኣባላት ፓርቲ ሽመት ተቐባልነት ዝርከብ ብውሳነ ናይቲ ጉባኤ ምዃኑ ተዛሪቦም። ናይ ኣብን ኣቶ የሱፍ ኢብራሂም ድማ ሓላፊ ምምሕዳር ንብረት ብምዃኑ ዝተሸሙ ክኾኑ ከለው ናይ ፌደራል መንግስቲ ሓዊሱ ጠቕላላ ናይ መንግስቲ ምስረታ ቅድሚ ምዝዛሙ መርገፂኡ ከምዘፍልጥ እቲ ፓርቲ ገሊፁ ኣሎ።


ኣብ ኢትዮጵያ ሻድሻይ ሃገራዊ ምርጫ ኣብ ዘይተኻየደሎም ገለ ክልላት ጽባሕ ምርጫ ክካየድ'ዩ

ኣብ ኢትዮጵያ ሻድሻይ ሃገራዊ ምርጫ ኣብ ዘይተኻየደሎም ከባቢታት ፅባሕ ሓሙስ ድምፂ ከምዝወሃብ ኣብ ቦርድ ምርጫ ኢትዮጵያ ዳይረክተር ኮሚኒኬሽን ሶሊያና ሽመልስ ገሊፀን:: ብመሰረት ፀብፃብ መንግስታዊ ኣገልግሎት ዜና ኢትዮጵያ ኣብ ክልላት ሃረሪን ሶማሊያን ከምኡ'ውን ፅባሕ ህዝበ ውሳነ ኣብ ዝወሃበሉ ደቡብ ምዕራብ ኢትዮጵያ ስራሕ ክዕፀው እዩ ኢለን። እዚ ከምዚ ኢሉ ከሎ ብዝሒ ቁፅሪ ተወዳደርቲ ፓርቲታት ዝሓዘ ክልል ሃረሪ ፅባሕ ሓሙስ ምርጫ ከካይድ እዩ ። ምስ ቦርዲ ምርጫ ብዝነበሮም ዘይምስምማዓት ኣብ ቤት ፍርዲ ክከራኸሩ ብምፅነሖም ተናዊሑ ዝፀንሐ ከይዲ ምርጫ ከካይድ እዩ:: ኣብቲ ፅባሕ ዝካየድ ምርጫ ሸውዓተ ፓርቲታት ፖለቲካ ክወዳደሩ እዮም ። ምሉእ ትሕዝቶ ኣብዚ ምስማዕ ይክኣል ። No media source currently available


ኬንያ ሓደጋ ደርቂ የንጸላልዋ ኣሎ

ኣህጉራዊ ትካል ኮሚተ ድሕነት (IRC) ብሰንኪ ስእነት ዝናብ፡ ኣስታት ክልተ ሚልዮን ኬንያውያን ሓደጋ ጥሜት የንጸላልዎም ከም ዘሎ ሓቢሩ። ፕረዚደንት ኡሁሩ ኬንያታ’ውን ዝሓለፈ ወርሒ፡ ናይ ሓደጋ ግዜ ኣዊጆም ኣለዉ። ል ወዲ 36 ዓመት ሱሌማን ኣሕመድ ዑስማን 50% ካብ ከብቱ ኣብ ዝሓለፈ ሽዱሽተ ኣዋርሕ ብድርቂ ሞይተንኦ። እቲ ኵነታት እናኸፍአ ይመጽእ ብምህላዉ ድማ ካልኦት ክስዕባ ምዃነን ስክፍታኡ ይገልጽ። “ብዙሓት እንስሳታት ስለ ዝሞታና ምንጪ ኣታዊ የብልናን። ንመዓልታዊ መነባብሮና ኣብ ስጋን ጸባን ክንምርኰስ እንከሎና፡ ካልእ ከም ሽኮርን መግቢን ድማ ካብኣተን ሼጥና ኢና ንረኽቦ ኔርና። ሕጂ እተን እንስሳታት ኣዝየን ዓቢረን ክሕለባ ኮነ ክሽየጣ ዝኽእላ ኣይኰናን።” ኣህጉራዊ ኮሚተ ቀይሕ መስቀልን ቀይሕ ወርሒን፡ ኣብ ዝሓለፈ ዓመትን ፈለማ ናይዚ ዓመትን፡ ኬንያ እኹል ዝናብ ስለ ዘይረኸበት፡ ናብ ድርቂ ተምርሕ ከም ዘላ ኣጠንቂቑ ኣሎ። ገለ ክፋል ኬንያ ፍርቂ ናይቲ ልሙድ መጠን ዝናብ ጥራይ ክረክብ እንከሎ፡ ኣብ ገሊኡ 25% ጥራይ’ዩ ረኺቡ። ዓብዱላሂ ሙሳ፡ ነተን ኣስታት 100 ዝዀና ከብቱ መግቢን ማይን እናገዝአ’ዩ ከካይደን ጸኒሑ። ብኣገላልጻ ዓብዱላሂ፡ ዋላ’ኳ ንባዕሉ ከቢድ ክሳራ ከም ዘየጋጠሞ እንተ ሓበረ፡ ካልኦት ግን ወይ ናብ ሶማል ተሰዲዶም ገሊኣቶም ድማ ክሳብ 90% ናይ ከብቶም ከም ዝመቶኦም ይሕብር። ኣህጉራዊ ኮሚተ ድሕነት (IRC) ኣስታት 2.1 ሚልዮን ኬንያውያን ሕጽረት መግቢ የንጸላሉዎም ከም ዘሎ የመልክት። ብመሰረት ሓበሬታ እዚ ቤት ጽሕፈት ኣስታት ፍርቂ ካብታ ሃገር በዚ ደርቂ ክጽለው እዩም። እቲ ድርቂ ሰንሰለታዊ ክትትል ፈጢሩ ንዝቕጽል ዓመታት’ውን ሳዕቤናት ክህሉዎ ምዃኑ ኣህጉራዊ ኮሚተ ድሕነት የተሓሳስብ። ምልውዋጥ ዓለማዊ ክሊማ ንተደጋጋሚ ደርቂን ወራር ኣንበጣን የኸትል ከም ዘሎ ድማ እቲ ቤት ጽሕፈት የረድእ። በዓልመዚ ምክትታል ደርቂ ኬንያ፡ ስእነት መግቢ ክሳብ መወዳእታ’ዚ ዓመት ክቕጽል ከም ዝኽእል ኣመልኪቱ ኣሎ። እቲ ኣዝዩ ተጸልዩ ዘሎ ኣከባቢ ኣብ ዝመጽእ ሰለስተ ኣዋርሕ ዝናብ ምስ ዝረክብ ግን እቲ ተኽእሎ ክመሓየሽ ከም ዝኽእል እቲ በዓልመዚ ይሕብር።


ሓዳሽ ዝተመርጻ ከንቲባ ከተማ አዲስ አበባ ካቢነኣን መስሪተን

ሓዲሽ ዝተመስረተ ቤት ምኽሪ ከተማ ኣዲስ ኣበባ ከንቲባ ጌሩ ዝመረጸን ወይዘሮ ኣዳነች ኣበቤ ሚኒስተራት ፈደራል መንግስቲንን ኣባላት ተወዳደርቲ ፓርቲታትን ዝሓቆፈ ካቢነ ከም ዝመስረታ ተገሊጹ። ቤት ምኽሪ ምምሕዳር ከተማ ኣዲስ ኣበባ ሎሚ ዝተመስረተ ክኸውን እንከሎ 138 ኣባላት ብዘለዉዎ ቤት ምኽሪ ኸንቲባ ዝኾና ፈላመይቲ ጓል ኣንስተይቲ ወይዘሮ ኣዳነች ኣበቤ ቃለ ማሕላ ድሕሪ ምፍጻመን ኣብ ዘስመዕኦ መደረ እቲ ሓዲሽ ቤት ምኽሪ ዝተመስረተ ምርጫ ንኸይግበር ዝነበሩ ዝበልኦም ናይ ወጻኢ ጣልቃ ምትእትታው ተጻዊሩ ዝተገብረ ብምዃኑ ፍሉይ ትርጉም ኣለዎ ኢለን። ወይዘሮ ኣዳነች ኣበቤ ንሚኒስትር ምክልኻል ዶክተር ቀንዓ ያደታን ሚኒስትር ባህልን ቱሪዚምን ዶክተር ሂሩት ካሳሁን ካብ ኢዜማ አቶ ግርማ ሰይፉን ካብ ኣብን ኸኣ ኣቶ የሱፍ ኢብራሂምን ዝሓቆፈ ሓዲሽ ካቢኔ መስሪተን ኣለዋ።


ሰልፊ ተወላዶ ትግራይ ኣብ ኒውዮርክ

ብሰኑይ 27 መስከረም፡ ተወለዶ ትግራይ ኣብቲ መበል 76 ስሩዕ ኣኼባ ሓፈሻዊ ባይቶ ሕቡራት ሃገራት ዝካየደሉ ዘሎ ከተማ ኒው-ዮርክ ሰለማዊ ሰልፊ ኣካዪዶም ነይሮም። ንዕላማ እቲ ሰለማዊ ሰልፊን ካልእ ምስኡ ዝተኣሳሰር ጉዳዳያትን፡ ንሓንቲ ካብቶም ወደብቲ እቲ ሰለማዊ ሰልፊ ዝዀነት ማእዛ ግደይ አዘራሪብናያ አለና ። ምሉእ ትሕዝቶ ኣብዚ ምስማዕ ይክኣል:: No media source currently available


መደረ ሚንስትሪ ጉዳያት ወጻኢ ኤርትራ ኣብ ሓፈሻዊ ዋዕላ ሕ/ሃ

እቲ ካብ ዝሓለፈ ሰሉስ መስከረም 21 ጀሚሩ ኣብ ኒውዮርክ ዝካየድ ዘሎ መበል 76 ሓፈሻዊ ዋዕላ ውድብ ሕቡራት ሃገራት መደረኦም ብቪድዮ ዝቀረበ ሚኒስትር ጉዳያት ወፃኢ ኤርትራ ዑስማን ሳልሕ ሳዕቤናት ከባቢያዊ አየርን ለበዳ ኮቪድ 19ን ኣብ ማሕበረሰብ ዓለም ዘብፅሖ ዘሎ ሳዕቤን ሰፍ ዘይብል ሓይሊ ሚዛን ዓለም ዘነቃነቐን እዩ ኢሎም ። ኣብዚ እዋን ማሕበረሰብ ዓለም ርእይዎ ዘይፈልጥ ሰለስተ ዓበይቲ ፈተንቲ ፀገማት ገጢሙዎ ይርከብ ኢሎም። ከም መግለፂ እቶም ሚኒስትር ስጋብ ሕጂ መዓልታዊ ሰባት እናቀተል ዝቅፅል ዘሎ ለበዳ ኮቪድ 19 እቲ ሓደ ክኸውን ከሎ ፣ህይወት ህዝቢ ዓለም ንሓደጋ ዘቓልዐ ዘሎ ለውጢ ኸባቢያዊ ኣየርን ከምኡ'ውን ምስ ምልውዋጥ ሓይሊ ሚዛን ዓለም ዝመበገሲኡ ዓለምለኸ ንሕንሓትን ንዑዑ ስዒቡ ዘጋጥም ጎንፅን ክብሉ ይገልፅዎም ። “እዚኦም ድማ ንገለ መሰረታውያን ሓቅታት ዘቃልዑ እዮም ኣብ ዝተወሰና ተምሳሌት ቁጠባዊ ዕብየት ተገይረን ንዘመናት ክውሰዳ ዝፀንሓ ሃገራት ስጋብ ሕጂ ንምሕደራ ውሽጥን ደገን ዝጥቀማሎም መስርሐን ኩለንተናውን ዘይድፈሩን ክበሃሉ ዝፀንሑ መለክዕታት ነቲ ሕጂዘሎ ጉድለት ዝርኣየ እዮ ።” ክብሉ ዝማዕበላ ሃገራት ዓለምለኻዊ ስርዓት ንምዕሳልን ንምውህሃድን ዝተኸተለኦም ፖሊሲታት ዓለምለኸ ህድኣትን ምዕባለን ኣየምፅኡን ክብሉ ወቂሶም ። ብምኻኑ ካብ ዝተወጣሕናዮ ኮረቻ ፈረስና ወሪድና ነዞም ጥፍኣት ብእዋኑ ፣ ብቅንዕንናን ተገዳስነትን ክንሓስበሎም ይግባእ ኢሎም። ዓለምለኸ ሸቶታት ልምዓት ንምዕዋት ፣ እናተጋደደ ዝመፅእ ዘሎ ከባቢያዊ ለውጢ ኣየርን ንሓደጋታት ሰላምን ፀጥታን ዓለም ቅልጡፍ ምላሽ ዝህብ ፅኑዕ ውሳነ ውድብ ሕቡራት ሃገራት የድሊ ኢሎም ። ኣቶ ዑስማን ሳልሕ ኣብቲ ንጉዳያት ቀርኒ ኣፍሪቃ ዝጠመተ መደረኦም ምስ ለበዳ ኮቪድ 19 ተተሓሒዙ ዘጋጠመ ቁጠባዊ ፀገማትን ንዓሰርተታት ዓመታት ዝጸንሑ ግጉያት ፖሊሲታት ምኽንያት ንጎንፅታት ቓሊዑ ይርከብ። ካብዚኦም ንውጥረት ዶባትን ምስ ግድብ ህዳሰ ተተሓሒዞም ዝለዓሉ ይጠቅሱ ። እቶም ሚኒስትር እዞም ጉዳያት ባዕሎም እቶም ሰብ ጉዳይ ንሓባራዊ ጥቅምታቶም ብዝጥዕም ተዛትዮም ክፈትሕዎ ዝግባእ እዩ ኢላ ኤርትራ ከምtአምን'ውን ገሊፆም ። ሚንስትር ጉዳያት ወፃኢ ኤርትራ ዑስማን ሳልሕ ኢትዮጵያን ኤርትራን ኣብ 2018 ዝተፈራረመኦ ውዕል ሰላም ልዑል ተስፋ ስላምን ልምዓትን ሒዙ ኣብ ሞንጎ ክልቲኦም ህዝብታት ልዑል ሓጎስን ፈጢሩ ዕብየትን የምፅእ ምህላዉ ገሊፆም ። ይኹን'ምበር ህወሓት ግን ነዚ ሰናይ ተበግሶ ካብ ዘይምቅባል ፣ ሰላም ኢትዮጵያን ኤርትራን ንምዝራግን ዳግም ብሓይሊ ናብ ስልጣን ንምብሓት ተግባራት ዕንወት የካይድ ኣሎ ኢሎም ። “ኣብዚ ክዝከር ዝግበኦ ህወሓት ኣብ ስልጣን እናሃለወ ንኽልተ ዓሰርተ ዓመታት ሉኣላዊነት ግዝኣታት ኤርትራ ብምድፋር ብግልፂ ዓለምለኸ ሕጊ ብምጥሓስ ዓለምለኸ ቤት ፍርዲ ንዝወሰኖ ውሳነ ንኸይትግበርን ዕንቅፋት ኮይኑ ፀኒሑ እዩ ።” ኣቶ ዑስማን ህወሓት ኣብ ልዕሊ እዚ ሰሜን ሓይሊ ምክልኻል ኢትዮጵያ ሃንደባታዊ ሓደጋ ብምውራድ ወተሃደራዊ ኣፅዋራት መንዚዑ ደጊሙ ናብ ስልጣን ንምምፃእን ብኡ ድማ ንኤርትራ ንምጥቃዕ ዓሊሙ ዝፈፀሞ ተግባር ጥፍኣት 'ዩ ኢሎም ። ነቲ ጨካን ጉጅለ ክብሉ ዝፀውዕዎ ድልየታቱ ከፈፅም ኣሜሪካን ኣውሮጳን ይሕግዘኦ ኣለዋ ክብሉ ነቂፎም ። እዚ ቅድም ኢሉ'ውን ኣብ ልዕሊ ኤርትራ ክፍፀም ዝፀንሐን ሉኣላዊነት ሓንቲ ሃገር ከምድላዮም ክጥምዝዙ ዝደልዩ ሓይልታት ዝግበር ድፍኢት ጠጠው ክብለን ካብ ተግባራቶም ክቁጠቡ ኣተሓሳሲቦም ። ሰራዊት ኤርትራ “ ከበድቲ ግፋዕታት ሰብኣዊ መሰላት ፈፂሞም “ ብዝብል ግዳያት ሓደጋ ዝኾኑ ነበርቲ እቲ ኸባብን ብዓለምለኸ ትካላት ሰብኣዊ መሰላትን ክኽሰሱ ፀኒሖም እዮም ።ንኣሜሪካ ሓዊሱ ብርክት ዝበሉ ሰበ ስልጣናት ኣውሮጳ'ውን ኤርትራ ሰራዊታ ካብ ኢትዮጵያ ከተውፅእ ኣብ ዝተፈላለዩ መድረኻት ክፅዉዑ ተሰሚዖም እዮም ። ከምኡ'ውን መንግስቲ ኣሜሪካ ኣብ ልዕሊ ስቪል ህዝቢ ወሪዱ ንዝተባህለ ጭካንያዊ ተግባራት ስዒቡ ኣብ ልዕሊ ላዕለዋይ ኣዛዚ ጦር ሰራዊት ኤርትራ ብዓለምለኸ ሕጊ ማግኘነትስኪ ኣብ ቀረባ ማዕቀብ ምንባሩ ዝዝከር'ዩ ። ሚኒስትር ጉዳያት ወፃኢ ኤርትራ ዑስማን ሳልሕ ግና ኣብቲ ትማሊ ኣብ መበል 76 ዓመታዊ አኬባ ውድብ ሕቡራት ሃገራት ዘስምዕዎ መደረ ብዛዕባ ኣብ ኢትዮጵያ ዘለዉ ወተሃደራቶም ኮነ ዝኽሰሱሎም ጥፍኣታት ዝበልዎ ነገር የለን ። ምሉእ ትሕዝቶ ኣብዚ ምስማዕ ይክኣል:: No media source currently available


ምክትል ቀ/ሚ ኢትዮጵያ ኣብ ጉዳይ ሃገሮም ጣልዋ ዝኣትው ዘሎ ማሕበረሰብ ዓለም ካብ ተግባራቶም ክቑጠቡ ኣጠንቕቖም

እቲ ዝሓለፈ ዓመት ኢትዮጵያ ብዙሓት ዓወታትን ፈተናታትን ዝገጠምዋ ዓመት ምንባሩ ምኽትል ቀዳማይ ሚኒስትር ደመቀ መኮንን ተዛሪቦም ። ኣብቲ ኣብ ኒውዮርክ ዝካየድ ዘሎ መበል 76 ዓመታዊ ኣኼባ ውድብ ሕቡራት ሃገራት ዝተረኽቡ ምኽትል ቀዳማይ ሚኒስትርን ሚኒስትር ጉዳያት ወፃእን ኢትዮጵያ ደመቀ መኮንን ትማሊ ኣብ ዘስምዕዎ መደረ ኣብ ጉዳይ ሃገሮም ጣልቃ ይኣትው ንዘሎ ማሕበረሰብ ዓለም ብምኽሳስ ካብ ተግባራቶም ክቑጠቡ ኣተሓሳሲቦም ። ምሉእ ትሕዝቶ ኣብዚ ምስማዕ ይክኣል ። No media source currently available


ዘተ ኣብ ኩነታት ክልል ትግራይ

ንኣባል ቤት ምኽሪ ክልል ትግራይን ኣባል መሪሕነት ባይቶ ዓባይ ትግራይን ኣቶ ኪዳነ ኣመነን ኣባል መሪሕነት ፓርቲ ነጻነት ትግራይ ኣቶ መሓሪ ዮሃንስን አብዚ ቀረባ ዝሃብዎ ቃል ምልልሳት ብዝምልከት ዘተ አካይድና አለና። ኪዳነ ኣመነ "ስሙር ብሄራዊ ባይቶ ክምስረት ኣለዎ" ክብል ከሎ፣ ኣቶ መሓሪ ዮሃንስ ብወገኑ "ህወሓት ንህዝቢ ትግራይ ኣንጻር ረብሕኡ ንክቃለስ፣ ንኣማራጺ ሓሳብ ንከይሰምዕ እያ ኣሲራ ሒዛቶ ዘላ" ከምዝበሉ ዝዝከር እዩ። ፕሮፈሰር ጌታቸው አሰፋ ካብ ካልጋሪ ካናዳ፣ ጌታቸው ተማረን መርስኤ ኪዳነን ካብ'ዚ ካብ ኣመሪካ ኣብዚ ጉዳይ ዘተ አካይዶም ኣለው:: ምሉእ ትሕዝቶ ኣብዚ ምስማዕ ይክኣል። No media source currently available No media source currently available


ሰራዊት ሱዳን ዶብ ሰጊሮም ናብታ ሃገር ክኣትው ዝፈተኑ ሓይልታት ኢትዮጵያ ምምላሱ ሓቢሩ

ሰራዊት ሱዳን ብዶብ ሱዳንን ኢትዮጵያን ዘሊቖም ንምእታው ዝፈተኑ ሓይልታት ኢትዮጵያ ከምዝመለሰ ትማሊ ሰንበት ኣፍሊጡ። ወታሃደራዊ መገልፂ ሱዳን ዝርዝር ሓበሬታ ከይሃበ ሓይልታት ኢትዮጵያ ካብ ኡም ባራኪት ንድሕሪት ኣንሳሒቦም ተመሊሶም ኣለው ኢሉ። ኣዛዚ ሰራዊት ሱዳን ጀነራል ዓብዱል ፋታሕ ኣል ቡርሓን ንጋዜጠኛታት ኣብ ዝሃቡዎ ቃል እቲ ኣጋጣሚ ብቕድሚ ትማሊ ቀዳም ከምዝተፈፀመን ኣብ ፅባሕ ዝሓለፈ ሰሙን ዝተፈተነ መፈንቅለ መንግስቲ እቲ ሰራዊት ነታ ሃገር ከመይ ከምዝከላኸል ዝሕብር እዩ ኢሎም። ወሃቢ ቃል ሚንስትሪ ምክልኻል ኢትዮጵያ ኮሎኔል ጌትነት ኣዳነ ርእይቶ ክህቡ ዝቐረበሎም ሕቶ ኣይመለሱን። ኣብ ክልል ትግራይ ግጭት ካብ ዝልዓል ጀሚሩ ኣብ ዶብ ክልትኤን ሃገራት ወጥሪ ንሂሩ ይርከብ። እቲ ወጥሪ ኣል ፋሽካ ተባሂሉ ኣብ ዝፍለጥ ኣብ ኣሰሓሓቢ ልሙዕ ናይ ሕርሻ መሬት ዝጠመተ እዩ።


ሚንስትር ደቂ ኣንስትዮ: ህጻናትን መንእሰያትን ኢትዮጵያ ፊልሳን ዓብዱላሂ ናይ ስልጣን መልቀቒ ደብዳበ ኣቕሪበን

ሚንስትር ደቂ ኣንስትዮ:ህፃናትን መናእሰይ ኢትዮጵያ ፊልሳን ዓብዱላሂ ናይ ስልጣን መልቀቒ ደብዳበ ኣቕሪበን።ንሰን ብትዊተር ኣቢለን ሎሚ ሶኑይ ኣብ ዝዘርግሕኦ ናይ ስራሕ መልቀቒ ደብዳበ ብውሱን ሰብኣዊ ፀጋታትን ብዘይ ብቑዕ በጀትን ውፅኢት ንምምዝጋብ ንእሽተይ ኣብ ዝሰርሕ ሚንስትሪ ኮፍ ምባል ንውድቀት ከምዝተዳለው ኮይኑ ይስምዓኒ ኢለን።ይኹን እምበር ኣብ ውሽጢ ሓደ ዓመት ዕድላትን ብድሆታትን እንተነበሩ እውን ዓብይ ምዕባለ ምምዝጋብና ብኩርዓት ምዝራብ ይኽእለ እየ ኢለን። ድሕሪ ዕቱብ ምሕሳብን ነገራት ኣብ ግምት ብምእታውን ናብዚ ውሳነ ምብፅሐን ብምግላፅ ስነ ምግባረይ ዝጥሕስ ዝኾነ ይኹን ኩነታት ምስ ናተይ እምነትን ክብርታትን ዝፃባእ እዩ ኢለን። በዞም ምኽኒያታት ብናይ ውልቀይ ናይ ሕሊና ሚዛን ሽዑ ንሽዑ ግብራዊ ዝኸውን ናይ ስልጣን መልቀቒ ይሓትት ኣለኹ ኢለን። ቀዳማይ ሚንስትር ኣብይ ኣሕመድ ንዝሃቡወን ሓላፍነት እውን ኣመስጊነን።


በዓል ቅዱስ መስቀል ኣብ ኢትዮጵያን ኤርትራን ተኸቢሩ

በዓል ቅዱስ መስቀል ኣብ በበይኑ ከባቢታት ኢትዮጵያ ብኽብ ዝበለ ስነ-ስርዓት ከም ዝተኽብረ ጻብጻባት ልኡኻት ድምጺ ኣመሪካ ካብ ኣዲስ-ኣበባ፣ ካብ ወልቂተ፣ ካብ ባህር-ዳር፣ ካብ ደሴ፣ ካብ ኣምቦን ካብ ድሬዳዋን የመልክት። እዚ ይዅን እምበር፡ ኣብ መቐለን ዓዲ-ግራትን ብድምቀት ዝኽበር ዝነበረ በዓል ሎሚ ዓመት ግን ኣብ ኣደባባይ ዘይኰነስ ኣብ ውሽጢ ቀጽሪ ቤተ-ክርስትያናት ጥራይ ተሓጺሩ፡ ብንኡስ ዓቕሚ፡ ከም ዝተዘከረ ልኡኽን ድምጺ ኣመሪካ ካብ መቐለ ጸብጺቡ። በዓል ቅዱስ መስቀል ብተመሳሳሊ ኣብ ኣስመራ፡ ኣብ ርእሲ ኣድባራት ደብረጽዮን ቅድስቲ ማርያም ዝተኻየደ ናይ ዳሜራ ስነ-ስርዓት ብውሱን ተሳትፎ ከም ዝተኻየደን ወኪልና ካብ ኣስመራ ልኢኹ ኣሎ።


ኤርትራዊ ተቐዳዳሚ ብሽክለታ ቢንያም ግርማይ ታሪኽ ሰሪሑ

ወዲ-21 ተቐዳዳሚ ብሽክለታ ኤርትራዊ ቢንያም ግርማይ ኣብ ፍላንደርስ በልጂም ኣብ ዝካየድ ዘሎ ውድድር መሮር ትሕቲ 23 ዓመት፡ ካልኣይ ኰይኑ ብምውጻኡ ንነብሱን ሃገሩን ኣብዚ ምድብ ንፈለማ ብሩር መዳልያ ዘግዘመ ተወዳዳሪ ኰይኑ ተመዝጊቡ ኣሎ። እዚ ዓወት’ዚ ብደረጃ ኣፍሪቃ’ውን ናይ መጀመርያኡ ምዃኑ’ዩ። ውድድር ክዛዛም ኣብ መራሒት ጕጅለ፡ ኣብ መበል 12 ተሰሪዑ ዝነበረ ቢንያም፡ ኣብ ሓጺር ርሕቀት፡ ብዘደንቕ ቅልጣፈ ንመወዳድርቱ ፈልዩ ክዕወት ምኽኣሉ፡ ኣቓልቦ ብዙሓት ኣፍቀርቲ ብሽኽለታ ስሒቡ ኣሎ። ኣብ 2018 ሻምፕዮን ውድድር ብሽክለታ ድሕሪ ምዃኑ፡ ኣብ መሰልጠኒ ማእከል ዩሲኣይ (UCI) ንምጥርናፍ ኣብ 2018 ናብ ኤውሮጳ ዝሰገረ ቢንያም፡ ኣብዚ እዋን ምስ በልጂማዊት ጋንታ ኢንተርማሸ ዋንትይ-ጎበ (Intermarché-Wanty-Gobert) ተጠርኒፉ’ዩ ዝወዳደር ዘሎ።


ዕጡቓት ምንቅስቃስ ናጽነት ህዝብታት ቤንሻንጉል ንሓያለ ከባቢታት ዞባ ከማሼ ምቁጽጻሮም ተገሊጹ

ኣብ ኢትዮጵያ ክልል ቤንሻንጉል ጉሙዝ ዕጡቃት ምንቅስቃስ ነጻነት ህዝብታት ቤንሻንጉል ቤህነን ንሓያለ ቦታታት ዞባ ካማሽ ድሕሪ ምቁጽጻሮም ተወሳኺ ሓይሊ ጸጥታ ሎሚ ናብቲ ዞባ ኣትዩ ክብል ኮሚሽን ክልል ቤንሻንጉል ጉሙዝ ኣፍሊጡ። ምኽትል ኮሚሽን ፖሊስ'ቲ ክልል ኢንስፔክተር ምስጋናው እንጅፍታ ምንቅስቃስ'ቶም ዕጡቓት ኣብ ልዕሊ ሕብረተሰብ ቅልውላው እንተፈጠረ'ዃ እ ኣብ ዝሓለፈ ሒደት ኣዋርሕ ብምክንያት ዉሱን ሓይሊ ጸጥታ ሕጊ ምኽባር ኣይተኻእለን ክብሉ ንድምጺ ኣመሪካ ተዛሪቦም። ብተወሳኺ ጸጥታ ኣብ ምኽባር ዝነበሩ ኣባላት ኣኽባሪ ሰላም'ውን ብኻልኦት ዕጡቓት ተቀቲሎም ክብሉ ወሲኾም። ኣብ ዞባ ካማሽ ዝንቀሳቀስ ቤህነን ካብ ዓቕሚ ምክልኻል'ቲ ኽልል ኮይኑ ምጽንሑን ካብ ዝተፈላለዩ ኣካላት ፊደራል መንግስቲ ደገፍ ሓይሊ ጸጥታ ክሓቱ ከምዝጸንሑ ጠቂሶም ሎሚ ተወሳኺ ሓይሊ ናብቲ ዞባ ኣትዩ'ሎ ኢሎም። ብመንግስቲ'ቲ ክልል ዝኽሰሱ ዘለዉ ኣካላት ብስልኪ ማምላሾም ንምርካብ ዝተገብረ ጻዕሪ አይሰለጠን።


ናይ ትግራይ ዓመፅቲ ብከቢድ ብረት ንስቪላት ደብዲቦም ዝብል ክሲ ቀሪቡዎም

ዕጡቓት ክልል ትግራይ ኣብ ክልል ኣምሓራ ንገጠራትን ከተማታትን ብከቢድ ብረት ብምድብዳብ ኣብ ልዕሊ ስቪላት ቶኽሲ ብምኽፋት ንዓሰርተታት ወይ ካብኡ ንላዕሊ ሰባት ቀቲሎም፣ኣቑሲሎምን ንብረት ዘሪፎምን ክብሉ መሰኻኽር ንኤኤፍፒ ተዛሪቦም።ህወሓት ከምዚኦም ንዝበሉ ክስታት ቅድሚ ሎሚ ብምንፃግ ብነፃ ወገን ክፃረ ፀዊዑ እዩ። ክልላዊ መንግስቲ ኣምሓራ ኣብ ጥቓ ከተማ ቆቦ ተፈፂሙ ዝበሎ "ጭፍጨፋ’’ ክብል ገሊፁዎ ኣሎ:: ዋላ'ኳ ህወሓት ቅድም ክብል ንስቪላት ዒላማ ይገብር እዩ ንዝብል ክሲ ኣሉታ እንተሃበሉ እውን። መሰኻኽር ከምዝበሉዎ 9 መስከረም 2021 ተዋጋእቲ ህወሓት ካብ ቆቦ ንኣንፈት ደቡብ ሸውዓተ ኪሎ ሜትር ሪሒቑ ኣብ ዝርከብ ቦታ ብረትን ኣፅዋርን ይፍትሹ ምስ ጀመሩ ነበርቲ ቶኽሲ ከፊቶም ንህወሓት ካብታ ከተማ ምስ ኣባረሩዎም እቶም ዕጡቓት ብፅባሒቱ ንስቪላት ከምዘጥቕዑ መሰኻኽር ገሊፆም። ኮሚኒኬሽን ብምዕፃው ኤኤፍፒ እቶም ተመዛቢሎም ኣብ ደሴ ካብ ዝርከቡ ዝረኸቦ ቃል መሰኻኽር ንምርግጋፅ ኣፀጋሚ እዩ። "ንሓረስቶትን ካብ ጎረባብቲ ከባቢታት ንስራሕ ዝመፁን ጨፍጪፎም’’ኢሉ ነባራይ ከተማ ቆቦ ንኤኤፍፒ ካብ ደሴ ኣብ ዝሃቦ ቃል: እዚ ድሕሪት ዝተረፉ ኣባላት ስድርኡ ሓደጋ ከይወርዶም ብምስጋእ ሽሙ ክግለፀሉ ዘይደለየ ሰብ‘'ኣብ ሓደ ቀፅሪ ሸውዓት ሬሳ ሪአ።ኣርባዕቲኦም ካብ ሓደ ስድራ እዮም’’ኢሉ ። ካልእ ምስክር ካብ ደሴ ንኤኤፍፒ ከምዝገለፆ ኣብ ጥቓ ቆቦ ኣብ ዝርከብ ዞቡል ኣብ ዝተብሃለ ናይ ገጠር ዓዲ ህወሓት ቶኺስ ብምኽፋት ኣብ ልዕሊ ስቪላይ ከቢድ ጉድኣት ኣውሪዱ ዝሞቱ ሰባትን ዝዓነው ህንፃታትን ምርኣዩ ገሊፁ። ወሃቢ ቃል ክልላዊ መንግስቲ ኣምሓራ ግዛቸው ሙሉነህ ብኣማኢት ዝቑጸሩ ሰባት ምሟቶም ብቲዊተር ፅሒፎም:ነዚ መረጋገፂ ኣይሃቡን። ህወሓት ከምዚ ዝኣመሰለ ክሲ "ፍፁም ጌጋ’' እዩ ብምባል አካልብነፃ ክምርመር ፀዊዑ ኣሎ። ናይ ኢትዮጵያ ሰብኣዊ መሰላት ኮሚሽን "ህወሓት ኣብ ቆቦ ኣብ ልዕሊ ስቪላት ፈፂሙዎ ዝብሃል ዘሰንብዱ ፀብፃባት በፂሑና ኣሎ’’ ክብል ኣብዚ ሰሙን ገሊፁ ኣሎ። ህወሓት ኣብ ክልል ኣምሓራ ዘካይዶ ዘሎ ውግእ ኣብ ክልል ትግራይ ስግኣት ሞት ዝፈጠረ ሰፊሕ ጥምየት ክኽሰት ዝገበረ ምኽባብ ንምስባር እዩ ይብል። ቶኽሲ ጠጠው ክብል ዓለምለኸ ፃውዒት እንተወሓዘን ፕረዚደንት ጆ ባይደን ኣብ ልዝብ ዝተመስረተ ስምምዕ ክፍፅሙ ዘይኽእሉ እንተኾይኖምን ኣብ ልዕሊ ተዋጋእት ወገናት እገዳታት ዘንብር ፈፃሚ ትእዛዝ እንተፈረሙ እውን ኣብ ሰሜን ኢትዮጵያ ዝካየድ ዘሎ ውግእ ሕጂ'ውን ቀፂሉ ይርከብ። እዚ ከምዚ ኢሉ እናሃለወ ኣብ ሰሜን ወሎ ከባቢ ቆቦን ከባቢኡን ብሓይልታት ህወሓት ተፈፂሙ ብዝተብሃለ መጥቓዕቲ ልዕሊ 500 ሰባት ብዛዕባ ምቕታሎም ሓበሬታ ከምዝበፅሑ ኢሰመጉ ገሊፁ። ናይ ኢትዮጵያ ሰብኣዊ መሰላት ካውንስል(ኢሰመጉ) 5 ጳጉሜን 2013 ተፈፂሙ ብዝተብሃለ መጥቓዕቲ ናይ ሕርሻ ዘራእቲ ሓዊሱ ናይ ውልቅሰባትን ህዝብን ንብረት ምዕናው ከምኡ እውን ብርክት ዝበሉ ሰባት ካብ መንበሪኦም ምምዝባሎም ብዝምልከት መረዳእታ ከምዝበፅሖ ኣፍሊጡ'ሎ። ምሉእ ትሕዝቶ ኣብዚ ምስማዕ ይክኣል:: No media source currently available


ኦቻ ኣብ ጉዳይ ግጭት ኢትዮጵያ ዘውጽኦ ጸብጻብ “ካብ ዝኸፍአ ናብ ዝገደድ” ምኻዱ ገሊጹ

ምውህሃሃድ ሰብኣዊ ሓገዛት ሕቡራት ሃገራት (ኦቻ)፡ ካብ ፈለማ ወርሒ ግንቦት ኣትሒዙ ከጽንዖ ዝጸንሐ ገምጋም ኢትዮጵያ ትማሊ 23 መስከረም ዘርጊሑ ኣሎ። እቲ ትካል ኣብ መግለጺኡ፡ ሰብኣዊ ኩነታት ትግራይ ብቐጻሊ እናኸፍአ ይኸይድ ከም ዘሎ ከመልክት እንከሎ፡ እቲ ውግእ ናብ ጎረባብቲ ክልላት ዓፋርን ኣምሓራን’ውን ብምልሓሙ ንሰለስቲኡ ክልላት ኣዝዩ ጸልዩ ከም ዘሎ ኣፍሊጡ። ጸብጻብ ኦቻ ከም ዘመልክቶ፡ ብ20 መስከረም 62 ሓገዝ ዝጸዓና መካይን ናብ ክልል ትግራይ ይእተዋ ደኣ እምበር፡ እዚ ቍጽሪ 11 ሚእታዊት ናይቲ ዝድለ መጠን ምዃኑ ጠቒሱ። እቲ ጸብጻብ ወሲኹ፡ ንተመዛበልቲን ካልኦት በቲ ኲናት ዝተጸልዉ ወገናት ዝውዕል ገንዘብ’ውን ኣስታት 5% ናይቲ ዝድለ መጠን ጥራይ ተባጺሑ ምህላዉ ወሲኹ። ኣብ ክልል ትግራይ ዝጀመረ ኲናት ናብ ክልል ዓፋር ብምልሓሙ’ውን፡ ብኣማኢት ኣሽሓት ዝቑጸር ህዝቢ’ቲ ክልል ካብ ሰለማዊ መነባብሮኦም ተመዛቢሉ ምህላዉ እቲ ጸብጻብ ይሕብር። ብተመሳሳሊ እቲ ኲናት ንኽልል ኣምሓራ ኣመና ጸልዩን ህይወት ሰለማዊ ህዝቢ ኣመዛቢሉን ከም ዘሎ ኣመልኪቱ። ብሕልፊ እኳ ኣብ ዝበዝሐ ክፋላት ጎንደር፡ ደቡብ ወሎን ዞባ ኣዊን ብኣሽሓት ዝቑጸር ህዝቢ ተመዛቢሎም፡ ሰብኣዊ ሓገዝ ክረኽቡ ኣብ ዘይክእልሉ ደረጃን ውሕስነት ዝጎደሎ ህይወትን ይነብሩ ከም ዘለዉ ጸብጻብ ኦቻ ይጠቅስ። ኣብ ሰለስቲኡ ክልላት መጠናዊ ሓገዛት ደኣ ይባጻሕ ይሃሉ እምበር፡ እቲ ዓቐን ግን ካብቲ ዝድለ ኣዝዩ ትሑትን ዝያዳ ምውህሃድ ዝሓትትን ምዃኑ እቲ ጸብጻብ ይጠቅስ።


ኢትዮጵያ: ሩባ ኦሞ ብምምልኡ ዘጋጠመ ምዕልቕላቕ ኣስታት 62,000 ሰባት ካብ መንበሪኦም ምዝንባሎም ተሓቢሩ

ኣብ ኢትዮጵያ ክልል ደቡብ ዞባ ደቡብ ኦሞ ወረዳ ዳሰነች ሩባ ኦሞ ብምምል ኡ ልዕሊ 62,000 ነበርቲ ካብ መንበሪኦም ምዝንባሎምን ንፀገም ምቕልዖምን ተሓቢሩ። ምምሕዳር ዞባ ደቡብ ኦሞ ኣብ ነፍሲ ወከፍ ዓመት የጋጥም ዝበሎ ሓደጋ ምዕልቕላቕ ሩባ ኦሞ ነባሪ ፍታሕ ንምርካብ ናይቲ ክልልን ናይ ፌደራልን መንግስታት ኣብ መፅናዕቲ ዝተመስረተ ስጉምቲ ክወስዱ ከምዘለዎም ኣተሓሳሲቡ።


መንግስቲ ኣመሪካ ኣስታት ሓደ ሚልዮን መጠን ክታበት ኮቪድ ጆንሶንን ጆንሶንን ንኢትዮጵያ ወፍዩ

ኤምባሲ ኣመሪካ ኣብ አዲስ- አበባ ልዕሊ 4.5 ሽሕ ዝግመት ጆንሶንን ጆንሶንን ዝብሃል ሓንሳብ ዝውሰድ ክታበት ኮቪድ-19 ንሚኒስትሪ ጥዕና ኢትዮጵያ ከም ዝረከበ ኣብ ዝዘርግሖ ጋዜጣዊ መግለጺ ኣፍሊጡ። እቲ ናይ ምርኽኻብ ስነ-ስርዓት ኣብ መንጎ ኣምባሳድር ኣመሪካ ኣብ ኢትዮጵያ ጊታ ፓሲን ስቴትን ሚኒስተር ጥዕና ሰሃረላ ዓብዱላሂን፡ ኣብ ኣብ ማእከል ጥዕና ጃልመዳ’ዩ ተፈጺሙ። ብዘይካ’ቲ ድሮ ኣትዩ ዘሎ መጠን ክታበት ኣስታት ፍርቂ ሚልዮን ጆንሶንን ጆንሶን ሎሚ ኣብ ኢትዮጵያ ክኣቱ’ውን ትጽቢት ይግበር። እቲ ሓገዝ ኣካል’ቲ ምምሕዳር ፕረዚደንት ባይደን-ሃሪስ ብመገዲ ኮቫክስ ዝገብሩዎ ዘለዉ ናይ ምብጻሕ ስራሕ ምዃኑ እቲ መግለጺ ይሕብር። ኣብቲ ናይ ምርኽኻብ ስነ-ስርዓት ዝተረኽባ ኣምባሳድር ፓሲ፡ ምስዚ ናይ ሎሚ ሓገዝ ክታበት፡ ኣመሪካ ንኢትዮጵያ ዝሓገዘቶ መጠን ክታበት ናብ 2.5 ሚልዮን ክድይብ እንከሎ፡ ኣካል’ቲ ኣብ መንጎ ክልተ መንግስታት ዘሎ ዝምድና ምዃኑ ጠቒሰን። ለበዳ ኮቪድ ኣብ ዝጀመረሉ ንምክልኻሉ ኣብ ዝውዕል፡ ብወገን መንግስቲ ኣመሪካ፡ ንኢትዮጵያ 200 ሚልዮን ዶላር ሓገዝ ተዋሂቡ ምንባሩ’ውን እቲ መግለጺ ይሕብር። ኣብ መንጎ ሚኒስትሪ ጥዕና ኢትዮጵያን መንግስቲ ኣመሪካን፡ ንዕስራ ዓመት ኣብ ዘሎ ናይ ግዜ ሰሌዳ ናይ ኣርባዕተ ቢልዮን ሓገዝ ውዕል ከም ዘሎ እቲ ጋዜጣዊ መግለጺ ከመልክት እንከሎ፡ እዚ ናይ ሎሚ ሓገዝ’ውን ኣካሉ ምዃኑ ይሕብር።


ትንተና ህልው ኩነታት ቀርኒ ኣፍሪቃ- ዶ/ር ሚኪኤል ወልደማርያም

ኣብዚ እዋን’ዚ ኣብ ዞባ ቀርኒ ኣፍሪቃ ብዙሕ ፍጻመታት ኣሎ። ብዛዕባ’ዚ ዞባ ትንተና ክህበና ንዶክተር ሚኪኤል ወልደማርያም ዓዲምናዮ ኣሎና። ዶ/ር ሚኪኤል ኣሶሸትድ ፕሮፈሰር ኣህጉራዊ ዝምድናታትን ዳይረክተር ማእከል ምርምር ኣፍሪቃ ኣብ ቦስተን ዩኒቨርስቲን’ዩ። ሕቶ፡ ቅድሚ ክልተ ዓመታት ኣቢሉ ቀርኒ ኣፍሪቃ ኣዝዩ ተስፋ ዝተነብሮ ዞባ ተባሂሉ ይጥቀስ ነይሩ፡ ሕጂ ግን ኣብ ምንታይ ኵነት ከም ዘሎ ከተብርሃለይ? መልሲ፡ ቀርኒ ኣፍሪቃ ኣብ ሕንፍሽፍሽ ከም ዘሎ ዘከራኽር የብሉን። እዞ ዞባ ንነዊሕ እዋን ሰላም ዘይጸንሖ ደኣ ይዅን እምበር፡ ሕጂ ግን ኣብ ፍጹም ዕንወትን ዕግርግርን’ዩ ዘሎ። ኣብ 2018/19 ጽቡቕ ተስፋ ደኣ ይንበሮ እምበር እቲ ሕልሚስ በኒኑ’ዩ ይብል። እቲ ዞባ ካብታ ኣብ ፍጹም ኲናት ሓድሕድ ዘላ ኢትዮጵያ፣ ቅድሚ ትማሊ ፍሹል ፈተነ ዕልዋ መንግስቲ ዝተኻየደላን ገና ዘይረግአትን ሱዳን፣ ደሞክራሲያዊ ለውጢ ዝጽበያ ዘለዋ ከም በዓል ኤርትራ፡ ጂቡቲ፣ ሶማል፡ ደቡብ ሱዳን ወዘተ. ኵላተን ኣብ ሕማቕ ቅርጺ’የ ዘለዋ። ብተዛማዲ ዝሓሸ ርግኣት ዘለዋ ርእሰ-ምምሕዳር ሶማሊላንድ ጥራይ’ያ። ብዘይካ’ቲ ውሽጣዊ ዘይርግኣት፡ ኣብ መንጎ ሃገራት ዘሎ ምትፋንና (ከምእኒ ናብ ኲናት ክዓርግ ዝኽእል ዶባዊ ግርጭት ሱዳንን ኢትዮጵያን)’ውን ካልእ ኣሻቓሊ ጉዳይ’ዩ። ዋላ’ኳ ንደገ ዝወጸ ደኣ ኣይዅን እምበር፡ ኣብ መንጎ ብዙሓት ሃገራት እዚ ዞባ ግን ምትፍናን ኣሎ። እቲ ዝኸፍአን ነዚ ዘሎ ዞባዊ ግርጭት ዘግድዶን ከኣ ናይ ኣህጉራውያንን ዞባውያንን ሓይልታት ጽልዋ’ዩ። ሃገራት ከሊጅ፡ ሕቡራት ኢማራት ዓረብ፡ ቱርኪ፡ ግብጺ፡ ቻይና፡ ራሻ፡ ኣመሪካ፡ ሃገራት ኤውሮጳ ወዘተ. ኵላተን በበይኑ ረብሓታት ኣለወን። እዚ ከኣ ተደማሚሩ ነቲ ግጭት ነዳዲ ኣብ ምውሳኽ ተራ ኣለዎ። ሕቶ፡ እዚ ክመጽእ ይኽእል ኢልካ ገሚትካ ኔርካ’ዶ? መልሲ፡ ኣብ ሱዳንን ኢትዮጵያን ዝነበረ መሰጋገሪ እንተ ርኢናዮ ዘይተርፍ ምዃኑ የመልክት ነይሩ። ካብ ሓደ ጸቓጢ ስርዓት ናብ ካልእ ክፉትን ደሞክራሲያዊን መገዲ ክሰግር ከሎ፡ ኵሉ ግዜ ልሙጽ መገዲ ኣይንጽበን ኢና። ክሳብ ክንድ'ዚ ይኸፍእ’ዩ ዝብል ግምት ግን ኣይነበረንን። ሕቶ፡ ኢትዮጵያ ኣብዚ እዋን ኣብ ፍጹም ኲናት ሓድሕድ’ያ ዘላ’ሞ፡ ካብዚ ኲናት’ዚ ዝረብሕ መን’ዩ? መልሲ፡ ብግምተይ ረባሒ ኣካል ዘሎ ኣይመስለንን። ናይ ርሑቕን ቀረባን ዕላማታትን ሕልሚታትን እቶም ኣብቲ ኲናት ኣትዮም ዘለዉ ወገናት ምስ እንርኢ፡ እዚ ዘሎ ኲናት ንዝኾነ ኣካል ዘርብሓ ኣይመስለንን። ካልኦት ኣብቲ ዞባ ረብሓ ዘለዎም ናይ ደገ፡ ዞባውያንን ኣህጉራውያንን ሓይልታት’ውን ካብዚ ኲናት’ዚ ረብሓ ዘለዎም ኣይመስለንን። ኵላቶም ኣብዚ ኲናት ኢድ ዘለዎም ወገናት፡ ረብሓታቶም ብሰላማዊ መገዲ ጥራይ ከውሕሱ ከም ዝኽእሉ ርዱእ’ዩ። ሕቶ፡ ብዙሓት ዞባውያንን ኣህጉራውያንን ውዱባት ወይ ሓያላት ሃገራት ዓለም ኣብ ኢትዮጵያ ዘሎ ኲናት ደው ንምባል ምቍራጽ ተጻብኦታትን ዘተን ይጽውዓ ኣለዋ። ነዚ ቅድመ-ኩነት’ዚ ዝሰማምዑ’ዶ ይመስለካ? ንዕኡ ንምግባር’ከ እንታይ ቅድመ-ኩነታት’ዩ ዝሕተት ዘሎ? መልሲ፡ ብዂናትን ውትህድርናን ዝፍታሕ ግጭት ዘይምዃኑ ኣዝዩ እናነጸረ ይመጽእ ኣሎ። እዚ ኲናት እንተ ቀጺሉ ድማ እቲ ሳዕቤናት ኣዝዩ ክዓቢ ምዃኑ ከኣ ርዱእ’ዩ። ንዅላቶም ተቐናቐንቲ ወገናት ናብ ጠረጴዛ ከምጽኦም ዝኽእል ድርኺት ግን ኣሎ። ኣብ ባይታ ኲናት ዝወርድ ዘሎ ዕንወታት ሓደ ካብቲ ንዘተን ምቍራጽ ተጻብኦታትን ድርኺት ዝገብር’ዩ። ካልእ ዞባውያንን ኣህጉራውያንን ሓይልታት ዝወስዱዎ መርገጺን ድርኺትን’ዩ። ብዘይክኡ ግብረ-መልሲ ናይቶም ኣብቲ ኲናት ዝኣትዉ ዘለዉ ህዝቢ ኢትዮጵያ ተራ ክህሉዎ’ዩ። መወዳእታ ክርእዩ ምስ ዘይክእሉ ኣብቲ ዝካየድ ዘሎ ክተት ዳግም ንኽሓስቡን ክምርምሩን ክግደዱ’ዮም። ሕቶ፡ ርእይቶኻ ኣብ ጉዳይ ፕረዚደንት ጆ ባይደን ዝሃቦ፡ ንእገዳ ዝምልከት ፕረዚደንታዊ ትእዛዝ? መልሲ፡ እዚ ፕረዚደንታዊ ትእዛዝ መጀመሪ ናይቲ ብሕጂ ክውሰድ ዝኽእል ማዕቀባት ደኣ’ምበር ንባዕሉ ማዕቀብ ዘይምዃኑ ምዝኽኻር የድሊ። ኣብ ግብሪ እንተ ውዒሉ ንዝምድና ኣመሪካ ምስ ኢትዮጵያን ኤርትራን ኣዝዩ ክጸልዎ ምዃኑ ርዱእ’ዩ። ብኣናብባይ ግን እዚ ዓይነት ስጉምቲ ነቶም ተቐናቐንቲ ወገናት ጸቕጢ ንምግባርን ንዘተ ክቕበሉ ምድራኽን ይመስለኒ። ሕቶ፡ ካብቶም ኵላቶም ኣብቲ ፕረዚደንታዊ ትእዛዝ መንግስቲ ኢትዮጵያን ኤርትራን ብትሪ ክነጽጎ እንከሎ፡ ህወሓት ግን ንባዕሉ ኣብቲ ክህሉ ዝኽእል ማዕቀብ’ውን ተጠቒሱ እንከሎ ከም ዝተቐበሎ ኣመልኪቱ ኣሎ። ኣርኣእያኻ ኣብዚ ጉዳይ? መልሲ፣ ኣብ ዘተ ጠረጴዛ ምስ ቀረቡ ክርአ ዝኽእል ደኣ ይዅን እምበር፡ ሕጂ ድልውነቶም ንዘተ ጥራይ’ዮም ኣመልኪቶም ዘለዉ። እቲ ዘተ ምስ ዝፍጸም ዝወስዱዎ ስጕምቲ ብሕጂ ዝርአ’ዩ። ንኽትዛት ምስምማዕን ኣብቲ ዝግበር ዘተ ነቲ ዝቐርብ ቅድመ-ኩነታት ምቕባልን በብይኑ’ዩ። ብኻልእ ኣናብባ ከኣ ህወሓት ብዂናት ዝውዳእ ግጭት ዘይምዃኑ ዘስተወዓሉ ይምስሉ። ኣብ ርእሲኡ፡ ኣብ ቅድሚ’ቶም ንዘተ ዝጽውዑ ዘለዉ ኣመሪካን ኣውሮጳዊ ሕብረትን ንምፍታሕ እቲ ግጭት ቅሩብነት ከም ዘለዎም ንምርኣይን ጽቡቕ ስም ንምግዳፍን’ውን ክኸውን ይኽእል። እዚ ድማ ኣህጉራዊ ደገፍ ንምርካብ ክኽሕግዞም ዝኽእል’ዩ። ምሉእ ትሕዝቶ ኣብዚ ምስማዕ ይክኣል:: No media source currently available


ኣስታት 30 ትካላት ንኩነታት ኢትዮጵያ ብዝምልከት ቅሉዕ ደብዳበ ንዋና ጸሓፊ ሕ/ሃን ቀወምቲ አባላት ቤት ምኽሪ ጸጥታን ጽሒፎም

30 ትካላት ኣብ ክልል ትግራይ ህውከትን ዓፀቦን ከብቅዕ ዝፅውዕ ቅሉዕ ደብዳበ ንዋና ፀሓፊ ሕቡራት ሃገራትን ቀወምቲ ኣባላት ቤት ምኽሪ ፀጥታን ፅሒፈን። ሓፈሻዊ ጉባኤ ሕቡራት ሃገራት ኣብ ኒው ዮርክ ይካየድ ኣብዘለሉ ሕጂ እዋን እዘን 30 ትካላት ንዋና ፀሓፊ ሕቡራት ሃገራትን ኣንቶኒዮ ጉተርዝን ንወኪላት ኣባላት ቤት ምኽሪ ፀጥታን ኣብ ሰሜን ኢትዮጵያ ክልል ትግራይ ዘሎ ህውከትን ዓፀቦን ከብቅዕ ስጉምቲ ክወስዳ ዝፅውዕ ናይ ሓባር ደብዳበ ፅሒፈን ኣለዋ። እቲ ደብዳበ ካብ ሕዳር 2020 ጀሚሩ ኣብ ሰሜን ኢትዮጵያ ስቪላት ካብ ረድኤት፣ ባንኪ፣ ኮሚኒኬሽን ተበቲኾም ኣስታት ሓደ ሚሊዮን ሰባት ዓፀቦ ዝመስል ኩነታት ገጢሙዎ ኣለው ኢሉ ።እቲ ደብዳበ ወሲኹ ኣብቲ ክልል ዝተኻየደ ውግእ ፆታዊ መጥቓዕቲን ጥምየትን ሓዊሱ መግሃስታት ሰብኣዊ መሰላት ከም ናይ ኵናት መሳርሒ ኣብ ጥቕሚ ውዒሎም ይብል ። እቲ ሎሚ ዝወፀ ደብዳበ ዋና ፀሓፊ ሕቡራት ሃገራትን ኣባላት ቤት ምኽሪ ፀጥታን ነቲ ህዝቢ ንምሕጋዝ ዝስዕቡ ኣርባዕተ ስጉምታት ክወስዱ ፀዊዑ ኣሎ። ሰብኣዊ ረድኤት ንምቕራብን ቶኽሲ ጠጠው ክብልን ኩሎም ሓይልታት ካብ ክልል ትግራይን ኣብቲ ከባቢ ካብ ዘለዋ ክልላትን ክወፁ ክፅውዑ፣መንግስቲ ኢትዮጵያ ንፃዕርታት ረድኤት ዝዕንቅፉ ምዕፃው ሰብኣዊ ረድኤትን ቢሮክራሲያዊ ማሕለኻታትን ከልዕሎ ክሓቱ፣ተፈፂሞም ዝብሃሉ ክስታት ገበናት ኵናትን ካልኦት መግሃስታት ዓለምለኸ ሰብኣዊ መሰላትን ዓለምለኸ ሕጊ ሰብኣዊ ረድኤትን ዝምርምር ዓለምለኸ ተቖፃፃሪን ገለልተኛ ምርመራን ክዋፈር ድፍኢት ክገብሩን ከም ህዝባዊ ወያነ ሓርነት ትግራይ ዝኣመሰሉ ተቓወምቲ ጉጅለታት ዝሓቖፈ ሃገራዊ ዘተ ክካየድ ከተባብዑን ይፅውዕ። እቲ ደብዳበ ምስ ወፀ ምኽትል ፕረዚደንት ፕሮግራምን ፖሊስን ዓለምለኸ ስደተኛታት ሃርዲን ላንግ ‘’መሪሕነት ሕቡራት ሃገራት ወሳኒ እዩ፤ ንኣማኢት ኣሽሓት ህዝቢ ትግራይ ኣብ መንጎ ህይወትን ሞትን ዘሎ ኣፈላላይ ማለት እዩ’'ኢሎም። ኣስዕብ ኣቢሎም ‘'ብሰንኪ ጥምየት ሞት እናወሰኸ ብዝኸደ ቁፅሪ ዋና ፀሓፊ ሕቡራት ሃገራትን ቤት ምኽሪ ፀጥታን ግዜ ቅድሚ ምሕላፉ ህይወት ንምድሓን ቕልጡፍን ዕቱብን ስጉምቲ ክወስዱ ነተሓሳስብ’’ኢሎም። ላንግ ብምውሳኽ "እቲ እገዳ ናይ ግድን ክልዓልን ሓገዝ ናብ ዘድልዮም ወገናት ሰብኣዊ ረድኤት ክበፅሕን እቶም ወገናት ነቲ ግጭት ኣብ ልዝብ ዝተመስረተ ስምምዕነት ከናድዩን ንፅውዕ’’ ኢሎም ። ነቲ ደብዳበ ካብ ዝፈረሙ ኣካልት ገሊኦም ጥምረት ንህንፀት ሰላም፣ሕምባሻ ንዓለም፣ናይ ኢትዮጵያ ማሕበረሰብ ልምዓት ካውንስል፣ዓለማዊ ማእኸል ሓላፍነት ንምክልኻል፣ጃኮብ ብላውቲን ኢንስቲትዩት ንምስጓም ሰብኣዊ መሰላት፣ዓለምለኸ ስ ደተኛታት፣ማእኸል ንግዳያት መስቀይትን ናይ ኣመሪካ ኮሚቴ ንስደተኛታትን ስዱዳትን ይርከቡዎም።


ብዙሓት ኢትዮጵያዊያን ነቲ 'ዋሕዚ ጻዕዳ ደብዳበ ናብ ጻዕዳ ቤተ መንግስቲ' ዝብል ወፍሪ ይሳተፉ ምህላዎም ተገሊጹ

ኣብ ኢትዮጵያ ንዘጋጠሙ ሽግራትን ዝተሓላለኹ ጉዳያትን መፍትሒ ንምሃብ ኣብ ዝካየድ ፃዕሪ ኣመሪካ ዝለዓለ ጥንቃቐ ክትገብር "ዋሕዚ ፃዕዳ ደብዳበ ናብ ፃዕዳ ቤተ መንግስቲ’’ ተባሂሉ ኣብ ዝተፀውዐ ወፍሪ ሰራሕተኛታት ሚንስትሪ ባህልን ቱሪዝምን ኣተሓሳሲቦም። እቲ ወፍሪ ንጉዳይ ህልውና ሃገር ወሳኒ ምዃኑ እውን ሚንስትር ባህልን ቱሪዝምን ዶ/ር ሂሩት ካሳ ኣፍሊጠን። እዚ ናይ ዜጋታት ዲፕሎማሲያዊ ፕሮግራም ኣብ ኣዳራሽ ብሄራዊ ቲያትር ዝተኻየደ ክኸውን ከሎ ናብ ዋይት ሃውስ ክልኣኹ ዝተዳለው ሸውዓተ ዓይነታት ደብዳበታት ኣብቲ ሓደ ኢትዮጵያ ካብ ዝኣተወተቶ ፖለቲካውን ዲፕሎማሲያዊን ቅልውላው ወፂኣ ዴሞክራሲያዊ ፖለቲካዊ ስርዓት ክትሃንፅ ኣሜሪካ ብዕቱብ ክትድግፋ ይፅውዕ። እቲ ወፍሪ ቅድም ክብል ብኢትዮጵያዊያን መናእሰይ ኣስታት ሓሙሽተ ሚሊዮን ዜጋታት ፊርማ ብምትእኽኻብ ንፕረዚደንት ባይደን ንምልኣኽ ዝጀመሩዎ ከምዝኾነ ይዝከር።


ፕረ.ግብጺ ኣብ ጉዳይ ግድብ ህዳሴ ዓለምለኸ ስምምዕ ክብጻሕ ጸዊዖም

መራሕቲ ብርክት ዝበላ ሃገራት ኣብቲ ዋዕልኡ ዝቕጽል ዘሎ ሓፈሻዊ ጉባኤ ሕቡራት ሃገራት መደረኣን የስምዓ ኣለው። ፕረዚደንት ግብጺ ዓብድል ፈታሕ ኣል ሲሲ ኣቐዲሙ ኣብ ዝተቐረፀ ናይ ቪዲዮ መልእኽቲ ንሓፈሻዊ ጉባኤ ኣብ ዘስምዕዎ መደረ ኣብ ዓብይ ግድብ ህዳሴ ኢትዮጵያ ዓለምለኸ ስምምዕ ክፍፀም ፀዊዖም። "ናይል ናይ ግብፂ ናይ ህይወት መስመር እዩ እዚ ግብፂ ኣብ ግድብ ህዳሴ ዝስምዓ ዝለዓለ ስቓይ ዝሕብር እዩ’’ዝበሉ ፕረዚደንት ኣልሲሲ ነቲ ዞባ ክዘርግ ዝኽእል ብሓደ ወገን ዝፍፀም ዘሎ ፖሊስ ስለዝኾነ ግብፂ ንኹሉ ኣብ ዝሓቖፈ ስምምዕ ክብፃሕ ቅርብቲ እያ ኢሎም። ፕረዚደንት ኣልሲሲ ኣብ ግድብ ህዳሴ ሓፈሻዊ፣ሚዛናዊን ብሕጊ ኣሳሪ ዝኾነን ስምምዕ ክህልው ፀዊዖም ኣለው። ኢትዮጵያ ምምላእ እቲ ግድብ ምስጀመረት ብሕብረት ኣፍሪቃ ዝምራሕ ልዝብ ክቕፅል ግብፅን ሱዳንን ንቤት ምኽሪ ፀጥታ ፀዊዐን እየን።ኢትዮጵያ ንዝኾነ ይኹን ናይቲ ቤት ምኽሪ ተሳትፎ ትቃወም።


ኣብ ክልል ትግራይ ሰባት ብጥምየት ክሞቱ ምጅማሮም ይግለጽ ኣሎ

ኣብ ዝሓለፈ ሰሙን ኣብ ሓደ ጣብያ ጥዕና ሓንቲ ሓራስ ኣደ 1.7 ፓውንድ (0.77 ኪ.ግ) ምስ ዝምዘን ወዳ ብሰንኪ ጥምየት ሞይቶም ። ሓደ ሓገዝ ወሃቢ ትካል ኣብ ዝጥርንፈን 20 ወረዳታት ኣብ ነፍሲ ወከፍ ሰባት ንሞት ብዘብፅሕ ጥምየት ይሳቀዩ ምህላዎም ይሕብሩ ። ውድብ ሕቡራት ሃገራት ብምኽንያት ኣብ ክልል ትግራይ ዘሎ ቅልውላው ሓደጋ ጥምየት ከጋጥም ከምዝኽእል ከጠንቅቅ ፀኒሑ እዩ። ኣብ ዝሕለፉ 10 ዓመታት እቲ ዝኸፍኣ ሓደጋ ጥምየት ክከውን ከምዝኽእል እውን ይገልፅ ። ኣብዚ ሰዓት ውሽጣዊ ሓበሬታታትን መሰኻኽርን ከምዘረእይዎ መንግስቲ ኢትዮጵያ ካብ ወርሒ ሰነ ጀሚሩ ናብ ክልል ትግራይ ዘእትዉ መገድታት ኩሎም ምዕፃዉ ስዒቡ ብኣፀዋውዓ ውድብ ሕቡራት ሃገራት de facto ዝብሎ ግሁድ ምኽልካል ሰብኣዊ ሓገዛት ድሕሪ ምግባሩ ብጥምየት ዝሞቱ ሰባት ክረአ ጀሚሩ ። ህዝቢ ትግራይ ብሰብ ሰራሕ ጥምየት ክሳቀ ምግባር እቲ ኣብዚ እዋን ዘጋጥም ዘሎ ናይ መወዳእታ ምዕራፍ እዩ ። ኣብቲ ጎንፂ ተጋሩ ብጅምላ ተጨፍጪፎም ፣ደቂ ኣንስትዮ ብጉጅለ ተዓሚፀን ፣ሰባት ካብ መንበሪኦም ተሰጉጎም ፣ ሕርሸኦም ተቃፂሉ ማሕበረሰብ እቲ ኸባቢ ጥርሑ ንኽተርፍ ንኣዋርሕ ዝተኻየደ ዘመተ ስዒቡ እዚ ድማ ሓዱሽ ዓይነት ቅትለት እዩ ዘጋጥም ዘሎ ። ኣመሓዳሪ ሪፈራል ሆስፒታል ዓይደር ነበር ኣቶ ሓየሎም ከበደ ኣብዚ ወርሒ ንሚኒስትር ጥዕና ኢትዮጵያ ደዊሎም " ህዝቢ ኢኹም ትቀትሉ ዘለኹም " ኢለዮም ይብሉ: " እወ ፣እሺ መልእኽትኹም ናብ ቀዳማይ ሚኒስትር ከንብፀሖ ኢና ኢሎምኒ እንታይ እሞ ክገብር ካብ ምንባዕ ሓሊፈ " ኢሎም። ካብቶም ብሰንኪ ሕፅረት መግቢ ንኸቢድ ሓገዝ ኣብዞም ኣዋርሕ ናብ ሆስፒታሎም ዝመፁ 50 ህጻናት ምስሊ ንገሊኦም ንአሶሼትድ ፕረስ ኣርእዮሞ ። ካብኦም ሓደ ህፃን በቶም ብስንባደ ዝፈጠጡ ኣዒንቱ ትኽ ኢሉ ናብ ካሜራ እናጠመተ ብኣፍንጭኡ ኣትዩ ቁልቁል ብጎረርኡ ዝወረደ ሓገዝ መግቢ ክህቦ ዝተተኽለሉ ገመድ ዘንጠልጠለ ካብቶም ስእልታት ይርከቡዎም ። ኣቶ ሓየሎም"ዝነበሩና መድሓኒታት ይወድኡ ኣለዉ ፣ ሰራሕተኛታት እዚ ሆስፒታል ካብ ዝሓለፈ ወርሒ ሰነ ጀሚሩ መሃያ ኣይተኸፍሎምን ፣ ካብዚ ወፃኢ ዘሎ ኸባቢ 6 ሚልየን ዝበፅሕ ህዝቢ ትግራይ ኣብ ዝከፍአ ኩነታት ይርከብ " ይብሉ ። ጸብጻብ ኣሶሼትድ ፕረስ እዚ ሓገዛት ከይኣቱ ምኽልካልን ጥምየትን መቀፀልታ ናይቲ ንልዕሊ 10 ኣዋርሕ ኣቁፂሩ ዝርከብ ኣብ መንጎ መንግስቲ ኢትዮጵያን "ሓይልታት ትግራይን" ክካየድ ዝፀንሐ ኲናት ሓዱሽ ምዕራፍ ምኳኑ እዩ ዘርኢ ይብል ። ሕጂ ኣሜሪካ ናይ መወዳእታ መጠንቀቅታ ሂባ ኣላ ። ብኹሎም ወገናት ዝካየድ ዘሎ ኲናት ጠጠው ክብልን ሰብኣዊ ሓገዛት ናብ ኩሉ ከባቢ ብዘይገለ ፀገም ክባፅሕን ፤ እንተዘይ ኮይኑ ግና ኣብ ውሽጢ ሰሙናት ሓዱሽ ማዕቀባት ከከተንብር ምዃና ትሕብር ። መበገሲ እዚ ኲናት ኣብ መንጎ ተሸላማይ ኖቤል ሰላም 2019 ዝኾኑ ቀዳማይ ሚኒስተር ኢትዮጵያ ኣብዪ ኣሕመድን ኣብ ኢትዮጵያ ንነዊሕ እዋን ስልጣን ሒዙ ዝፀንሐ ዓፋናይ ሃገራዊ መንግስቲ ክብል ኣሶሼትድ ፕረስ ዝፀወዖ ክመርሑ ዝፀንሑ ተወለድቲ ትግራይን እዩ ። ኣሶሼትድ ፕረስ ወሲኹ ካብ ዝሓለፈ ዓመት ወርሒ ሕዳር ጀሚሩ ድማ ሓይልታት ኢትዮጵያን ሓይልታት ጎረቤት ሃገር ኤርትራን ብምኳን ፍልፍላት መግብታቶምን ትካላት ጥዕነኦምን ሰሪቆምን ኣዕንየሞምን እዮም ይብል ። ኣብ ዝሓለፍ ወርሒ ሰነ "ሓይልታት ትግራይ" ነታ ክልል መሊሶም ክቆፃፀርዋ ከለዉ መንግስቲ ኢትዮጵያ ድማ ሰብኣዊ ምኽንያታት ብምቅራብ ምቁራፅ ተፃብኦ ኣዊጁ። ሰብኣዊ ሓገዛት ናብቶም ተዋጋእቲ ሓይልታት እዩ ዝኸይድ ብዝብል ስግኣት ናብታ ክልል ዘእትዉ መገድታት ዝያዳ ፀኒዖም ክዕፀዉ ተገብረ ። ልዕሊ 350,000 ሜትሪክ ቶን መግቢ ረድኤት ኣብ ኢትዮጵያ ተኸዚኑ እንተሃለወ'ውን ካብዚ እቲ ዝበዝሓ ናብ ትግራይ ዝስደድ ሰራሕተኛታት ሰብኣዊ ሓገዝ ናብቲ ክልል ኣብ ዝግበሩ በረራታት ሒዞሞም ኣብ ዝኣትዉ ኣቁሑ ልዑል ፈተሻ ይግበር ። ዋላ ናይ ውልቀ ንብረቶም እውን እንተኾነ ከም ቫይታሚንን መድሓኒትን ዝኣምሰሉ እንተኾኑ'ውንክሓልፉ ዘይክእሉ ክብሉ ዝርዝር ኣቀሚጦም'ዮም ። ኣሶሼትድ ፕረስ ከምዝሓበሮ ንሃርድ ድራይቭን ፍላሽን ሓዊሱ ነቲ ዘሎ ቅልውላው መዝጊቦም ክሕዙ ዝኽእሉ ናውትታት'ውን ከይተረፈ ከልኪሉ ይብል ። ሰራሕተኛታት ሰብኣዊ ሓገዛትን ሰበስልጣናትን'ውን ብዝገጥሞም ልዑል ተፍቲሽ መሳርሕታቶም ከይተሓዙዎም ስለዝሰግኡ ካብ ትግራይ ዝወፁ ዝነበሩ ስእልታትን ምስልታትን ካብ ማሕበራዊ ሚድያ ጠፊኦም እዮም ። ትግራይ ኣብዚ ሰዓት ካብ ዉሑድ ኣገልግሎት ረዲኤት ወፃኢ ርክባት ቴሌኮሚኒኬሽን ፣ ኢንተርኔት ፣ኣገልግሎት ባንክን ወፃኢ ኾይና ፀልሚቱዋ ትርከብ ። ንቀዳማይ ሚኒስትር ኢትዮጵያ ሓወሱ ካልኦት ላዕለዎት ሰበስልጣናትን ኣብ ትግራይ ጥምየት የለን ይብሉ ። ፀብፃብ ኣሶሼትድ ፕረስ ኣብ ኣዋህባ ሓገዝ ረድኤት ንዝተፈጥረ ፀገም መንግስቲ ንሓይልታት ትግራይን ዝፈጥርዎም ሓደጋታትን ተሓታታይ ይገብር ። ከምኡ'ውን ሓገዝ ወሃብቲ ትካላት ንሓይልታት ትግራይ ስጋብ ምዕጣቅ ዝበፅሕ ሓገዝ ይገብሩሎም 'ዮም ክብል ይኸስስ ይብል ። ወሃቢት ቃል ቀዳማይ ሚኒስትር ቢል ለኔ ስዩም ዋላ'ኳ ኣገልግሎታት መሰረታውያን ነገራት እቲ ኽልል መንግስቲ ካብ መዓስ ጀሚሩ ከምዘፍቅድ እንተዘይ ገለፃ ቁፅሪ ጣብያታት ኬላ ካብ 7 ናብ 2 ብምውራድ ንሰብኣዊ ሓገዝ ዝኸውን ኣገልግሎት መገዲ ኣየር'ውን ከምዝተመዓራረየ ተዛሪበን ።ይኹን'ምበር ኣብቲ ፈላማይ ኣየር ሕብረት ኣውሮጳ ዝነበሩ ንቀረብ ሕክምና ዘገልግሉ ናውቲ መንግስቲ ብዘካየዶ ተፍቲሽ ንከይሓልፉ ከልኪሉ እዩ ። ከምዚኤን ዝበላ ነፈርቲ ድማ እቲ ዘድሊ ዓይነት ሓገዝ መግቢ ክሽከማ ኣይኽእላን ። " ብሰንኪ እቲ ዘሎ ክልከላ ኣብ መብዛሕቲአን ወረዳታት ዝነበረና ሓገዛት ረድኤትን ነዳድን ተወዲኡ ፣ ህፁፅ ፍታሕ እንተዘይተረኺቡ ብሰንኪ ጥምየት ብዙሕ ሰብ ክመውት እዩ ። ሕብሪ ቆርበት ሰባት ክቅየር ጀሚሩ ፣ በቲ ረቂቅ ቆርበት ዝተሸፈነ ኣዕፅምቶም ይረአ ፣ ኣብኩሉ ኸባቢ ኣብ ገጠር ኮነ ከተማ ዝነብር ህዝቢ ካብ ዕለት ናብ ዕለት ሓደጋ ጥምየት እናተጋደደ ብምኻዱ ሰባት ቆፅሊ ቀንጢሶም ክበልዑ ካብ ዝጅምሩ መዓልታት ተቆፂሩ ኣሎ ።" ዝብሉ መልእኽትታት ሰራሕተኛታት ሰብኣዊ ሓገዝ በብእዋኑ ናብ ሓገዝቶም ዝሰድዎም ፀብፃባቶም እዮም ። ኣብ 1980 ብዝተፈጥረ ጎንፅን መንግስቲ ብዘርኣዮ ሸለልትነትን ከባቢ 1 ሚልየን ዝኸውን ህዝቢ ምሟቱ ኣብ ዓለም መዘራረቢት ኮይና ዝነበረት ኢትዮጵያ ካብኡ ንደሓር እታ ካብ ኣፍሪቃ ብበዝሒ ህዝባ ካልአይቲ ዝኾነት ሃገር ካብቲ ዓዘቅቲ ድኽነት ብምውፃእ ኣብ ዓለም ካብተን ቁጠበአን ብቅልጡፍ እናዓበይ ዝመፃ ሃገራት ሓንቲ ኾይና ታሪኽ ምዕባለ ዘመዝገበት ሃገር ኮይና እያ ። እዚ ዝካየድ ዘሎ ኲናት ግና ቁጠባታትን ምዕባለን እዛ ሃገር የዳኽሞ ኣሎ:: ፀብፃብ ፕሮግራም መግቢ ዓለም ሕቡራት ሃገራት ሕፅረት ዝተመጣጠነ መግቢ ዝሰኣኑ ዕድሚኦም ትሕቲ 5 ዓመት ዝኾኑ ህፃናት 30% ክበፅሕ ከሎ ኣብ ነፍሰፆራትን መጥበውትን ኣዴታት ድማ 80% በፂሑ ይርከብ ። ኲናት እናቀፀለ ኣብ ዝኸደሉ እዋን ሓደጋ ጥምየት 'ውን ብኡ ልኽዕ ምግዳዱ ዘይተርፍ እዩ ። ሓይልታት ትግራይ ክብል ዝፀወዖም ኣሶሼትድ ፕረስ ኣብ ቀረባ እዋናት ናብ ክልላት ኣምሓራን ዓፋርን ዝሰገሩ ኮይኖም ገለ ነበርቲ እተን ከባቢታት መስመር ቀረባት ካብምዕፃዎም ብተወሳኺ ግብረመልሳዊ ስጉምቲ ወሲዶም እዮም ክብሉ ይኸስዎም መንግስቲ ንዝወሰዶ ክልከላታት ንኸልዕል ዝግበር ዘሎ ድፊኢት እዩ ይብሉ ። ቤት ፅሕፈት ሰብኣዊ መሰላት ሕቡራት ሃገራት ከምዝበሎ መሰኻኽራት ዝሕብሩዎ ብዙሓት ግፍዒታት ኣብ ልዕሊ ስቪል ህዝቢ ትግራይ ዝተፈፀመ እንተኾነ'ውን ፈፀምቱ ግና ኩሎም ወገናት እዮም ይብሉ ።


ኣመሪካ: መንግስቲ ኢትዮጵያን ተሳተፍቲ ግጭት ክልል ትግራይ ዝኾኑ አካላትን ኲናት ደው ብምባል እገዳ ከወግዱ ከምዝክእሉ ትገልጽ

መንግስቲ ኢትዮጵያ፣ህወሓትን ካልኦት ተዋጋእቲ ሓይልታትን ግጭት ሰሜን ኢትዮጵያ ክልል ትግራይ ከብቅዕን ሰብኣዊ ረድኤት ንብሚሊዮናት ዝቑጸሩ ሰባት ክበፅሕን መንግስቲ ኣመሪካ ኣተሓሳሲቡ። ግጭት ጠጠው ክሳብ ዘይበለ ቀንዲ ሰበስልጣን ናይ ጉዕዞን ናይ ገንዘብን እገዳ ካብ ኣመሪካ ክገጥሞም እዩ። ኣብ ሚኒስትሪ ጉዳያት ወፃኢ ተሓጋጋዚ ምኽትል ሚንስትር ጉዳያት ምብራቕ ኣፍሪቃን ክልቲአን ሱዳንን ብሪያን ሃንት ትማሊ ሶኑይ ብኦንላይን ኣብ ኣብዝሃቡዎ ጋዜጣዊ መግለፂ መንግስቲ ኣመሪካ እቲ ንዓሰርተ ኣዋርሕ ዝተኻየደ ግጭት ክልል ትግራይ ከብቅዕ ይደሊ እዩ ኢሎም። ‘’ህዝባዊ ወያነ ሓርነት ትግራይን መንግስቲ ኢትዮጵያን ናብ ሰላማዊ ፍታሕ ዝመፁ እንተኾይኖም: ኣመሪካ ዝደኸመ ቁጠባ ኢትዮጵያ ንምሕጋዝ ድልውቲ እያ’’ ኢሎም። ፕረዚደንት ባይደን ምስ ዝፈረሙዎ ናይ እገዳታት ትእዛዝ ብዝተኣሳሰረ ኣብ ቀፃሊ ብዛዕባ ዝውሰዱ ስጉምትታት ሰበስልጣን ኣመሪካ መብርሂ ሂቦም ኣለው። ናይቲ ግጭት ተሳተፍቲ ኣካላት ናብ ልዝብ ዘይመፁ እንተኾይኖም ዝውሰድ ናይ እገዳታት ስጉምቲ ካብ ኣብ ዝተመረፁ ሰባትን ትካላትን ሓሊፉ ንህዝብታት ኢትዮጵያን ኤርትራን ዒላማ ከምዘይገብር ኣብ ሚኒስትሪ ጉዳያት ወፃኢ ተሓጋጋዚ ምኽትል ሚንስትርብሪያን ሃንት ወሲኾም ገሊፆም። ንሶም ወሲኾም ኣሜሪካ ሰብኣውን ካልኦት ሓገዛትን ምሃባ ከም እትቕፅል ተዛሪቦም ኣለው ።


ኣብ ሱዳን ፈተነ ዕልዋ መንግስቲ ምክያዱ ተሓቢሩ

ኣብ ሱዳን ፍሹል ዕልዋ መንግስቲ ፈጺሞም ዝተባሃሉ ኣባላት ወትሃደራዊን ፖለቲካዊን መሪሕነት ኣብ ኣብ ትሕቲ ቐይዲ ምእታዎምን ነቶም ካልኦት ጥርጡራት ንምሓዝ ክትትል ይግበር ከምዘሎን መንግስታዊ ወሃቢ ቃል ገሊጹ። ምሉእ ትሕዝቶ ኣብዚ ምስማዕ ይክኣል። No media source currently available


መንግስቲ ኤርትራ ፕረ. ጆ ባይደን ንዘሕለፎ ናይ እገዳ ውሳነ ብትሪ ተቓዊምዎ

ፕረዚደንት ኣመሪካ ጆ ባይደን ኣብ ልዕሊ ውሱናት ሰባት መንግስታት ኤርትራን ኢትዮጵያን እገዳ ክግበር ንዘሕለፎ ውሳነ መንግስቲ ኤርትራ ቀዳም 18 መስከረም ምሸት ኣብ ዘውጽኦ መግለጺ ብትሪ ተቓዊምዎ። "መንግስቲ ኣመሪካ ነቲ ብቅሉዕ ወራር ዝፈጸመን ኣብ ክልል ትግራይ ንቆልዓ ሰበይቲ ጅሆ ሒዙ ናብ ደልሃመት ዝሸመመ ህወሓት ኣብ ክንዲ ምኹናን ፡ንዑ ንምድሓን ዝኽተሎ ዘሎ ኣካይዳ ‘ታሪኽ ይቕረ ዘይብሎ ዘይፍትሓዊ ተግባር ‘ዩ" ክብል መንግስቲ ኤርትራ ኣብ መግለጺኡ ኮኒንዎ’ሎ። "እቲ ብኣመሪካን ሰብ ኪዳና ሃገራት ኣውሮጳን ዝሓልፉ ውሳነታትን ዝውሰዱ ስጉምትታትን ናይ ሃገራትን ህዝብታትን ናጻነትን ሉኣውነትን ዝግህስን ብጸቕጢን ጠቐነን ዝተመርኮሱ ብምዃኖም ብርትዕን ሕግን ቅቡል ኣይኮኑን’ ክብል መንግስቲ ኤርትራ ነቲ ውሳነ ብትሪ ነጺግዎ’ሎ። ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ኣመሪካ ዝነብሩ ሊቀ ጳጳሳት ኦርቶዶክሳዊት ቤተክርስትያን ኢትዮጵያ ምስ ሰበ ስልጣን ኣመሪካ ተዘራሪቦም

ኣብ ሰሜን ኣመሪካ ዝነብሩ ሊቀ-ጳጳሳት ኦርቶዶክሳዊት ቤተ-ክርስትያን ኢትዮጵያ ብዛዕባ ህሉው ኩነታት ኢትዮጵያ ምስ ሰበ-ስልጣን ኣመሪካ ተዘራሪቦም። እቶም 12 ጳጳሳት ኣብ ጉዳይ ሰሜን ኢትዮጵያ፡ ኣመሪካ ሒዛቶ ዘላ ዝበልዎ መርገጽ ከም ዘሰከፎም ንምግላጽ`ዮም ምስ ሰበ-ስልጣን ሚንስትሪ ጉዳያት ወጻኢ ኣመሪካን ኣባላት ባይቶ ኣመሪካ ክራኸቡ ክኢሎም። ካብ ዝኾነ ብሄር ይኹን ሃይማኖት ንጹሓን ዜጋታት ብኸንቱ ዝቕተልሉ ዘስካሕክሕን ጭካነ ዝመልኦን ቅትለታት ኣብ እነውግዘሉ እዋን ድጋፍኩም ክተርእዩና ኢና ደሊና ዝብል መልእኽቲ ዘሕለፉ እቶም ጳጳሳት: ኣመሪካ ነቲ ጭቡጥ ኩነታት ተረዲኣ ንህዝቢ ኢትዮጵያ ክትሕግዝ ተማሕጽኖም። "ኣብ ትግራይ ዘለዉ ወገናትና ጸገሞም የተሓሳስበና`ዩ፡ ንጥምየትን ዓጸቦን እናቃልዑ ንደቆም ኣገዲዶም ናብ ኩናት ዝጠብሱ ወገናት ተግባሮም ደው ኣቢሎም ህዝቢ ሰላም ክረክብ ኣለዎ" ኢሎም ። እቶም ጳጳሳት እቲ ርክብ ከምዝቕጽልዎ`ውን ኣፍሊጦም ኣለዉ።


ንርእሱ ‘’መንግስቲ ትግራይ’’ ኢሉ ዝፅውዕ ኣካል ንትእዛዝ ፕረዚደንት ባይደን ቅኑዕን ዝደንጎየን ኡሉዎ

‘’መንግስቲ ትግራይ ፕሬዝዳንት ባይደን ቅልውላው ሰብኣውነትን ሰብኣዊ መሰላትን ኢትዮጵያ ብዝምልከት ኣብ ልዕሊ ዝተወሰኑ ሰባት እገዳታት ንምንባር ኣፈፃሚ ትእዛዝ ምፍራሞም ብፅኑዕ ይኣምን’’ ክብል ንባዕሉ ናይ ትግራይ መንግስቲ ኢሉ ዝፅውዕ ፌደራል መንግስቲ ኢትዮጵያ ድማ ኣሸባሪ ኢሉ ብዝፅውዖ ህወሓት ዝምራሕ ምምሕዳር መሊሱ። ንርእሱ መንግስቲ ትግራይ ኢሉ ዝፅውዕ ኣካል ብቕድሚ ትማሊ ቀዳም 8 መስከረም 2014 ዓ/ም ኣብ ዘውፅኦ መልሲ ፕሬዝዳንት ባይደን ንዝፈረሙዎ ትእዛዝ ኣብ ዝሃቦ መልሲ እቲ ስጉምቲ ርትዓዊ ኣንፈት እዩ ኢሉዎ ኣሎ።’’መንግስቲ ትግራይ ንቀንዲ ሓሳባት ናይቲ ኣፈፃሚ ትእዛዝ ንምድጋፍን ንምኽባርን ኣብ ውሽጢ ዝተዘርዘሩ ሰለስተ ሸቶታት ንምዕዋትን ናይ ባዕሉ ታራ ንምብርካት ድልዊ እዩ’’ኢሉ። ኣብ እዋን እቲ ግጭት ኣብ ልዕሊ ህዝቢ ትግራይ ወይ ኣብ ካሊእ ህዝቢ ገበናት ፈፂሞም ዝብሃሉ ውልቀሰባት፣ጉጅለታት ወይ ኣካላት ኣብ ምፍላይ ሓላፍነቱ ክዋፃእ እዩ ኢሉ እቲ መግለፂ።’’ምስ ሓይልታት ትግራይ’’ ርክብ ብዘለዎም ውልቀሰባትን ኣካላትን ተፈፂሞም ክኾኑ ዝኽእሉ ጥሕሰታት ብሕቡራት መንግስታት ንዝጣየሽ ነፃ ምርመራ ሓዊሱ ዝካየዱ ኩሎም ኣገደስቲ ምርመራታት ንምድጋፍ ድሉውነትና ደጊምና ንገልፅ’’ይብል እቲ መግለፂ። ‘’መንግስቲ ትግራይ’’ ምምሕዳር ጆ ባይደን፣መንግስቲ ዩናይትድ ስቴትስን ኮንግረስ ዩናይትድ ስቴትስን ብፍላይ ኣብ ትግራይ ብሓፈሻ ድማ ኣብ ኢትዮጵያ ንዘሎ ቅልውላው ሰላማዊ ፍታሕ ንምምፃእ ንዘካይዱዎ ቀፃሊን ሃናፅን ፃዕርታት ናእድኡ ንምግላፅ ይደሊ ዝበለ እቲ መግለፂ ብኢትዮጵያ፣ኤርትራን ሓይልታት ኣምሓራን ኣብ ትግራይ ዝፈፀሙዎም ዝበሎም ጥሕሰታት ብዝምልከት መንግስቲ ዩናይትድ ስቴትስ ንስዎሰዶም ዝተፈላለዩ ስጉምትታት ምስጋንኡ ይገልፅ ይብል እቲ መግልፂ። መንግስቲ ዩናይትድ ስቴትስ ሓይልታት ኤርትራን ኣምሓራን ካብ ትግራይ ክወፁን ኣብ ትግራይ ዝካየድ ኲናት ሰላማዊ ፍታሕ ንምምፃእ ኣብ ልዝብ ዝተመስረተ ቶኽሲ ጠጠው ክብልን ደጋጊሙ ምፅውዑ ከምዝርዳእ ብምዝኽኻር ምስ ካልኦት ዓለምለኸ መሻርኽቲ ብምዃንተፃብኦ ጠጠው ንምባል ልዝብ ክተሳልፍጥ ንዩናይትድ ስቴትስ ንድዕም ኢሉ እቲ መግልፂ። ፕሬዝዳንት ባይደን ኣብ ኢትዮጵያ ዘሎ ፖለቲካውን ሰብኣውን ቅልውላው ‘’ብዘይተለምደን ልዑልን ኣገባብ ንሃገራዊ ድሕነትን ፖሊሲ ወፃእን ዩናይትድ ስቴትስ ስግኣት እዩ’’ ምባሎም ትኽክል እዩ ይብል እቲ መግለፂ።ኣብ ትግራይ ዝተፈጥረ ቅልውላው ብመንግስታት ኢትዮጵያን ኤርትራን ከምኡ እውን ብሓይልታት ኣምሓራን ዝተፈጥረ እዩ ዝበለ እቲ መግለፂ ኣብ ትግራይ ኣንፀላልዩ ዘሎ ሓደገኛ ዘሳክሕክሕ ዓፀቦን ጥምየትን ንሚሊዮናት ሰባት ስግኣት እዩ ኢሉ። ጨካን ከበባ ንምውጋድን ዘይተደረተ ሰብኣዊ ረድኤት ንምስላጥን፣’’ወረርቲ’’ ኢሉ ዝፀውዖም ሓይልታት ክወፁን ኣብ ልዝብ ዝተመስረተ ቶኽሲ ጠጠው ምባል ንምርግጋፅን ኣብ እዋን ኲናት ትግራይ ዝተፈፀሙ ኩሎም ጭካነታትን ብነፃ ኣካል ክፃረይን ፈፅምቲ ናይቶም ገበናት ናብ ሕጊ ክቐርቡን ንዝካየዱ ዓለምለኸ ፃዕርታት ምሉእ ደገፍና ደጊምና ነረጋግፅ ኢሉ ኣሎ እቲ መግለፂ። ምሉእ ትሕዝቶ ኣብዚ ምስማዕ ይክኣል:: No media source currently available


ቃለ-ምልልስ ምስ ምሁር ጋዜጠኝነትን መራኸቢታትን ዶ/ር ዮናታን ጽገ

ቅድሚ ዕስራ ዓመት፡ 18 መስከረም፡ ጋዜጣታት ብሕቲ ኣብ ኤርትራ ዝተዓጽዋሉ እዋን ብዝምልከት ምሁር ጋዜጠኝነትን መራኸቢታትን ዶክተር ዮናታን ጽገ ኣብ ኤርትራ ኣብ ክፍሊ ጋዜጠኘነት ዝምህር ዝነበረ ኣብዚ እዋን’ዚ ኣብ ክፍሊ መራኸቢታት ናይ ፐን ስተት ዩኒቨርስቲ ተሓጋጋዚ ፕሮፈሰር’ዩ። ምስ ዕስራ ዓመት ምዕጻው ናጻ ፕረስ ኣምልኪቱ ኣብ ኤርትራ ብዛዕባ ዘሎ ክፍተት ሓበሬታ ሞያዊ ተመኩሮ ከካፍል’ዩ። ብተወሳኺ ብወገን ኮሚተ ንድሕነት ጋዜጠኛታት ኣብ ምፍታሕ እዞም እሱራት ጋዜጠኛታት ዝገብሮ ጻዕሪን ሃለዋቶምን ከምኡ’ውን ግብረ-መልሲ መንግስቲ ኤርትራ ነዚ ጉዳይ ኣመልኪቱ ክርኢ’ዩ። ምሉእ ትሕዝቶ ኣብዚ ምስማዕ ይክኣል። No media source currently available


ቃለ-ምልልስ ምስ ጋዜጠኛ ነበር ሃብተኣብ የማነ

ቅድሚ ዕስራ ዓመት፡ 18 መስከረም፡ ጋዜጣታት ብሕቲ ኣብ ኤርትራ ዝተዓጽዋሉ እዋን’ዩ። ጋዜጠኛን ዳኛ ላዕለዋይ ቤት ፍርዲ ነበርን ሃብተኣብ የማነ፡ ሓደ ካብቶም መስረትቲ ጋዜጣ ቀስተ-ደበና ኰይኑ፡ ኣብ መንጎ ግን ብትምህርቲ ንወጻኢ ምስ ከደ ኣብ ኣጋ-ምዕጻው እተን ጋዜጣታት’ዩ ተመሊሱ። ሃብተኣብ ፈለማ ከም ዳኛ ላዕለዋይ ቤት ፍርዲ ንሓሙሽተ ዓመት፡ ክሳብ ካብታ ሃገር ዝወጸሉ 2016 ድማ ኣብ ላዕለዋይ ቤት ፍርዲ ናይ መጨረሽታ ይግባይ ሰማዒ’ዩ ነይሩ። ሃብተኣብ ኣብ ክፍሊ ሕጊ ኮለጅ ጥበባት’ውን መምህር ነይሩ’ዩ። ሕጂ ኣብ ሃገረ ስዊዘርላንድ ዘሎ ሃብተኣብ፡ ንተስፋታትን ኣመታትን ብሕታውያን ጋዜጣታት ከምኡ’ውን ዳሕራይ ኣብ ሚኒስትሪ ፍትሒ ዝነበሮ ተመኵሮ ኣተኣሳሲሩ’ዩ ተሓቲቱ። ምሉእ ትሕዝቶ ኣብዚ ምስማዕ ይክኣል። No media source currently available


ነበርቲ ወረዳ ጉሎ መኸዳ ክልል ትግራይ ብሰንኪ ኲናት ጥምየት ከምዘጋጠሞም ገሊጾም

ምስ ኤርትራ ዘዋስን ወረዳ ጉሎ መኸዳ ዞባ ምብራቕ ክልል ትግራይ፡ ብሰንኪ ኩናት ጥምየት ከምዘጋጠሞ፡ ንድምጺ ኣመሪካ ዘዘራረቦም ነበርቲ ገሊጾም። ኣብዚ ሕጂ እዋን ዝሓሸ ሰላም ሰፊኑ፡ ሕርሻ`ውን ከሳልጡ ከምዝጀመሩ`ውን እቶም ነበርቲ ይገልጹ። ምሉእ ትሕዝቶ ኣብዚ ምስማዕ ይክኣል:: No media source currently available


ፕረ.ባይደን ኣብ ግጭት ክልል ትግራይ ንዝተሳተፉ ዝበልዎም አካላት እገዳ ዘንብር ትእዛዝ ሂቦም

ፕረዚደንት ኣመሪካ ጆ ባይደን ሚንስትሪ ገንዘብ ኣመሪካ ኣብ ኩሎም ኣብ ግጭት ክልል ትግራይ ኢትዮጵያ ንዝተሳተፉ አካላት እገዳ ዘንብር ፕረዚደንታዊ ትእዛዝ ሂቦም:: ፕረዚደንት ባይደን ኣብ ኢትዮጵያ ዘሎ ግጭት ‘’ክናዋሕ ምኽኒያት ዝኾኑ ተሓተቲን ተሓባበርቶምን ሓዱሽ እገዳ ንምንባር ዘኽእል’’ ዝበሉዎ ትእዛዝ ሎሚ ዓርቢ ፈሪሞም ኣለው። እቲ ትእዛዝ "ናይ ኢትዮጵያን ኤርትራን መንግስታት ከምኡ'ውን ህወሓትን ክልላዊ መንግስቲ ኣምሓራን ተሓተቲ’’ ክገብር ንናይ ኣመሪካ ሚንስትሪ ገንዘብ ዘድሊ ዝበሉዎ ስልጣን ዝህብ ከምዝኾነ እቶም ፕረዚደንት ኣፍሊጦም። እቲ ዋይት ሃውስ ሎሚ ወግዓዊ ዝገበሮ ፕረዚደንታዊ ትእዛዝ: እቶም ፕረዚደንት ነዚ ትእዛዝ ዝሃቡ ብመሰረት ሕገ መንግስቲን ሕግታትን ኣመሪካ: ብመሰረት ኣዋጅ ዓለምለኸ ህጹጽ ስልጣን ኢኮኖሚ (IEEPA): ሃገራዊ ህጹጽ ኣዋጅ (NEA): ናይ 1952 ኣዋጅ ኢሚግሬሽንን ዜግነትን ምኻኑ ገሊጹ ሎ። ኣብቲ ትእዛዝ ፕረዚደንት ጆ ባይደን ኩነታት ሰሜን ኢትዮጵያ ንሰላም ጸጥታን ምርግጋእን ኢትዮጵያን ዞባ ቀርኒ ኣፍሪቃን ብዘስግእ ምንቅስቃሳት ዝልለ ኾይኑ'ሎ ብፍላይ ዝሰፍሓ ህውከት: ግፍዕታትን ዓሌት መሰረት ዝገበረ ምግሃሰ ሰብኣዊ መሰላትን ጾታዊ ዓመጽ ካልኦት መልክዓት ጾታ መሰረት ዝገበረ ህውከትን ምትዕንቃፍ ሰርሓት ሰብኣዊ ረድኤት ኾይኑ ዘይዝውትሩን ንበይኑ ዝዓይነቱ ስግኣት ሃገራዊ ጸጥታን ፖሊሲ ጉዳያት ወጻ ኢ ኣመሪካ ኾይኑ'ሎ፤ ስለዚ ህጹጽ ፕረዚደንታዊ ኣዋጅ የሕልፍ ኣለኹ ኢሎም። እቲ በቲ ኣብ ሰሜናዊ ኢትዮጵያ ዘሎ ህውከት ሓዘል ሰፊሕ ሰብኣዊ ቅልውላው ንሚልዮናት ሰባት ተጸበይቲ ሰብኣዊ ረድኤት ዝገበረን ሙሉእ ክልል ኣብ ድርኩኺት ዓጸቦ ዘእተወን'ዩ ኢሎም'ለዉ። ኣብ ልዕሊ'ቶም ነዚ ቅልውላው'ዚ ተሓተቲ ዝኾኑ ቀጻሊ ጸቅጢ'ዉን ኣሜሪካ ገደብ ንዘይተገብረሎም ካብ ሰባት ዝለኣኽ ገንዘብ ናብ ሰባት ክበጽሕ ነቲ ኣብ ሓደጋ ዘሎ ህዝብን ቀርኒ ኣፍሪቃ ብዓቢኡን መንግስታትን ዓለምለኸ ትካላትን ዘይመንግስታዊያን ትካላትን ሓዊሱ ብሕጋውን ግልጽን መስመራት ሰብኣዊ ረድኤት ምውሓዙ ከተረጋግጽ ትደሊ ኢሎም። ኣሜሪካ ነዚ ቅልውላው ልዝብ ዝተገብረ ምቁራጽ ተጻብኦን ፖለቲካዊ ፍታሕን ንምግባርን ሓይልታት ኤርትራ ካብ ኢትዮጵያ ምውጽኦም ግዝኣታዊ ሓድነትን ምርግ ጋእን ኢትዮጵያ ንምርግጋጽ ዝግበር ዘሎ ዓለምለኸ ጻዕርታት ትድግፍ ዝበሉ ፕረዚደንት ጆ ባይደን ኣብቲ ዝሃብዎ ፕረዚደንታዊ ትእዛዝ ሚኒስተር ገንዘብ ኣሜሪካ ምስ ሚኒስተር ጉዳያት ወጻኢ ኣሜሪካ ብምምኽኻር ማዕቀባት ክገብር ሰልጣን ዝሃበ'ዩ ። ኣብቲ ትእዛዝ ተዘርዝሩ ካብ ዘሎ ኣብቲ ኣብ ኢትዮጵያ ዘሎ ስግኣት ጸጥታ ዘይምርግጋእን ዝተወስነ እቲ ቅልውላው ኣብ ሰሜን ኢትዮጵያ ክሰፍሕ ምቁራጽ ተጻብኦ ወይ ከይዲ ሰላም ዘተዓናቀፈን ኣብ ልዕሊ ሰራሕተኛታ ሰብኣዊ ረድኤትን ሰብኣዊ ፕሮጀክታትን መጥቃዕቲ ዝፈጸመ ሰላማውያን ሰባት ዒላም ዝገበረ ዝጨወየ ኣገዲዱ ዘመዛበለ ኣብያተ ትምህርቲ ሆስፒታላት ትካላት ሃይማኖት ሰላማውያን ሰባት ዝተዓቁቡሉ ዘጥቅዔ ንዓለምለኸ ሕጊ ዝጠሓሰ እዩ ዝብል ይርከቦ። ሚኒስትሪ ገንዘብ ምስ ሚኒስትሪ ጉዳያት ወጻኢ ድሕሪ ምምኽኻር ኣብዞም ተግባራት ከም ዝተኻፈለ ኣብ ልዕሊ ዝተፈልጠ ሓደ ወጻእተኛ ሰብ ወይ ከኣ ኣካላት ሚኒስትሪ ገንዘብ ኣሜሪካ ብመሰረት እቶም ተዘርዚሮም ዘለዉ ሕግታት ማዕቀባት ክገብር ስልጣን ተዋሂብዎ'ሎ። ኣብቲ ዝተዋህበ ትእዛዝ ሰባት መንግስታት ኣካላትን ጉጅለታትን ነቲ ኣብቲ ሕግታት ኣሜሪካ ተዘርዚሩ ዘሎ ዝጠሐሱንንዓኣቶም ወኪሉ ዝሰርሕ'ወን ዘጠቃልል ዩ። ብኻልእ ወገን ፕረዚደንት ባይደን ነቲ ትእዛዝ ወግዓዊ ምስገበሩ ቀዳማይ ሚንስትር ኣብይ ኣሕመድ ኣብ ዘውፅእዎ ንፕረዚደንት ባይደን ይብፃሕ ኣብ ዝበሉዎን ግልፂ ደብዳበ " ናይ ኣመሪካ ተኸታታሊ ምምሕዳራት ኣብ ኢትዮጵያ ዝሓዙዎም ዝተዛብዐ ኣመለኻኽታ" ዝበሉዎም ቅሬታ ዝሓዘ መልእኽቲ ኣሕሊፎም። "ኢትዮጵያ ካብ ድሕነት ሚሊዮናት ስልጣን ክጥቕልሉ ብዝመረፁ ዝኾረዩ ሰባት ዝተዋደደ ተፅዕኖ ንዘስዕቦም መዘዛት ኣይትንብርከኽን’’ኢሎም።ካብ መንግስቲ ኤርትራን ህወሓትን ክሳብ ሕጂ መልሲ ኣይተውሃበን። ምሉእ ትሕዝቶ ኣብዚ ምስማዕ ይክኣል። No media source currently available


ሕ/ሃ ብኣማኢት ዝቑጸሩ ናብ ክልል ትግራይ ረድኤት ጽዒነን ዝኣተዋ መካይን ከምዘይተመልሳ ሓቢሩ

ሕቡራት ሃገራት ብኣማኢት ዝቑጸራ ናብ ክልል ትግራይ ዝኣተዋ ረድኤት ዝጸዓና መካይን ከምዘይተመለሳን እዚ ድማ ሰብኣዊ ረድኤት ምቕራብን ክብ ንምባልን ቀንዲ ዕንቅፋት ከምዝኾነን ገሊፁ። ወሃቢ ቃል ፕሮግራም መግቢ ዓለም ገማ ስነውደን ካብ 12 ሓምለ 2021 ጀሚሩ ኮንትራት ዝነበረን ናይ ፕሮግራም መግቢ ዓለም ዘይኮና 445 ናይ ፅዕነት መካይን ናብ ክልል ትግራይ እንተኣተዋ'ውን 38 ጥራሕ ምምላሰን ኣብ ዝሃቡዎ መግለፂ ተዛሪቦም። "ኣብዚ ሕጂ እዋን እዚ ሰብኣዊ ረድኤት ናብ ክልል ትግራይ ንምእታው ቀንዲ ዕንቅፋት እዩ። ብሰንኪ ሕፅረት ናይ ፅዕነት መካይን ብዝሒ ዘለዎ ኮንቨይ ክነተኣኻኽብ ይክኣልናን’’ኢሎም። ንሶም ወሲኾም እተን መካይን ክምለሳ ምስ ኣጎዓዝትን ከባቢያዊ ሰበስልጣን ክልል ትግራይን ምስራሕ ክንቕፅል ኢና እውን ኢሎም። ወሃቢ ቃል ፕሮግራም መግቢ ዓለም ገማ ስነውደን እዘን መካይን ኣበይ ከምዘለዋን ንምንታይ ጥቕሚ ይውዕላ ከምዘለዋን ፕሮግራም መግቢ ዓለም ሓበሬታ የብሉን ኢሎም ። ሰበስልጣን መንግስትን ተዋጋእት ክልል ትግራይን ረድኤት ናብ ትግራይ ከይኣትው ብምዕንቃፍ ነንሕድሕዶ ይካሰሱ። ወሃቢ ቃል መንግስቲ ‘'ህወሓት ንናይ ባዕሉ ሎጂስቲክስ ሒዙወን ዝብል ጥርጣረ’’ ብምጥቓስ ትማሊ ሓሙስ ብትዊተር መልእኽቲ ዘርጊሑ።ወሃቢ ቃል ህወሓት ኣቶ ጌታቸው ረዳ ዘወርቲ መካይን ናብ ክልል ትግራይ ከይኣትው ዘጋጥሞም ዕንቅፋት ብምጥቓስ ምስ ሰበስልጣን ክልል ትግራይ ዘራኽብ የብሉን ኢሎም። መራሕቲ ናይ ሕቡራት ሃገራት መካይን ብዛዕባ ሕፀረት ነዳዲ፣ ናይ ፀጥታ ስግኣት፣ ኣብ መፈተሺ ኑቑጣ ዘሎ ምክልባት፣ ኣብ ክልል ዓፋር ንኣዋርሕ ኮፍ ምባልን ዝብሉ መረረ ኣስሚዖም እዮም ኢሎም ። ሽሙ ክጥቀስ ዘይደለየ ኣብ ክልል ትግራይ በዓል ስልጣን ሰብኣዊ ረድኤት መብዛሕቲኦም ዘወርቲ ተጋሩ ምዃኖምን ናብቲ ክልል ክኣትው ከለው ኣብ መፈተሺ ኑቕጣታት መንነት መሰረት ዝገበረ ምክልባት የጋጥሞም እዩ ኢሉ።


ሕ/ሃ ኣብ ክልላት ዓፋርን ኣምሓራን 1.7 ሚልዮን ውሕስነት መግቢ ዘይብሎም ሰባት ከምዘለው ገሊጹ

እቲ ኣብ ክልል ትግራይ ዝጀመረ ውግእ ናብ ክልላት ኣምሓራን ዓፋርን ድሕሪ ምልሓኹ፣ ንጠለብ ሰብኣዊ ረድኤት ዝያዳ ኸም ዜዛየዶ፣ ወሃቢ ቃል ሕቡራት ሃገራት ስቴፈን ዮሪክ ትማሊ ገሊጹ። ኣብ ክልቲኡ ክልላት ልዕሊ 1.7 ሚልዮን ሰባት ናይ መግቢ ውሕስነት ከምዘይብሎም ወሲኾም ሓቢሮም። ኣብ ክልል ዓፋር ልዕሊ 140,000 ሰባት ካብ መረበቶም ተመዛቢሎም፣ ልዕሊ 233,000 ሰባት ድማ ኣብ ክልል ኣምሓራ ናብ ከተማታት ደሴን ኮምቦልቻን ተመዛቢሎም እዮም። እዚ ከምዚ'ሉ ከሎ፣ ካብ 5 ክሳዕ 7 መስከረም ኣብ ዘሎ ጊዜ፣ 147 ረድኤት ዝጻዓና ዓበይቲ መካይን ናብ ክልል ትግራይ ከምዝኣተዋ፣ ካብ 22 ነሓሰ ክሳብ 5 መስከረም አብ ዝነበረ ጊዜ ግና ናብ ክልል ትግራይ ክኣትዋ ከምዘይካኣላ ሕቡራት ሃገራት ጠቂሱ። ሕቡራት ሃገራት እዚ ምዕባለ እዚ ባህ ዜብል እኳ እንተዀነ መግብን ነዳድን ዝጻዓና 100 ዓበይቲ መካይን ኣብ ነፍሲ ወከፍ መዓልቲ ናብ ክልል ትግራይ ክኣትዋ ከምዝግባእ ሎሚ’ውን ምዝኽኻር አገዳሲ እዩ ይብል ። ብካልእ ምዕባለ ይብል ሕ/ሃ፣ ናይ ሕብረት ኣውሮጳ ፈላማይ ነፈርቲ ትካላት ግብረ - ሰናይ፣ 7 ሜትሪክቶን ሃነጽቲ መግቢ ሒዘን ብ11 መስከረም ናብ ክልል ትግራይ ከምዝኣተዋ ተፈሊጡ። ካብ አዲስ አበባ ንመቀለ ዝበራ ናይ ሕ. ሃ. ነፈርቲ ከምቲ ዝተመደበለን፣ ክሳብ ሎሚ ኣብ ሰሙን ክልተ ጊዜ በረራታት ካብ ምግባር ኣየቋረጻን።


ኣብ ልዕሊ ኤርትራዊያን ስደተኛታትኣብ ክልል ትግራይ ዝተፈፀሙ መጥቓዕትታት 'ገበናት ኵናት'እዩ ተባሂሉ

ሁማን ራይትስ ዎች ዝተባህለ ዓለምለኸ ተሓላቒ መሰላት ወታሃደራት ኤርትራን ተዋጋእቲ ክልል ትግራይን ኣብ ክልተ መዕቖቢ ስደተኛታት ዝነበሮም ዝርዝር ታራ ዝምልከት ሓዱሽ ፀብፃብ ኣውፂኡ። ኣብ ዩናይትድ ስቴትስ ብዝመደብሩ ዓለምለኸ ተሓላቒ መሰላት ሁማን ራይትስ ዎችዝወፀ ሓዱሽ ሪፖርት ወታደራት ኤርትራን ተዋጋእቲ ትግራይን ኣብ ክልተ መዕቖቢ ስደተኛታት ብሓይሊ ናብ ሃገሮም ምምላስን ሰፊሕ ዕንወት ምውራዶምን ሓቢሩ ኣሎ። ‘’ኣብ ትግራይ ኣብ ልዕሊ ኤርትራዊያን ስደተኛታት ዝተፈፀመ ኣሰቃቒ ቕትለታት፣ፆታዊ ዓመፅን ስርቅን ብንፁር: ገበናት ኵናት እዩ’’ ኢላ ኣብ ሁማን ራይትስ ዎች ዳይረክተር ቀርኒ ኣፍሪካ ላቲሻ ባደር።’’ትግራይ ካብ መግሃስቲ ንዝሃድሙ ኤርትራዊያን ስደተኛታት ንዓመታት ገነት እያ ነይራ፤ሊሚ ግን ብዙሓት ድሕነት ኣይስምዖምን’’ኢላ ብምውሳኽ። ኣብ ሕዳር ኵናት ቅድሚ ምውልዑ ትግራይ ኣብ መዕቖቢ ስደተኛታት ሕፃፅን ሽመልባን ዘዕቖቡ 19,200 ሰባት ሓዊሱ መንበሪ 92,000 ኤርትራዊያን ስደተኛታት ነይራ ብመሰረት ናይ ኢትዮጵያ ኤጀንሲ ጉዳያት ስደተኛታትን ተመለስትን። ዋላኳ ኢትዮጵያን ኤርትራን ዓሰርተታት ኣሽሓት ዝቐተለ ካብ 1998 ክሳብ 2000 ኣ\ፈ ኵናት እንተተኻየደ እውን ቀዳማይ ምንስቴር ኣብይ ናይ ኖቤል ሽልማት ዘርከበሎም ምስ ፕሬዝዳንት ኢሳያስ ኣፈወርቂ ምቅርራብ ኣበጊሶም።ኣስመራ ኣብ ትግራይ ወታደራዊ ሓገዝ ገይራ። እቲ ግጭት ምስ ጀመረ ድሕሪ ክልተ ሰሙናት ሓይልታት ኤርትራን ትግራይን መጀመሪያ ኣብ ጥቓ ሕፃፅ ተዋጊኦም። Human Rights Watch ወታደራት ኤርትራ ኣብ ሕፃፅ ን31 ሰባት ከምዝቐተሉን እቲ ትኽክለኛ ቁፅሪ ‘’ካብኡ ኣዚዩ ዝለዓለ ክኸውን’’ ከምዝኽል ‘’እሙን ፀብፃባት’’ በፂሑና ኣሎ ክብል ትማሊ ሓሙስ ገሊፁ።AFP ቅድም ክብል እቲ ውግእ ኣብ መዕቖቢ ስደተኛታት ከመይ ከምበፅሐ፣ደገፍቲ ህወሓት ብሒነ ቕትለት ንቶም ስደተኛታት ዒላማ ብምግባር ኣብ ጥቓ ቤተ ክርስቲያን ንትሽዓተ ደቂ ተባዕቲዮ መናእሰይ ቀቲሎም ክብል ፀብፂቡ እዩ። ኤርትራዊያን ወታደራት ነቲ መዕቖቢ ስደተኛታት ምስ ተቖፃፀሩዎ 17 ቑስላት ስደተኛታት ንሕክምና ናብ ኤርትራ ከምዝወሰዱዎም ይእመን ይብል ፀብፃብ Human Rights Watch።እንተኾነ ግን ‘’ኣባላት ኮሚቴ ስደተኛታትን ኣባላት ተቓወምትን ተገይሮም ዝርኣዩን ኮላይ ክልተ ደቂ ኣንስትዮ ሓዊሱ ካብ 20 ክሳብ 30 ዝተኣሰሩ ደሚርካ መብዛሕቲኦም ካብቲ መዕቖቢ ዝወፁ ሰባት ኣበይ ከምዘለው ኣይፍለጥን’'ይብል።ሓይልታት ትግራይ ነቲ ከባቢ ኣብ መጀመሪያ ታሕሳስ ምስተቖፃፀሩዎ ብስርቂ፣ምእሳር፣ምዕማፅን ብምጥቓዕን ንዓሰርተታት ሰባት ቆቲሎም ይብል እቲ ዓለምለኸ ተሓላቒ መሰላት።ድሕሪ ክልተ ሰሙናት ዝተመለሱ ሓይልታት ኤርትራ ሰባት ካብቶም መዕቖቢ ስደተኛት ብሓይሊ ንክወፁ ኣገዲዶምዎም፤ቅሩብ ፅንሕ ኢሉ ሕፃፅ ብዝዓበየ ክፋሉ ምዕናው ናይ ሳተላይት ምስልታት የርኢ ይብል እቲ ተሓላቒ መሰላት ወሲኹ። ዝጠፍኡ ስደተኛታት ኣብ ሕፃፅን ሽመላባን ዝነበሩ ኣሽሓት ስደተኛታት ኣበይ ከምዘለው ኣይፍለጥን።ናብ ኤርትራ ካብ ምምላ ካሊእ መማረፂ ዘይነበሮም ኣማእቲ ድማ ሁማን ራይትስ ዎች ብኣስገዳድ ዝተመለሱ ኢሉ ዝገለፆ ናብ ሃገሮም ተመሊሶም። ካልኦት ድማ ኣብ ሓምለ ኣብ ትሕቲ ቁፅፅር ህወሓት ናብ ዝኾኑ ክልተ ካምፕታት ማይ ዓይኒን ዓዲ ሓርሽን ኣትዮም።ናይ ኢትዮጵያ ኤጀንሲ ጉዳያት ስደተኛታትን ተመለስትን ህወሓት ኣብ ክልቲኦም ካምፕታት ከቢድ ኣፅዋር ኣእቲዩ፣ንመካይንን መኽዘናትን ወሪሩ ስደተኛታት ክይወፁ ከልኪሉ ‘'መጭወይቲ ዝመስል ኩነታት’’ ፈጢሩ ክብል ይኸስስ።ህወሓት ንከምዚኦም ዝበሉ ክስታት ብምንፃግ ናይቶም ስደተኛታት ሓለዋ ንምርግጋፅ ቃል ኣትዩ እዩ። ሰበስልጣን ኢትዮጵያ ስደተኛታት ናብ ክልል ኣምሓራ ንምግዓዝ ንምስላጥ እናፈተኑ እዮም።ህወሓት ኣብ ሓምለ ኣብ ክልል ኣምሓራ መጥቓዕቲ ብምፍናው እቲ ክልል ብናይ ቀረባ ውግኣት ተሃሲዩ እዩ።ኣብቲ ግጭት ይሳተፉ ዘለው ኩሎም ወገናት ናይ ስደተኛታት ናይ ምንቅስቓስ መሰሎምን ረድኤት ክባፃሕን ከረጋግፁ ኣለዎም ክብል ሁማን ራይትስ ዎች ትማሊ ሓሙስ ፀዊዑ ኣሎ። ምሉእ ትሕዝቶ ኣብዚ ምስማዕ ይክኣል:: No media source currently available


ቤት ምኽሪ ጸጥታ ሕ/ሃ ንጉዳይ ግድብ ህዳሴ ዝምልከት ውሳነ ኣሕሊፉ

ትማሊ ረቡዕ ኣኼብኡ ዘሰላሰለ ቤት ምኽሪ ጸጥታ ሕቡራት ሃገራት፣ አብ ልዕሊ ዓብዪ ግድብ ህዳሴ ኢትዮጵያ ተማኺሩ ውሳነ ከምዘሕለፈ ተፈሊጡ። ብመሰረት’ዚ፣ ነቲ ቅድሚ ሽዱሽተ ዓመታት ኣብ መንጎ ኢትዮጵያ፣ ሱዳንን ግብጽን ንዝተበጽሐ ስምምዕነት ኣፍልጦ ከምዝሃበ’፣ ብሕብረት ኣፍሪቃ ዝምወል ሽምግልና ከምዝዝክር፣ ሰለስቲኤን ሃገራት፣ ብኣቦ መንበርነት ሕብረት ኣፍሪቃ ናብ ዝካየድ ልዝብ ንክምለሳን ንክዛዝማን ጸዊዑ። እቲ ቤት ምኽሪ ናብ ተዓዘብቲ ኣብ ዘሕለፎ መልእኽቲ፣ ሰለስቲኤን ሃገራት ተሓባቢረን ዕድመ ከቅርባ ከምዝኽእላ፣ ቴክኒካዊን ሕጋዊን ጉዳያት ንምፍታሕ ኣብ ዝገብረኦ ልዝብ ሓገዝቲ ንክኾኑ ኣተባቢዑ። ሰለስቲኤን ሃገራት፣ ንኣፍሪቃ ትመርሖ ልዝብ፣ ብሃናጻይን ምትሕብባር መንፈስን ንክጥምተኦ፣ እዚ ትማሊ ዘውጸኦ መግለጺ፣ ኣብ ልዕሊ ዝኾነ መትከልን ንምስሕሓብ ዶብ ሰገር ወሓዝቲን ዝወጹ መምርሒታት ዝጻባእ ከምዘይኮነ ቤት ምኽሪ ጸጥታ ሕቡራት ሃገራት ኣፍሊጡ። እዚ ከምዚ'ሉ ከሎ፣ ቤት ምኽሪ ጸጥታ ሕቡራት ሃገራት ትማሊ ዘሕለፎ ውሳነ፣ ምስ መርገጺ ኢትዮጵያ ከምዝሰማማዕ፣ እንተኾነ ኢትዮጵያ ዘግድድ ውሳነ ከምዘይትቅበል ወሃቢ ቃል ሚኒስትር ኢትዮጵያ አምባሳደር ዲና ሙፍቲ ገሊጾም። እቶም ኣምባሳደር ሎሚ ኣብ ዝሃብዎ መግለጺ "ቤት ምኽሪ ጸጥታ ዝዝትየሎም ዛዕባታት ንዓበይቲን ዓለምለኻዊ ስግኣት ዓለምን እዮም፣ እዚ ትማሊ ዝዘተየሉ ግና ኣብ’ዚ ዝሕቆፍ ኣይኮነን" ኢሎም። ኣምባሳደር ዲና "ቱኒስያ ነዚ አጀንዳ’ዚ ክተቅርቦ ኣይምተገበአን። ኣስገዳዲ ኢልካ ውሳነ’ውን ኣይንቅበልን" ከምዝበሉ ሪፖርት ኬኔዲ ኣባተ ገሊጹ።


ሓላፊ ኮሚሽን ሰ/መ ኢትዮጵያ ተዓዋቲ ሽልማት ሰብኣዊ መሰላት ጀርመን ኣፍሪቃ 2021 ኮይኑ

ሓላፊ ኮምሽን ሰብኣዊ መሰላት ኢትዮጵያ ዶ/ር ዳንኤል በቀለ፣ ሙሉእ ዕድመ ንሰብኣዊ መሰላት ስለዝተጣበቀ ተባሂሉ፣ ተዓዋቲ ሽልማት ሰብኣዊ መሰላት ጀርመን ኣፍሪቃ 2021 ምዃኑ ተፈሊጡ። 24 ጋዜጠኛታት፣ ፖለቲካዊ ፋውንዴሽንን ፖለቲከኛታትን ዝሓቆፈ ትካል ጀርመን ኣፍሪቃ ዝህቦ ሽልማት ንዝሓለፉ 25 ዓመታት፣ ኣብ ኣፍሪቃ ንውሩያት ውልቀ ሰባት ዝዋሃብ ፍሉይ ሽልማት ጀርመን እዩ። እዚ ሽልማት’ዚ ዝሓለፈ ዓመት ንሶማልያዊ ተሓላቂ መሰል ኢልዋድ ኢልማን ከምዝተዋሃበ ይዝከር። ዶ/ር ዳንኤል በቀለ ኣብ መበል 23 ዓመት ዕድመ በዓል ሞያ ሕጊ ኮይኑ ኣብ አዲስ አበባ ስርሑ ከምዝጀመረ፣ ከምኡውን ንዘይመንግስታዊ ትካል ኪኢላ ዴሞክራሲን ሰብኣዊ መሰላትን ኣማኻሪ ከምዝነበረ ካብ ዝወጸ ጽሑፍ ንምፍላጥ ይካኣል። ዶ/ር ዳንኤል በቀለ፣ ኣብ 2005 ዓ.ም ኣብ ዝተካየደ ምርጫ ተዓዛቢ ኮይኑ ከምዝሰርሐ፣ ንጽፉፍነት እቲ ምርጫ ድሕሪ ምንቃፉ ግና ብሓይልታት ጸጥታ መጥቃዕቲ ከምዘጋጠሞን ከምዝተኣሰረን፣ ንመንግስቲ ንምዕላው ፈቲንካ ተባሂሉ ተኸሲሱን ተኣሲሩን ከምዝነበረ’ውን ዝዝከር’ዩ።


ኢትዮጵያ: ኣብ ወረዳ ዳባት ብሰንኪ ኲናት ካብ መንበሪኦም ዝተመዛበሉ ህጹጽ ሓገዝ ክረኽቡ ይምሕጸኑ

ኣብ ሰሜን ጎንደር ወረዳ ዳባት ብኹናት ካብ መንበሪኦም ዝተመዛበሉ ነበርቲ ህጹጽ ረድኤት ክግበረሎም ይምሕጸኑ`ለዉ። ህወሓት ኣብ ቀበሌና መጽዩ ካብ ዝፈጸሞ ቅትለት ብኣጋጣሚ ድሒንና ዝብሉ ነበርቲ ኣብ ጸገም ሕጽረት መግቢ ከምዘለዉ ይገልጹ። ነበርቲ ዕጡቓት ሕወሓት ኣብታ ቀበሌ ኣብ ዝጸንሕሉ ሓሙሽተ መዓልታት ንንጹሃን ሰባት ገዛ ገዛ እናኣተዉ ቀቲሎም`ዮም ይብሉ ። ጭና ተክለሃይማኖት ኣብ ዝተባህለት ቀበሌ፡ ዕጡቓት ህወሓት ልዕሊ 200 ሰለማውያን ሰባት ምቕታሎም ሰበ-ስልጣን`ቲ ከባብን ግዳያትን ምግላጾም ቅድሚ ሎሚ ዝተሓበረ ክኸውን ከሎ፡ ወሃቢ ቃል ህወሓት ብወገኑ፡ ነቲ ክሲ ብምንጻግ ብናጻ ወገን ክጻረ ምጽውዑ ይፍለጥ። ኣብ ሰሜን ጎንደር ኣመሓዳሪ ንኡስ ወረዳ ዳባት ወቅል ኣቶ ካሳ መሸሻ፡ ኣብ ጭና ቀበሌ ከቢድ ሰብኣዊ ሓደጋ ምውራዱን፡ዝተፈናቐለ ሰብ ናብ ቦትኡ ንክምለስ`ውን ጸጊምዎ ከምዘሎን ድሕሪ ምጥቃስ ሰብኣዊ ረድኤት ንህብ ኢና ዝብሉ ትካላት ነቲ ህዝቢ ክበጽሕሉ ይግባእ ኢሉ።


ተቃውሞ ዳያስፖራ ተጋሩ ኣብ ዝተፈላለያ ከተማታት

ኣብ ዝተፈላለያ ዓበይቲ ከተማታት ዝነብሩ ተወለድቲ ትግራይን ደገፍቶምን፣ ዝሓለፈ ረቡዕ ዝተፈላለዩ ሕቶታት ሒዞም ድምጺ ተቃውሞ ከምዘቃልሑ ዝዝከር እዩ። እንተኾነ ብሰንኪ ቴክኒካዊ ጸገም አብ ጊዜኡ ክነቅርበልኩም ዘይምኽኣልና ይቅሬታ ንሓትት። እቲ ሰልፊ ኣብ 15 ከተማታት ዩናይትድ ስቴትስ፣ ካናዳ፣ አውሮጳ፣ እስራኤልን ኣውስትራልያን እዩ ተካይዱ። ምክትል ፕረዚደንት ድሕነትን ፍትሕን ህዝቢ ትግራይ ዝተባሃለ ውዳበ ዶ/ር ሙሉጌታ ገ/ሄር ‘መንግስቲ ቱርኪ አብ’ዚ ቀረባ እዋን ሰብ አልቦ ነፈርቲ ንኢትዮጵያ ንክሸጥ ዘኽእል ውዕል ገይሩ ዝብል መረዳእታ ስለዝበጽሓና፣ ንምጽናት ህዝቢ ትግራይ ዝውዕል ኩናት ዘጓሃህር እዩ ዝብል ገምጋም አለና ይብል። ‘ባይቶ ይኣክል ሰሜን ኣሜሪካ’ እውን ናይ ድጋፍ መግለጺ ዘርጊሑ ኣሎ። ርክብ ህዝቢ ‘ባይቶ ይኣክል ሰሜን ኣሜሪካ ኣቶ ኢሳያስ ተወለ ብወገኑ ‘አብ ዝተፈላለየ ህዝቢ ትግራይ ዝወደቦ ሰልፊታት ክንካፈልን መግለጺታት ክነውጽእን ጸኒሕና ኢና። ንዓና ሓድሽ ኣይኮነን’ ይብል። እቶም ሰልፈኛታት፣ ዕላማ’ቲ ሰልፊ ‘መንግስቲ ቱርኪ ‘ኣባል ሃገራት ኔቶ (ኪዳን ሰሜን ኣትላንቲክ) ኣብ ሕጉ ዓንቀጽ 2 ‘ኩለን ኣባል ሃገራት፣ ብደረጃ ዓለም፣ ሰላማዊን ምሕዝነታዊ ርክብን ንክፍጠር ይሰርሓ’ ንዝብል መትከል ብምጥሓስ ንኢትዮጵያ ሰብ ኣልቦ ነፈርቲ (ድሮን) ንክትሸጠላ ተዋዓዒላ ኣላ’ ይብሉ። ኣብ ዘረባና ‘ኣብ ዋሽንግተን ዲሲ ዝርከብ ኤምባሲ ቱርክ ግብረ መልሲ ንክህበሉ ዝገበርናዮ ጻዕሪ ኣይተዓወተን፣ ቪኦኤ ብወገኑ ‘ቱርኪ ንኢትዮጵያ ድሮን ንክተቅርበላ ተሰማሚዓ እንተኾይና ካብ ሳልሳይ ወገን ከረጋግጽ ኣይካኣለን። No media source currently available


ኣብ ዞባ ደቡብ ወሎ ኣስታት 30 ሰባት ብዕጡቓት ህወሓት ምቕታሎም ነበርቲን ኣመሓደርትን ገሊጾም

መንግስቲ ኣሸባሪ ዝብሎን ንገዛእ ርእሱ ሓይልታት ምክልኻል ትግራይ እናበለ ዝፅውዕን ኣካል ኣብ ክልል ኣምሓራ ዞባ ደቡብ ወሎ ከባቢ ወረባቦ ካብ 24 ነሓሰ ክሳብ መወዳእታ ነሓሰ ኣብ ዘሎ እዋን ወታሃደራዊ መጥቓዕቲ ምፍፃሙን ኣብ ዝተፈላለዩ ከባቢታት ኣስታት 30 ስቪላት ብዕጡቓት ህወሓት ከምዝተቐተሉን ኣብቲ ከባቢ ንዝተረኽቡ መራኸቢ ብዙሃን ዝገለፁ ነበርቲን ኣመሓደርቲ እቲ ከባቢን ሓቢሮም። ዝለዓለ ጉድኣትን ሞትን ኣተኣናጊዱ ዝተባህለ ጣቢያ 018 ነባሪት ምዃነን ዝገለፃ ጦይባ መሓመድ ነቲ ከባቢ ተቖፃፂሩ ዝነበረ ናይ ህወሓት ሓይሊ ንናይ 22 ዓመት ብዓል ቤተን ቀቲሎምዎ ኢለን።ካልኦት እውን ብተመሳሳሊ ኣባላት ስድርኦም ከምዝተቐተሉገሊፆም ኣለው። ናይቲ ጣቢያ ኣመሓዳሪ ሰይድ መሓመድ ልዕሊ 14 ሰባት ከምዝተቐተሉን ዝቖሰሉን ተዓፊኖም ዝተወስዱን ከምዘለው ሓቢሮም። ኣመሓዳሪ እቲ ወረዳ ካሊድ መሓመድ እውን ኣሸባሪ ኢሎም ዝፀውዕዎ ኣካል ንናይቲ ወረዳ ሽዱሽተ ጣቢያታት ወሪሩ ክብሉ ኮኒኖም። ብዛዕባ'ዚ ዝተውሃበ መልሲ እንተተዘይሃለወ 'ውን ወሃቢ ቃል ህወሓት ኣቶ ጌታቸው ረዳ ቅድሚ ሎሚ ንዝቐረቡ ክስታት ብምንፃግ ተፈፂሙ ዝብሃል ገበን ብነፃ ኣካል ክፃረ ብቲዊተር ኣብ ዝዘርግሕዎ መልሲ ገሊፆም።ብሰንኪ ፀጥታ ናብቲ ከባቢ ዘይተጉዓዘን ኢንተርኔትን ስልኪ ስለዘየለ ተወሳኺ ሓበሬታ ክረክብ ዘይክኣለን ኣብቲ ከባቢ ንዝተረኸቡ ጋዜጠኛታት ዝተውሃበ ድምፂን እሙናት ካብ ዝኾኑ ምጭታትን ከምዝረኸበ ወኪል ድምጺ ኣመሪካ መስፍን ኣራጌ ሓቢሩ።


ዋና ጸሓፊ ሕ/ሃ ኣንቶኒ ጉተረስ ኣብ ኢትዮጵያ ዘሎ ኩነታት ብዝምልከት ምሕጽንታ ኣቕሪቦም

ዋና ጸሓፊ ሕቡራት ሃገራት ኣንቶኒዮ ጉተረዝ ዝሓለፈ ዓርቢ ኣብ ዝሃቡዎ ጋዜጣዊ መግለፂ ምስ ቀዳማይ ሚንስትር ኣብይ ኣሕመድ ካብ መጀመሪያ ኣትሒዞም ፅምዶ ከካይዱ ምጽንሖምን ምስ መራሒ ህዝባዊ ወያነ ሓርነት ትግራይ(ህወሓት) ክዘራረቡ ንማርቲን ግሪፊስ ብምልኣኽ ኣብ ሰለስተ ጉዳያት ሓያል ምሕፅንታ ከምዘቕረቡን ገሊፆም። ኣብ ልዝብ ዝተመስረተ ነባሪ ቶኽሲ ደው ንምባል ብዘይውዓል ሕደር ተፃብኦ ምቁራፅበቲ ግጭት ናብ ዝተሃሰዩ ኩሎም ከባቢታት ምሉእ ተባፃሕነት ሰብኣዊ ሓገዝ ክረጋግፅን ሱር ናይቲ ግጭት ንምፍታሕ ልዝብ ምክያድ ክጅመርን ዝብሉ ምዃኖም ሓቢሩ። ይኹን እምበር እቲ ምሕፅንታ ምሉእ ኣወንታዊ መልሲ ኣይረኸበን ዋላ እውን መራሒ ህወሓት ንዕኦምን ንመራሒ ሓፈሻዊ ጉባኤ ሕቡራት ሃገራትን ደብዳበ እንተላኹ ኢሎም። ጉተረዝ ፅምዶና ክቕፅል እዩ ምስ በሉ ንተበግሶታት ሕብረት ኣፍሪቃ ብምሉእ ንድግፍ ኢና አውን ኢሎም።ንተበግሶታት ኣመሪካን ሕቡራት ዓረብ ኢማራትን እውን ይከታተሉዎ ከምዘለው ብምግላፅ እቲ ኵናት ደውው ክብል ኣለዎ፤ትርጉም ኣልቦ እዩ ብወታሃደራዊ ኣይፍታሕን :ክልቲኦም ወገናት ብወታደራዊ ከምዘይፍታሕ ገና ኣይተረድኡን ኢሎም። ንሶም ኢትዮጵያዊያን ፀገማቶም ንምፍታሕ ብሕብረት ኣፍሪቃ፣ ሕቡራት ሃገራትን ካልኦት ኣካላትን ዝሕገዝን ብኢትዮጲያዊያን ዝመራሕን ልዝብ ክካየዱ ኣለዎም ኢሎም። ኢትዮጵያዊያን ኣብ ውሽጢ ክልል ትግራይ ክሳቐዩ ምርኣይ ኣብ ክልል ትግራይ ጥራሕ ዘይኮነስ ካብ ትግራይ ወፃኢ ኣብ ዘለው ከባቢታት እውን ልቢ ዝሰብር እዩ ኢሎም። ዋና ፀሓፊ ሕቡራት ሃገራት ወሲኾም ምርግጋእን ሓድነትን ኢትዮጵያ ንናይቲ ዞባ ህድኣትን ሓድነትን ኣዚዩ ኣገዳሲ ዓንዲ ምዃኑ ክንግዘብ ኣለና፤እዚ ግጭት ካብ ዶባት ኢትዮጵያ ዝሰገረ ፅልዋ ክህልዎ ስለዝኽእል ኣዚዩ ዘሻቕለና ጉዳይ እዩ ኢሎም ።


ኮሚሽን ሰብኣዊ መሰላት ኢትዮጵያ ናብ ክልል ትግራይ ዘይተቋረጸን ዝተመሓየሸን ሰብኣዊ ሓገዝ ከብጽሕ ጸዊዑ

ኮሚሽን ሰብኣዊ መሰላት ኢትዮጵያ ኣብ ክልል ትግራይ ዘይተቋረፀን ዝተመሓየሸን ሰብኣዊ ረድኤት ንስቪላት ምቕራቡ ክረጋገፅ ኣለዎ ክብል ናይ ብቕድሚ ትማሊ ቀዳም ኣብ ዘውፅኦ መግለፂ ሓቢሩ። ሕፅረት መግብን ገንዘብን፣ናህሪ ዋና መግብን ካልኦት መሰረታዊ ኣገልግሎታትን፣ ምቁራፅ መጎዓዚያን ነቲ ክልል ይሃስዮ ከምዘሎ እቲ መግለፂ ሓቢሩ። ኮሚሽን ሰብኣዊ መሰላት ኢትዮጵያ እቲ ግጭት ናብ ጎረባብቲ ክልላት ብምስፍሕፍሑ ዝፈጠሮ ናይ ፀጥታ ፀገማት ናብ ክልል ትግራይ ሓገዝ ሰብኣዊ ረድኤት ንምእታው ምጉታቱ ዝርዳእ'ኳ እንተኾነ ሕጂ እውን እቲ ሰብኣዊ ኩነታት'ቲ ክልል ዘተሓሳስብ እዩ ኢሉ። እቲ ኮሚሽን ኣብቲ መግለፂ ኣብ ዝሓለፉ ክልተ ኣዋርሕ ዝለዓለ ብዝሒ ዘለዎም ብተወልደቲ ትግራይ ዝውነኑ ትካላት ንግዲ ምዕፃዎም ፀብፃባት ይበፅሖ ከምዘሎ'ውን ሓቢሩ ። ገሊኦም ኣብ ኣዲስ ኣበባን ካልኦት ከባቢታትን ዝተኣሰሩ ተጋሩ ናብ ዝተፈላለዩ ወታሃደራዊ ካምፕታትን ኣዲስ ኣበባን ክልል ዓፋር ናብ ዝርከቡ ፖሊስ ካምፕታትን ከምዝግዓዙን እቲ ኮሚሽን ይከታተሎ ከምዘሎን ሓቢሩ።ብዙሓት ናይ ምብፃሕ መሰሎም ከምዝተጣሕሰን ጠበቓታቶምን ስድሮምን ክበጽሕዎም ከምዘይከአሉን: ናብ ቤት ፍርዲ ከምዘይቐረቡን ሓቢሩ።


ተዘክሮታት መጥቓዕቲ መስከረም ኣብ ኣመሪካ

ኣብዚ ኣብ ኣመሪካ 11- መስከረም 2001 ንዝተፈጸመ መጥቃዕቲ ግብረሽብራ ኣብ ዝዝክር መደብና ንኣቶ ዛይድ ተስፋማርያምን ኣቶ ኣማኑኤል በርሀን ካብ ኒውዮርክ:ወይዘሮ ኣሚራ ኢብራሂም ኸኣ ካብ ከባቢ ዲሲ ኣለክዛንድርያ ቨርጂንያ እዮም ምሉእ ትሕዝቶ ኣብዚ ምስማዕ ይክኣል። No media source currently available No media source currently available


ፕረ. ባይደንን በዓልቲ ቤቶምን መልእኽቲ ሰናይ ትምኒት ሓድሽ ዓመትን ቅዱስ ዮሃንስን ንኢትዮጵያዊያን ኤርትራዊያንን ኣመሓላሊፎም

ፕረዚደንት ጆ ባይደን ምስ በዓልቲ ቤቶም ጂል ባይደን ንኢትዮጵያውያንን ኤርትራውያንን ብምኽንያት በዓል ሓድሽ-ዓመትን ቅዱስ ዮሃንስን ሰናይ ምንየቶም ገሊጾም። ፕረዚደንት ባይደን ኣብቲ ብጽሑፍ ዝዘርግሑዎ ናይ ሰናይ ምንዮት መልእኽቲ፡ ዜጋታት ኢትዮጵያን ኤርትራን ንማሕበረሰብ ኣመሪካ ኣብ ምህብታም ዘለዎም ወሳኒ ተራ ድሕሪ ምጥቃስ፡ ዝሓለፈ ዓመት ግን ኣብ ከቢድ እዋን ከም ዘሕለፉ ጠቒሶም። እቶም ፕረዚደንት ከቢድ ኢሎም ዝጠቐሱዎ ለበዳ ኮቪድን ኣብ ኢትዮጵያ ዝካየድ ዘሎ ኲናት’ዩ። ኣመሪካ ምስ ቀርኒ ኣፍሪቃ ዘለዋ ልዑል ምትእስሳር ዝጠቐሱ ፕረዚደንት ባይደን፡ ኣብ ዜጋታት ዝወርድ ዘሎ መጥቃዕቲ ይከታተሉ ምህላዎምን ንምዕጋቱ ክጽዕሩ ምዃኖምን ወሲኾም ገሊጾም። ኪንዮ ዘሎ ወጥሪ ናብ ሰላምን ዕርቂን ክንከይድ ንትስፎ ዝበሉ እቶም ፕረዚደንት፡ ንህዝብታት ኢትዮጵያን ኤርትራን ሕጕስ ቅነ በዓላት ክዀነሎምን ንመላእ ዓለም ሰላም ዝሰፈኖ ወቕቲ ክኸውንን ምንየቶም ገሊጾም። እዚ ከምዚ ኢሉ ከሎ ምድላዋት ሓድሽ ዓመት ግዝእ: ኣብ ኢትዮጵያ ብዝተፈላለየ ኣገባብት ይጽንበል ከም ዘሎ ወኪላትና ካብ ኣዲስ-ኣበባ፡ ሃዋስ፡ ባህርዳርን ኣዋሳን ኣብ ዝለኣኹዎ ጸብጻብ ገሊጾም። ብመሰረት'ቲ ጸብጻባት፡ ኣብ ኢትዮጵያ ኩነታት ዕዳጋ ብዝምልከት ኣብ ድሮ በዓል ፡ ዋጋ ሓደ ደርሆ ብማእከላይ ዋጋ 500 ብር ተሸይጡ`ሎ። ከምኡውን ዋጋ ከብቲ፣ በጊዕ፣ ጤልንን ካልኦት ንበዓል ዘድልዩ ኣቑሑት መጠነኛ ወሰኽ ከምዘርኣየ ሸመቲ ገሊጾም ኣለው። ካብ ሃዋሳ ብመሰረት ዝረኸብናዮ ሓበሬታ’ውን ዋጋ ዕዳጋ ኣብ እዋን በዓል ከምዝናሃረ ድምጺ ኣመሪካ ዘዘራረቦም ሰባት ገሊጾም ኣለው። ነበርቲ ኣምቦ ብወገኖም ሃዋሁ በዓል ዘሕጉስ እዩ፣ እንተኾነ ዕዳጋ ግና ከቢሩ ኣሎ ከምዝበሉ ተፈሊጡ`ሎ። ብተወሳኺ፣ ኣብ ማእከል ኢግዚብሽን አዲስ አበባ ኣብ ዝተዳለወ ባዛር (ምርኢት ፍርያት)፣ ድሙቕ ኩነተ ዕዳጋ ይራኣይ ኣሎ። ብርክት ዝበሉ ሸመቲ’ውን ነቲ ስፍራ ይሪኡ ከምዘለው ዝመጸና ዜና ሓቢሩ። ኣብ ኤርትራ`ውን ንበዓላት ቅዱስ ዮውሃንስ ዝምልከት ዝተፈላለየ ምድላዋት ምንባሩ ካብቲ ቦታ ተሓቢሩና`ሎ።


ኮሚሽን ሰብኣዊ መሰላት ሕ/ሃን ኢትዮጵያን ኣብ ክልል ትግራይ ዘካየድዎ ምጽራይ ግህሰት መሰላት ምዝዛሞም ሓቢሮም

ናይ ሕቡራት ሃገራት ቤት ጽሕፈት ሰብኣዊ መሰላትን ናይ ኢትዮጵያ ኮሚሽን ሰብኣዊ መሰላትን፡ ብሓባር ኮይኖም ኣብ ክልል ትግራይ ከካይድዎ ዝጸንሑ ምጽራይ ጥሕሰት ሰብኣዊ መሰላት ምዝዛሙ ኣፍሊጦም። እቲ ካብ ግንቦት 16 ክሳብ ነሓሰ 20, 2021 ዝተኻየደ ምጽራይ ኣብ መቐለ፡ ዉቕሮ፡ ሳምረ፡ ኣላማጣ፡ ቦራ፡ ማይ ጨው፡ ዳንሻ፡ ማይካድራ፡ ሑመራ፡ ጎንደር፡ ባህርዳር ከምኡ`ውን ኣብ ኣዲስ ኣበባ ምክያዱ ይጠቕሱ። እቲ ኣጻራዪ ጉጅለ ልዕሊ 200 ቃለ-መጠይቓት ምስ ግዳያት ምስ ክልላውን ሃገራውን ሰበ-ስልጣን፡ ምስ ሲቪላውን ሃይማኖታውን ትካላት ከምኡ`ውን ኣብ ክልል ትግራይ ምስ ዝንቀሳቐሱ ሕክምናዊ ፍትሓውን ሰብኣውን ትካላት ከምዝገበረ ኣፍሊጡ`ሎ። ከምኡ'ውን ሰነዳት፡ ስእልታትን ቪድዮታትን ከምዝመርመረ ዝገለጸ እቲ ናይ ሓባር ኮሚሽን፡ ናብ ገለ ከባብታት ብሰንኪ ብቕልጡፍ ዝቀያየር ዝነበረ ኩነታት ጸጥታን ካልእ ጸገማትን ክበጽሕ ከም ዘይክኣለ- እንተኾነ ካብቲ ቦታታት ንዝሃደሙ ግዳያትን መሰኻኽርን ከምዘዘራረበ ኣፍሊጡ`ሎ። ኮሚሽነር ሰብኣዊ መሰላት ሕቡራት ሃገራት ሚሸል ብችለት፡ ዝመጽእ ሰኑይ 13 መስከረም 2021፡ ኣብ ጀነቫ ብዛዕባ`ቲ ዛጊት ዝተገብረ ምጽራይ መብርሂ ከም ትህብ ዝተሓበረ ክኸውን ከሎ፡ እቲ ውጽኢት ናይ`ቲ መርመራ ግን ሕዳር 1, 2021 ወግዓዊ ከምዝኸውን ተጠቒሱ`ሎ።


ዋና ጸሓፊ ሕ/ሃ ምምላስ ጣሊባን ኣብ ዞባ ሳሕል ኣፍሪቃ ንዘለው ዕጡቓት ግብረሽበራዊያን ዘተባብዕ ከይከውን የጠንቅቑ

ዋና -ጸሓፊ ሕቡራት ሃገራት ኣንቶንዮ ጉተረዝ ኣብ ዞባ ሳሕል ዝንቀሳቐሱ ዕጡቓት ግብረ ሽበራዊያን`ውን በቲ ኣብ ኣፍጋኒስታን ጣሊባን ናብ ስልጣን ዝተመለሰሉ ኩነታት ክተባብዑ ይኽእልዩ`ዮም ክብል ኣጠንቂቖም። ርኡይ ሓደጋ`ሎ ዝበሉ ጉተረዝ፡ ኣብ ዞባ-ሳሕል ኣፍሪቃ ዝንቀሳቐሱ ግብረ ሽበራዊያን ቅድሚ ሒደት ኣዋርሕ ዘይነበሮም ሓሳብ ከምጽኡ ይኽእሉ`ዮም ኢሎም። እቲ ዞባ ድኹም ኩርናዕ`ዩ ዝበሉ ኣንቶንዮ ጉተረዝ፡ ሎሚ ኣብ ማሊን ቡርኪናፋሶን ጥራይ ዘይኮነ፡ ናብ ኣይቮሪኮስትን ጋናን ከይተረፈ ሰሊኾም ዝኣትዉ ግብረ ሽበራዊያን ኣለዉ ኢሎም። ዋና- ጸሓፊ ጎተረዝ፡ ኣብቲ ዞባ ብሕቡራት ሃገራት ዝምወል ኣፍሪቃዊ-ሓይሊ ክምደብ ይደልዩ ምዃኖም ብምግላጽ ኣብቲ ዞባ ንጥፍቲ ዝኾነት ፈረንሳ ነቲ ሓሳብ ከምትድግፍ: ዋና መዋሊት ገንዘብ ሕቡራት ሃገራት ዝኾነት ኣመሪካ ግን ነቲ ሓሳብ ትነጽጎ`ላ።


'ሓይልታት ትግራይ' ኣብ ዳባት ፈጺሞምዎ ንዝተባህለ ቕትለት ይነጽጉ

ዕጡቃት ክልል ትግራይ፣ ኣብ’ቲ ንክልተ መዓልታት ዝተካየደ ውግእ ኣብ ክልል ኣምሓራ ንብርክት ዝበሉ ሰላማዊያን ሰባት ቀቲሎም ንዝብል ትማሊ ረቡዕ ዝወጸ ሪፖርት ነጺጎምዎ። ትካል ዜና ሮይተርስ ትማሊ አብ ዝፈነዎ ዜና " ክልላዊ ሰበ ስልጣን፣ ቅድሚ አስታት ሓደ ሰሙን ኣብ ዝተካየደ ውግእ፣ 120 ሰላማዊያን ሰባት ተቀቲሎም" ከምዝበሉ ይሕብር። ንሮይተርስ ርእይቶኦም ዝሃቡ ነበርቲ’ቲ ከባቢ "ካብ ዳባት 10 ኪ/ሜ ርሒቁ ኣብ ዘሎ ስፍራ ናይ ሓረስቶት ዝመስል ኣስከሬናት ከምዝረኸቡ" ይሕብሩ። አስዒቡ መግለጺ ዝሃበ ህዝባዊ ወያነ ሓርነት ትግራይ ነቲ ሓበሬታ ‘ዝተፈብረኸ ክሲ’ ክብል ነጺግዎ ኣሎ። ወሃቢ ቃል ህወሓት ኣቶ ጌታቸው ረዳ ብወገኑ "ተፈጺሞም ዝባሃሉ ኩሎም ዓይነታት ግፍዒ ብነጻ ኣካል ንክጻረዩ ንጽውዕ ኣለና፣ ሚድያታት ኣብ ትሕቲ ቁጽጽርና ናብ ዘለው ከባቢታት ኣትዮም ሓበሬታ ንክዝርግሑ ክንሕግዝ ኢና" ከምዝበለ ዝመጸና ዜና ሓቢሩ።


ትካል ስደተኛታት ሕ/ሃ ሃለዋት ገለ ካብቶም ኣብ መዓስከር ሱዳን ዝነበሩ ኢትዮጵያዊያን ስደተኛታት ክፈልጥ ከምዘይከአለ ገሊጹ

ትካል ስደተኛታት ሕቡራት ሃገራት ብሰንኪ ኣብ ትግራይ ዝተወለዐ ውግእ ተሰዲዶም ኣብ መዓስከራት ሱዳን ዝነበሩ ዝተወሰኑ ሰባት፣ ካብ’ቲ መዓስከር ወጺኦም ኣበይ ከምዝኣተው ክፈልጥ ኣይካኣልኩን ኢሉ ። ትካል ስደተኛታት ሕቡራት ሃገራት ኣብ ዝዘርገሖ መግለጺ "ገለ ካብ’ቶም ተመዝጊቦም ዝነበሩ ኢትዮጵያዊያን ስደተኛታት ኣብ ውግእ ይሳተፉ ኣለው ዝብል ሪፖርት መሓውራት ዜና ምስምዖም፣ እንተኾነ መምርሒ ትካል ስደተኛታት ሕቡራት ሃገራት ብደረጃ ውልቀ ሰብ ሓበሬታ ምሃብ ክልኩል ከምዝገብሮ ጠቂሱ። መጠነኛ ምንካይ ብዝሒ ኢትዮጵያዊያን ስደተኛታት ዋላ’ውን እንተተረኣየ፣ እንተኾነ ትካል ስደተኛታት ሕቡራት ሃገራት እቶም ሃለዋቶም ዘይተፈልጡ ሰባት ኣበይ ከምዘለው ብንጹር ክፈልጥ ኣይካኣልን ይብል። እዚ ከምዚ'ሉ ከሎ፣ መንግስቲ ኢትዮጵያ ኣብ ዝዘርገሖ መግለጺ "እቶም ሃለዋቶም ዝጠፍኡ ሰባት፣ ስደተኛታት ዘይኮኑ ኣብ ማይካድራ ጭፍጨፋ ዝፈጸሙ መናእሰይ ህወሓት ምዃኖም ኣቅድም ኣቢልና ገሊጽና ኢና::እቶም ሰባት ናብ ህወሓት እዮም ተጸምቢሮም" ኢሉ። ሓላፊት ፕረስ ቤት ጽሕፈት ቀ/ሚ ኣብይ ኣሕመድ ቢል ለኔ ስዩም ኣብ’ዚ ቅነ’ዚ፣ ኣብ ጭና ዝተባሃለ ከባቢ ዝተፈጸመ ጭፍጨፋን ንደቂ ኣንስትዮን ህጻናትን ሓዊሱ 200 ሰባት ዝተቀትልሉ መቀጸልታ ጨፍጫፍ ማይካድራ እዩ ከምዝበለት’ውን ተሓቢሩ'ሎ። 'ሳምሪ’ ተባሂሎም ዝጽውዑ ህወሓት ዝወደቦም መናእሰይ፣ ኣብ ማይካድራ ዝፈጸምዎ ቅትለት፣ ልዕሊ 600 ሰባት ከምዝተቀትሉ ኮምሽን ሰብኣዊ መሰላት ኢትዮጵያ ከምዝገለጸ ዝዝከር እዩ። ህወሓት ግን ነዚ ክሲ’ዚ ይነጽግ።


ነበርቲ ወረዳ ዳባት ጭና ተፈጺሙ ንዝበልዎ መጥቓዕቲ ዝምልከት ብህወሓት ዝተዋህበ ግብረመልሲ ከምዘይቕበሉ ገሊጾም

ነበርቲ ሰሜን ጎንደር ወረዳ ዳባት ጭና ቀበሌ ተክለሃይማኖት፣ ዕጡቃት ህወሓት ፈጺሞምልና ካብ ዝበልዎ መጥቓዕቲ ከምዘምለጡን ንናይ ህወሓት ግብረ መልሲ ከምዘይቅበሉን ገሊጾም። ብመሰረት’ቲ ዜና፣ እቶም ርእይቶ ወሃብቲ ዕጡቃት ህወሓት ካብ 24 ነሓሰ ለይቲ ጀሚሩ ንሓሙሽተ መዓልታት ከምዝጸንሑን፣ አብ ልዕሊ 200 ሰባት መጥቓዕቲ ምፍጻሞምን ነጻ ኣካል መጻረዪ ከረጋግጾ ዝኽእል ሓቂ እዩ ይብሉ ። ወሃቢ ቃል ህወሓት ኣቶ ጌታቸው ረዳ ብወገኑ "ሰራዊትና ንሰላማዊ ሰባት ቀቲሎም ዝብል ክሲ አትሪርና ንነጽጎ፣ ተፈጺሞም ዝባሃሉ ገበናት ብነጻ ኣካል ንክጻረ ደጊምና ንሓትት" ኢሉ ኣሎ።


ኣብ መንጎ ፕረዚደንትን ቀ/ሚን ሶማል ዘሎ ምስሕሓብ ንፀጥታን ምርጫን ክጎድኦ ይኽእል እዩ ተባሂሉ

ናይ ሶማሊያ ፕሬዝዳንትን ቀዳማይ ምንስቴርን ብምኽኒያት ሓላፊ ስለያ ናይታ ሃገርን ብሞት ወኪል ድሕነት ሳይበርን ኣብ ናይ ስልጣን ንሕንሕ ዝጠሓሉ ይመስሉ።ቀዳማይ ምንስቴር ሑሴን ሮቤል ኣብዚ ሰሙን ንናይታ ሃገር ሓላፊ ኤጄንሲ ሃገራዊ ስለያን ድሕነትን ፋሃድ ያሲን ንሞት ወኪል ድሕነት ሳይበር ብዘይምምርማሮም ካብ ስልጣኖም ኣጊዶምዎም ኣለው።እቶም ፕሬዝዳንት ግን ነቲ ስጉምቲ ብምግሳፅ ያስን ኣማኻሪ ሃገራዊ ድሕነት ገይሮም ትማሊ ረቡዕ ሸይሞምዎም። ፕሬዝዳንት መሓመድ ዓብዱላሂ ፋርማጆ ብቕድሚ ትማሊ ሰሉስ ኣኼባ ሃገራዊ ድሕነት ብምፅዋዕ ገለ ላዕለዎት ሽመታት ሃገራዊ ድሕነት ብምቅይያር ካብ ስልጣኖም ዝተኣገዱ ዳይረክተር ስለያ ፋሃድ ያሲን ኣማኻሪ ሃገራዊ ፀጥታ ኮሎኔል ያሲን ዓብዱላሂ ድማ ግዚያዊ ዳይረክተር ኤጀንሲ ሃገራዊ ስለያን ድሕነትን \NISA\ ገይሮም ሸይሞምዎም። ሮበል ከምዝተቐተለት ዝንገር መንእሰይ ጓል ኣንስተይቲ ሰላሊት ኢክራን ታሕሊል ፋራሕ ምርመራ ከይካየድ ምዕንቃፍ ፍትሒ እዩ ክብሉ ንናይቶም ፕሬዝዳንት ስጉምቲ ገሊፆምዎ። ፋራሕ ኣብ ሰነ ምስተሰወረት NISA ሞይታ እያ ክብል ኣብዚ ወርሒ ኣዊጁ።ዝርዝር ኣማውትኣ ግን ኣይገለፀን። ፖለቲካዊ ተንታኒ ሓሳን ሙዳኔ ኣብ መንጎ ኣብያተ ፅሕፈት ፕሬዝዳንትን ቀዳማይ ምንስቴርን ዘሎ መሪር ምልውዋጥ ኣብ መንጎ ክልቲኦም ትካላት ፌደራል ዝህሊ ምትሕብባር ዘዳኽም እዩ ይብል። ከም ናይ ፍትሒ ኣካል፣ናይ ፕሬዝዳንት፣ናይ ፀጥታ ክፍልታትን ዝኣመሰሉ ዝተፈላለዩ ተቋማት ከምኡ እውን ኣንፃር ኣል ሸባብ ዝካየድ ግጥም በቲ ምስሕሓብ ክትንከፍ እዩ ኢሉ።ብቤት ፅሕፈት ቀዳማይ ምንስቴር ዝምራሕ መስርሕ ምርጫ እውን ክፍተን እዩ ኢሉ ብምውሳኽ። መስርሕ ምርጫ ፓርላማ እታ ሃገር ኣብ ቀረባ ክጅመር እዩ። ብመሰረት ተንታኒት ፀጥታ ሳሚራ ኣሕመድ ኣብ መንጎ ክልቲኦም ላዕለዎት መራሕቲ ዘሎ ምስሕሓብ ንስራሕቲ ኤጄንሲታት ፀጥታ ሶማሊያን ዓለምለኸ መሻርኽቶምን ከቢድ ይገብሮ ትብል። ‘’እቶም ቀዳማይ ምንስቴር ዛጊድ ፅቡቕ ይኸይድ ንዘሎ መስርሕ ምርጫ ክመርሕ ሓላፍነት ዝተውሃቦ እዩ’'ዝበለት ንሳ ‘’እዚ ዳሕረዋይ ኣፈላላያት ኣብ መንጎ ናቶም ቤት ፅሕፈትን እቶም ፕሬዝዳንትን ንፀጥታ ብምጉዳእ ንተማንነት መስርሕ ምርጫ ክጎድኦ ይኽእልን እዩ’’ በለት። ብዓይኒ ህዝቢ ሶማሊያን ዓመለኸ መሻርኽትን ንመስርሕ ህንፀት ሃገረ መንግስቲ ቅቡልነት ከስእን ይኽእል ትብል ብምውሳኽ። ፕሬዝድንታዊ ሕፁያት ዝኾኑ መራሕቲ ተቓዋመቲ ብሓባር ኣብ ዘውፅእዎ መግለፂ ናይቶም ፕሬዝዳንት ስጉምቲ ነቲ ዝቐፀለ መስርሕ ምርጫ ዘዛብዕ እዩ ብምባል ንቶም ቀዳማይ ምንስቴር ዘለዎም ደገፍ ገሊፆም ኣለው። ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ኢትዮጵያ ጭና ዝተባህለ ቦታ ኣስታት 200 ንጹሃን ሰባት ብህወሓት ምቕታሎም ነበርቲን ሰበ ስልጣን'ቲ ከባብን ገሊጾም

ዕጡቓት ሓይልታት ክልል ትግራይ ኣብ ክልል ኣምሓራ ዞባ ሰሜን ጎንደር ዳባት ወረዳ ጭና ተክለ ሃይማኖት ኣብ ዝተብሃለ ናይ ገጠር ዓዲ ንልዕሊ 200 ንፁሃን ሰባት ምቕታሎም ሰበስልጣን መንግስቲ እቲ ከባቢ፣ዝተጎድኡን መሰኻኽር ዓይኒ ምዃኖምን ዝገለፁ ነበርትን ገሊፆም። ዕጡቓት ህወሓት ኣብቲ ከባቢ ንሓሙሽተ መዓልታት ኣብ ዝፀንሕሉ እዋን ገዛ ገዛ እናዘሩ ንፁሃን ቀቲሎም ክብሉ ነበርቲ ምዃኖም ዝገለፁ መሰኻኽር ዓይኒ ንድምጺ ኣመሪካ ገሊጾም። ብኻልእ ወገን ድማ ዕጡቓት ህወሓት ን120 ስቪላት ከምዝቐተሉ ሎሚ ረቡዕ ሮይተርስ ንሰበ ስልጣን'ቲ ከባቢ ብምጥቃስ ፀብፂቡ። ብመሰረት ኣብ ዳባት ከባቢያዊ ኣመሓዳሪ ኣቶ ሰውነት ዉባለምን ወሃቢ ቃል ምምሕዳር ከተማ ጎንደር ኣቶ ቻላቸው ዳኘውን እቲ ቕትለት ካብ ከተማ ዳባት 10 ኪ.ሜትር ሪሒቑ ኣብ ዝርከብ ናይ ገጠር ዓዲ 1ን2ን መስከረም 2021 እዩ ተፈፂሙ ። እቲ ፀብፃብ ኣቐባሊ ቃል ሓይልታት ትግራይ ሪኢቶ ክህብ ተሓቲቱ ኣይመለሰን ይብል ። ከባቢያዊ ኣመሓዳሪ ሰውነት ንሮይተርስ ብቴሌፎን ኣብ ዝሃቦ ቃል "ዛጊድ 120 ሬሳ ረኺብና ኣለና፤ኩሎም ንፁሃን ሓረስቶት እዮም።እቲ ቁፅሪ ካብኡ ንላዕሊ ከምዝኸውን ንኣምን።ሃለዋቶም ዘይተፈልጡ ሰባት ኣለው ’’ ኢሉ ። ቅድሚ ዓሰርተ ኣዋርሕ በሰንኪ ዝጀመረ ኵናት ኣሽሓት ተቐቲሎም ልዕሊ ክልተ ሚሊዮን ሰባት ድማ ካብ መንበሪኦም ተመዛቢሎም።አቲ ውግእ ናብ ክልላት ዓፋርን ኣምሓራን ሰፊሑ እዩ። እዚ ከምዚ ኢሉ እናሃለወ፡ ቤት ጽሕፈት ዝምድናታት ክልል ትግራይ ዝተባህለ ቤት ጽሕፈት ነቲ ብኣገልግሎት ዜና ሮይተርስ ዝወጸ ዜና ብትሪ ኮኒኑዎ ኣሎ። ኣብቲ ዝዘርግሖ ሓጺር ጽሑፍ፡ እቲ ብ1ን 2ን መስከረም ተፈጺሙ ዝተባህለ ጃምላዊ ቅትለት ኣብ ስኑዕ ዜና ሓይልታት ኣምሓራ ዝተመርኰሰን ዝዀነ ጭብጢ ዘይብሉን ክብል ገልጽዎ። ኣብ ቅትለት፡ ጾታዊ ዓመጽን ካልእ ግፍዕታትን ምዝጉብ ታሪኽ ዘለዎም ሓይልታት ኣምሓራ’ዮም ዝበለ እቲ መግለጺ፡ ንኣገልግሎት ዜና ሮይተርስ መዛግብቱ ክርኢ ኣዘኻኺሩ ኣሎ። እቲ መግለጺ ኣብ መወዳእታ፡ ሓይልታት ትግራይ ካብ ከምኡ ዝመስል ስጉምታት ቅጡባት ምዃኖም ድሕሪ ምሕባር፡ ናጻ ኣካል ከጻሪን ነቲ ሓበሬታ ከመሳኽር ንዝደሊ ማዕከን ዜና ድማ ማዕጾኦም ክፉት ምዃኑን ሓቢሩ።


ሱዳን ኣብ ወሰናት ሩባ ተከዘ ዝተረኽበ 29 ሬሳታት ብዝምልከት ንኣምባሳደር ኢትዮጵያ ምዝርራባ ሓቢራ

ሱዳን ኣብ ወሰናት ሩባ ተከዘ ዝተረኸበ 29 ሬሳ ተወለድቲ ትግራይ ምዃኖም ንምግላፅ ንኣምባሳደር ኢትዮጵያ ኣብ ካርቱም ከምዝፀውዐት ሚንስትሪ ጉዳያት ወጻኢ ሱዳን ኣፍሊጡ። እቲ ሚንስትሪ ትማሊ ሰሉስ ኣብ ዘውፅኦ መግለፂ እቶም ኣምባሳደር 30 ነሓሰ 2021 ተፀዊዖም ካብ 26 ሓምለ ክሳብ 30 ነሓሰ ኣብ ዘሎ እዋን ኣብ ሱዳን ሩባ ሰቲት ኣብ ኢትዮጵያ ድማ ተከዘ ተባሂሉ ኣብ ዝፅዋዕ ሩባ ከምዝተረኸቡ ተነጊሩዎም ኣሎ። እቶም ሬሳታት ኣብ ምብራቓዊ ሱዳን ከባቢ ዋድ ኣል ሁላይዋህ ዝርከቡ ኢትዮጵያዊያን እዮም ኣለልዮምዎም።እቲ መግለፂ ከመይ ከምዝሞቱ ኣይጠቐሰን። ብሰንኪ ህንፀት ግድብ ህዳሴ ኣብ መንጎ ሱዳንን ኢትዮጵያን ወጥሪ ምፍጣሩ ይዝከር። ብሰንኪ እቲ ኵናት ዓሰርተታት ኣሽሓት ስደተኛታት ናብ ሱዳን ሃዲሞም እዮም።


ኣመሪካ ንምርመራ ሕማም ቲቢ ዝውዕል ናውቲ ሕክምና ንኢትዮጵያ ወፍያ

ኣመሪካ ንምርምር ሕማም ቲቢ ዝውዕል ኣስታት ሓደ ሚልዮን ዝዋጋኡ ናውቲ ሕክምና ንኢትዮጵያ ወፍያ። ኣብቲ ብመገዲ ትካል ኣህጉራዊ ምትሕግጋዝ መንግስቲ ኣመሪካ (USAID) ኣቢሉ ዝተወፈየ 46 ዘመናውያን መርምርመሪ ማሺናት፡ ሎሚ መዓልቲ’የን ብመገዲ ኣምባሳድር ኣመሪካ ኣብ ኢትዮጵያ ጊታ ፓሲ ንሚኒስተር ጥዕና’ታ ሃገር ዶክተር ሊያ ታደሰ ተረኪበን። ኣብቲ ኣጋጣሚ፡ ኣምባሳድር ፓሲ፡ መንግስቲ ኢትዮጵያ ንምቍጽጻር ሕማም ቲቢ ዝገብሮ ዘሎ ስራሓት መጒሰን። ኣብ ኢትዮጵያ ኣብ ዓመት 24,000 ሽሕ ዜጋታት ብሕማም ቲቢ ይሞቱ።እዚ ኣሃዝ’ዚ ኣብ ነፍሲ ወከፍ ሰዓት ሰለስተ ሰባት ምዃኖም እዩ።ብመሰረት መግለጺ ኤምባሲ ኣመሪካ ኣብ ኢትዮጵያ እተን ዝተዋህባ ማሺናትን 90% ናይቲ ዝርአ ሕማማት ቲቢ ክፍውሳ ዓቕሚ ኣለውን።


ኣብ ዝተፈላለያ ኣህጉራት ዝነብሩ ተጋሩን ደገፍቶምን ሰልፊ አካይዶም

ኣብ ዝተፈላለያ ኣህጉራት ዝነብሩ ተጋሩን ደገፍቶምን ሎሚ ረቡዕ ኣብ ሰልፊ አካይዶም:: ኣብ ዝተፈላለያ ከተማታት ዓለም ዝነብሩ ተወለድቲ ትግራይን ደገፍቶምን፣ ሎሚ ረቡዕ ዝተፈላለዩ ሕቶታት ሒዞም ድምጺ ተቃውሞ ከምዘቃልዑ ተገሊጹ። ናይ ሎሚ ናይ ተቃውሞ ሰልፊ ኣብ ኤምባሲ ቱርኪን ቤት ጽሕፈት ሰሜን ኣትላንቲክ (ኔቶ) ዘለዎም ልዕሊ 15 ከተማታት ኣመሪካ፣ ካናዳ፣ አውሮጳ፣ እስራኤልን ኣውስትራልያን እዩ ተካይዱ ። ዕላማ’ቲ ሰልፊ "መንግስቲ ቱርኪ ንኢትዮጵያ ሰብ ኣልቦ ነፈርቲ (ድሮን) ከይሸይጥ፣ ሰብኣዊ ረድኤት ናብ ክልል ትግራይ ብዘይ ዕንቅፋት ክበጽሕ ከምኡ'ውን ሓይልታት ክልል ኣምሓራን ሰራዊት ኤርትራን ካብ ክልል ትግራይ ንክውጹ፣ ኣገልግሎታት ባንኪ፣ ቴለፎን፣ ኤለክትሪክ፣ ማይ፣ ሕክምና ንክጅምርን ኣብ ክልል ትግራይ ንዝተፈጸመ ግፍዒ ብዓለምለኸ ነጻ መጻረዪ ኣካል ንክምርመርን፣ ኣብ ልዝብ ዝተመርኮሰ ምቁራጽ ተኹሲ ንክትግበርን ንምሕታት" ከምዝኾነ እቶም ተቃወምቲ ዘዳለውዎ በራሪ ጽሑፍ የርድእ። "መንግስቲ ቱርኪ ኣባል ሃገራት ኔቶ (ኪዳን ሰሜን ኣትላንቲክ) ኣብ ሕጉ ዓንቀጽ 2 ኩለን ኣባል ሃገራት፣ ብደረጃ ዓለም፣ ሰላማዊን ምሕዝነታዊ ርክብን ንክፍጠር ይሰርሓ ንዝብል መትከል ብምጥሓስ ንኢትዮጵያ ሰብ ኣልቦ ነፈርቲ (ድሮን) ንክሸጠላ ተዋዓዒሉ ኣሎ" ይብሉ። ኣብ ዋሽንግተን ዲሲ ዝርከብ ኤምባሲ ቱርክ ግብረ መልሲ ንክህበሉ ዝገበርናዮ ጻዕሪ ኣይተዓወተን። ብተመሳሳሊ ኣብ ዋሽንግተን ዲሲ ኤምባሲ ኢትዮጵያ ካብ’ቶም ተሰለፍቲ ንዝተቃልሑ ክስታትን ነቀፋታትን ግብረ መልሲ ንክህበሉ ፈቲና ኣይሰለጠን። እንተረኺብና ክነቅር ምኻኑ ንገልጽ። ብደረጃ ዓለም ሎሚ ዝዋዓለ ሰፊሕ ሰልፊ ተጋሩ ዝምልከት ሪፖርት ድሕሪ ጽባሕ ዓርቢ ክቀርብ ምኻኑ ክንገልጸልኩም ንፈቱ።


ዘተ ኣብ ጉዳይ ኣብ ከተማ አዲስ አበባ ኣብ ልዕሊ ተወላዶ ትግራይ ዘጋጥም ማእሰርቲን ምዕጻው ኣብያተ ንግዲን

ኣብ ኣዲስ ኣበባ ዝርከቡ ተወላዶ ክልል ትግራይ ናይ ማእሰርትን ኣብያተ ንግዶም ምዕጻውን ጸገማት የጋጥሞም ከምዘሎ ትካላት ተሓለቕቲ ሰብኣዊ መሰላት ገሊጸን ኔረን። ንምዃኑ እቲ ጸገም ማዕረ ክንደይ'ዩ? ተጋሩ ተቐማጦ ኣዲስ ኣበባ'ኸ እንታይ ይብሉ? ኣብ ባይታ ዘሎ ሓቂ ወይ ዘጋጥሞም ዘሎ ኩነታት``ከ እንታይ ይመስል? ነቲ ብድሆታት ንምፍታሕን ተኸባቢርካ ንምንባርን'ከ እንታይ ይገብሩ ኣለዉ ዝብሉን: ካልኦት ሕቶታትን ኣልዒልና ን አርባዕተ ተጋሩ ካብ ኣዲስ ኣበባ ዓዲምና ኣለና፥ ከበደ ኣሰፋ በዓል ሞያ ሕጊ:መሰሉ ረዳ ሰራሕተኛ ረድኤት-ነበር: ደስታ ኪሮስ ኣባል `ራእይ ንድሕነት ተጋሩ ዓለም-ለኸ ማሕበር`:ሳባ ኣይነኣለም ድማ ኣሰናዳኢት መደብ "ምእንቲ ሃገር" እዮም:: ምሉእ ትሕዝቶ ዘተ ኣብዚ ምስማዕ ይክኣል:: No media source currently available No media source currently available


ህወሓት ጻውዒት ልዝብ ዝሓዘ ደብዳበ ንዝተፈላለየ ሃገራትን ዓለምለኸ ትካላትን ኣቕሪቡ

ብፈደራል መንግስቲ ኣሸባሪ ተባሂሉ ካብ መዝነቱ ዝተኣልየ፡ ንነብሱ ግን ምምሕዳር ክልል ትግራይ ምዃኑ ዝገልጽ ዕጡቕ ሓይሊ ክልል ትግራይ፡ “ዋላ’ኳ ኣብቲ ኲናት ልዕልና እንተሃለወና፡ ዘላቒ መፍትሒ ዝመጽእ ግና ብልዝብን ስምምዕ ተዅሲ ጠጠው ምባልን ምስ ዝካየድ’ዩ” ክብል ንዝተፈላለየ ሃገራትን ዓለም-ለኸ ትካላትን ኣብ ዝለኣኾ ደብዳበ ኣፍሊጡ። ፌደራል መንግስቲ ብወገኑ ብተደጋጋሚ ኣብ ዘውፅኦ መግለፂ ንህወሓት ብተኹታኹነትን ኵናትን ከሲሱዎ ኣሎ። ናይዚ መርኣያ ዝጥቀስ ድማ ድሕሪ ኣብ ዝሓለፈ ሰነ ዝተኣወጀ በይናዊ ቶኵሲ ጠጠው ምባል ህወሓት ዝገበሮም ምንቅስቓስ እዩ። ህወሓት እቲ ቶኽሲ ጠጠው ምባል ንሰላምን ንናይቲ ክልል ሓረስቶት ናይ ሕርሻ ግዜ ክውዕል ካብ ምግባር እቲ ኵናት ናብ ዓፋርን ኣምሓራን ምስፍሕፋሑን ፌደራል መንግስቲ ይገልፅ። ክልላዊ መንግስታት ኣምሓራን ዓፋርን መንግስቲ ድሕሪ ዝኣወጆ በይናዊ ቶኽሲ ጠጠው ናይ ምባል ውሳነ ብተደጋጋሚ ኣብ ዘውፅእዎ መግለፅታት ህወሓት ወራር ከምዝፈፀመ፣ኣብቲ ኵናት ዝኾነ ይኹን ተሳትፎ ኣብ ልዕሊ ዘይብሎም ሰላማዊያን ሰባት ዝለዓለ መጥቓዕቲ ምውራዱ ብዝርዝር ከረድኡ ፀኒሖም እዮም። ብተወሳኺ ''ኣሸባሪ''ኢሎም ብዝፀውዕዎ ህወሓት ዘረፋን ዕንወት ንብረትን ከምዝተፈፀመ ከሲሶም። ኣብ ወርሒ ሰነ ዝተኣወጀ በይናዊ ቶኽሲ ጠጠው ናይ ምባል ስጉምቲ ናይ መወዳእታ ዕድል ከምዝነበረ ዝገለፁ ሰበስልጣን መንግስቲ ኢትዮጵያ፡ ኣብ ቀፃሊ ኣብ ልዕሊ ህወሓት ዘየዳግም ኢሎም ዝገለፁዎ ስጉምቲ ምውሳድ ምዃኑ ኣብ ምግላጽ ይርከቡ።ንዝተፈላለያ ሃገራትን ትካላትን ዝተፅሓፈ ደብዳበ ብዝምልከት ግን ክሳብ ሕጂ ካብ መንግስቲ ኢትዮጵያ ዝተው ሃበ ቀጥታዊ ምላሽ የለን። ምሉእ ትሕዝቶ ኣብዚ ምስማዕ ይክኣል:: No media source currently available


ሚ/ሰላም ኢትዮጵያ መግብን ካልእ ረድኤት ዝጸዓና 100 ናይ ጽዕነት ተሸርከርቲን ናብ ክልል ትግራይ ምልኣኹ ገሊጹ

ድሕሪ ውሳነ በይናዊ ምቁራጽ ተኹሲ፡ መንግስቲ ኢትዮጵያ ናብ ክልል ትግራይ ብልዕሊ 500 ናይ ጽዕነት ተሽከርከርቲ መግብን ካልእ ረድኤትን ምልኣኹ ሚንስትሪ ሰላም ኣፍሊጡ። እቲ ሚንስትሪ ወሲኹ "እቲ ምንቅስቓስ ረድኤት ንከይቀላጠፍ ዕንቅፋት ዝፈጠረ ህወሓት`ዩ" ድማ ይብል ። ኣብ ከባባ ከምዘሎ ዝዛረብ ህወሓት ብወገኑ፡ "ህዝቢ ትግራይ እኽሊ ረድኤት ንኸይረክብ መንግስቲ ዕንቅፋት ይፈጥር ኣሎ" ይብል:: ብኻልእ ወገን፡ ሓደ ሓደ ዘይመንግስታውያን ትካላት ነቲ መንግስቲ ብኣሸባርነት ዝመደቦ ሓይሊ፡ ኣጽዋራት ከቐብሉ ከለዉ ከምዝተታሕዙ እቲ ሚንስትሪ ሎሚ ኣብ ዘውጽኦ መግለጺ ሓቢሩ`ሎ።


ሚ/ምክልኻል ኢትዮጵያ ኣብ ዝተፈላለዩ ግንባራት ብዙሓት ሰራዊት ህወሓት ምቕታሉ ገሊጹ

ኣብ ዝተፈላለዩ ግንባራት ኣብ ዝተኻየዱ ውግኣት ብኣሸሓት ዝቑጸሩ ተዋጋእቲ ህወሓት ተቕቲሎም ክብል ሚንስትሪ ምክልኻል ኢትዮጵያ ኣፍሊጡ። ሓላፊ ወተሃደራዊ ወፍሪ ሌ/ና ጀነራል ባጫ ደበሌ ንጋዜጠኛታት ኣብ ዝሃዎ መግለጺ፡ መንግስቲ ወተሃደራዊ ዓወታት ኣመዝጊቡ`ሎ ኢሉ። ህውሓት ንምቁራጽ ተኹሲ ብዘይምቕባል ካብ ክልል ትግራይ ሰራዊት ኣኪቡ ንክልላት ኣምሓራን ዓፋርን ወሪሩ`ዩ ዝብለ ጀነራል ባጫ፡ ወተሃደራዊ ስልጠና ዘይወሰዱን ቆልዑትን ናብቲ ውግእ ኣእትዩዎም`ዩ ኢሉ። ንክልል ትግራይ ዘመሓድር ዘሎ ሓይሊ`ውን ብወገኑ ነቲ ኩናት ብዓወት ይቕጽሎ ከምዘሎ ክገልጽ ጸኒሑ`ዩ። ባይቶ ጸጥታ ሕቡራት ሃገራት፡ ኩሎም ወገናት ብህጹጽ ናብ ዘተ ሰላም ክኣትዉ ዝሓለፈ ቀረባ ሰሙናት ምጽውዑ ይዝከር።


ወትሃደራዊ ቤት ፍርዲ ኢትዮጵያ ኣብ ልዕሊ 48 ተኸሰስቲ  ፍርዲ ሂቡ

ወታሃደራዊ ቤት ፍርዲ ኢትዮጵያ 'ሃገር ንምፍራስ' ምስ ህወሓት ተመሳጢሮም ኣብ ልዕሊ ዝበሎም 48 ተኸሰስቲ ዝሓለፈ ዓርቢ ፍርዲ ሂቡ። ካብ 20 ነሓሰ 2013 ዓ.ም ጀሚሩ ጉዳዮም ክርኢ ዝፀንሐ ወታሃደራዊ ቤት ፍርዲ ኣብ ልዕሊ 154 ተኸሰስቲ ካብ ክልተ ክሳብ 18 ዓመት ፅኑዕ ማእሰርቲ ፈሪዱዎም ኣሎ። እቲ ቤት ፍርዲ እቶም ዝተፈረዶም ንሃገሮም ዝኣተውዎ ቃል ኪዳን ናብ ጎኒ ብምግዳፍ ናይቲ ሰራዊት ሓፈሻዊ ምንቅስቓስ ኣብ ሓደጋ ኣውዲቖም፣ናይ ትግራይ ፍሉይ ሓይሊ ክሓይል እዩ ዝበሉዎም ተግባራት ፈፂሞም፣ ናይ ሰራዊት ዝተፈላለዩ ምስጢራትን መረዳእታታትን ኣሕሊፎም ሂቦም ዝብል ክሲ ተመስኪሩዎም ኢሉ ። ካብ መንጎ ዝተፈረዶም ሓለቓ ሓምሳ ሽመንዲ ትርፈ ብ18 ዓመትን ሸሞንተ ወርሕን፣ሌተናል ኮሎኔል ገብረኪዳን ወልደማሪያም 18 ዓመት፣ሓለቓ ሽሕ ሃብቱ ኣበራ ግደይ 17 ዓመት ክእሰሩ ዝብል ይርከቡዎም። ናይቶም ተኸሰስቲ ተሓጋጋዚ ጠበቓ ሓለቓ ምእቲ እምሩ ጫለ ይግባይ ዘሕትቱ ናይ ፍርዲ ወሳነታት እነትድኣ ሃሊዮም ኣብ መስርሕ ክንሓትት ኢና ኢሎም።


መንግስቲ ሱዳን ካብ ኢትዮጵያ ዝመጸ ኣጽዋር ምሓዙ ይገልጽ: መንገዲ ኣየር ኢትዮጵያ ግን'ቲ ኣጽዋር ሕጋዊ'ዩ ይብል

ብመሰረት ጸብጻብ ጸብጻብ ሚድያ መንግስቲ ሰበ-ስልጣን ሱዳን ኣብ መዓርፎ ነፈርቲ ካርቱም ካብ ኢትዮጵያ ዝመጸ ኣጽዋር ከምዝሓዙ ኣፍሊጦም። እቲ ኣጽዋራት ብነፋሪት ገያሾ መንገዲ ኣየር ኢትዮጵያ ከምዝኣተወ ዝገለጸ ኣገልግሎት ዜና ሱና ብእኡ ንብኡ መርመራ ከምዝተጀመረ ኣፍሊጡ። ንሰበ-ስልጣን ዝጠቐሰ ሱና ከም ዝሓበሮ እንተኾይኑ እቲ ኣጽዋር፡ ካብ ሩስያ ኣብ 2019 ዝተላእከን፡ ንክልተ ዓመት ኣብ ኣዲስ ኣበባ ብሰበ-ስልጣን ተታሒዙ ዝጸንሐን`ዩ። እቲ 72 ሳጹናት ኣጽዋራትን ቢኒኮላትን ዝሓዘ ምንባሩ`ውን ሱና ይጠቅስ። ሎሚ ብዛዕባ'ቲ ዝተባህለ ኣጽዋራት መልሲ ዝሃበ መንገዲ ኣየር ኢትዮጵያ ብወገኑ፡ እቲ ጽዕነት ሕጋዊን እቲ ንብረት ድማ ናይ እንስሳ መህደኒ ጠበናጁ ምዃኑን ሓቢሩ`ሎ። ሰበ-ስልጣን ኢትዮጵያ ነቲ ብረት ክሳብ ግቡእ መርመራ ዝግበረሉ ኣብ ኣዲስ ኣበባ ንነዊሕ እዋን ሒዞሞ ከምዝጸንሑ ዝገለጸ መንገዲ ኣየር ኢትዮጵያ፡ ድሕሪ መርመራን ካብ ሚንስትሪ ጉዳያት ወጻኢ ሱዳን ናይ መረጋገጺ ደብዳበ ድሕሪ ምርካብን ግን እቲ ናይ ሃድን ብረት ከምዝልቀቕ ተገይሩ ይብል። ክልቲአን ሃገራት ኣብ ዶባተን ብዘለወን ናይ ይግብኣኒ ሕቶ ክሰሓሓባ ጸኒሐን ኣለዋ።


ገዲም ኢትዮጵያዊ ስነ ጥበባዊ አለማየሁ እሸቴ ዓሪፉ

ተማር ልጄ: እንዳሞራ ፡ ኣዲስ ኣበባ ቤቴ የወይን ሃረጊቱ ዝብላን ልዕሊ 300 ናይ ሙዚቃ ስራሓትን ዘፍረየ ኣለማየሁ እሸተ፡ ኣብ ታሪኽን ኣፍቀርቲ ሙዚቃ ኢትዮጵያን ኤርትራን ዓቢይ ተዘክሮ ገዲፉ ዝኸይድ ዘሎ`ዩ። ኣብ መጀመርያ 60`ታት ናብ ስነ-ጥበብ ዝተጸንበረ ኣለማየሁ እሸተ፡ ንዘመናዊ ሙዚቃታት ኢትዮጵያ ናብ ልዕል ዝበለ ደረጃ ካብ ዘብጽሑ ገዳይም ሓደ`ዩ። ኣብ ዝተፈላለዩ እዋናት ብዝጻወቶ ዝነበረ ቅድታት ሙዚቃን ቁመናን ‘ ኤልቪስ ፕሪስሊ` ዝብል ቅጽል ሽም`ውን ተዋሂብዎ ኔሩ`ዩ። ንበዓልቲ ቤቱን ደቁን ንምሙጓስ “ውድ ባለ ቤቴ’ ፍትውቲ በዓልቲ ቤተይ ` ትብል ደርፉ`ውን ካብ ዝስመያ ሓንቲ`ያ።


መግለጺ ኦቻ ኣብ ኩነታት ሰብኣዊ ሓገዝ ክልል ትግራይ

እኹልን ቀፃልነት ዘለዎን ቀረብ ሰብኣዊ ረድኤት፣ገንዘብን ነዳዲን ምቕራብ ብዘይምክኣሉ ኣብ ሰሜን ኢትዮጵያ ዘሎ ሰብኣዊ ኩነታት ብፍላይ ኣብ ክልል ትግራይ ብዝለዓለ ደረጃ ይጋደድ ምህላው ኣብ ኢትዮጵያ ተሓጋጋዚ ኣዋሃሃዲ ሰብኣዊ ሓገዝ ሕ/ሃ ግራንት ሊየቲ ኣብ ዘውፅኡዎ መግለፂ ሓቢሮም። እቲ መግለፂ 5.2 ሚሊዮን ዝግመት ህዝቢ ወይ 90 ሚእታዊት ህዝቢ ትግራይ ድሮ ዓፀቦ ኣብ ዝመስል ኩነታት ዝርከቡ 400,000 ሰባት ኣብ ዓሰርተታት ዓመታት ካብ ዘጋጠመ ናይ ዓለም ዝኸፍአ ኩነታት ዓፀቦ ንምቕልባስ ሰብኣዊ ረድኤት ብቕልጡፍ የደሊ ይብል ። ኣብ ወሰና ወሰን ከባቢታት ክልላት ዓፋርን ኣምሓራን 1.7 ሚሊዮን ህዝቢ ሓዊሱ ብሚሊዮናት ዝቑጸሩ ንጥምየት ክቃልዑ እዮም። እቲ መግለፂ በዚ ይህሰዩ ዘለው ቆልዑት፣ ነፍሰ ፁር ደቂ ኣንስትዮን ሓደሽቲ ዝወለዳ ኣዴታትን ብዘልዓለ ሕፅረት ኣመጋግባ ይሳቐዩ ኣለው ይብል። ኣብ ክልል ትግራይ ሰብኣዊ ረድኤት ንምብፃሕ ዝክኣልን ሓፈሻዊ ኩነታት ውሑስን እንተኾነ እውን እቲ ክልል ብጭቡጥ ህይወት ኣድሕን ሰብኣዊ ረድኤት ዘይኣትዎ ኣዚዩ ዝተደረተ ዕፅው እዩ ኢሉ። ብመሰረት ዓለምለኸ ሰብኣዊ ሕጊ ኩሎም ኣብቲ ግጭት ዝዋስኡ ወገናት ቕልጡፍን ዘይተደረተን መሕለፊ ክፈቕዱ ፀዊዑ ኣሎ። እቲ መግለፂ መንግስቲ ኢትዮጵያ ኣገደስቲ ኣገልግሎታት ሓይሊ ኤሌክትሪክ፣ ኮሚንኬሽንን ኣገልግሎታት ባንኪን ከምኡ እውን ኣገደስቲ ናይ ንግዲ ኣቑሕት ናብ ክልል ትግራይ ምእታው ናብ ንቡር ክምልስ ብመሰረት ዓለምለኸ ሕጊ ሰብኣዊ መሰላት ግብኡ ክዋፃእ ኣለዎ ይብል ። መንግስቲ ኢትዮጵያናይቲ ፀገም ተሓታቲ ህወሓት እዩ ብምባል ነቲ ነቐፌታ ኣይተቐበሎን። ሓላፊት ክፍሊ ፕረስ ቤት ፅሕፈት ቀዳማይ ሚንስትር ብልለኔ ስዩም ትማሊ ኣብ ዝሃብኦ መግለፂ ንዝተፈጠረ ፀገም ተሓታቲ ህወሓት እዩ ኢለን። ብልለኔ ስዩም "ቀረብ ሰብኣዊ ሓገዝ ውፅኢታዊን ቕልጡፍን ንምግባር ካብ ሸውዓተ መፈተሺ ኖቕጣታት ናብ ሰለስተ ወሪዱ እዩ’’ኢለን። ኣስዒበን ድማ "ኣብቲ ከባቢ ክሳብ ሕጂ ብህወሓት ናይ ምትንዃይ ምንቅስቓስ ኣሎ።እዚ ድማ ሰ ብኣዊ ሓገዝ ንዘቕርቡ ከቢድ ይገብሮ።ስለዝኾነ ተፅዕኖ ክግበር እንተኾይኑ ከምኡ እውን ሕቶታት ክልዓል ዘለዎ ሰብኣዊ ሓገዝ ከይበፅሕን ፈታኒ ክኸውን ንዝገበሩን ኣካላት እዩ ክቐርብ ዘለዎ’’ ኢለን ።


ኩነታት ኣብ ከተማ ካይሮ ን9 ዓመታት ዝተአሰሩ ኤርትራዊያን ንምፍትሖም ዝካየድ ምንቅስቃስን

ኩነታት ኣብ ካይሮ ግብጺ ንልዕሊ 9- ዓመታት ዝተኣስሩ ክልተ ኤርትራውያን ስደተኛታት: ከምኡ'ዉን ንዓኣቶም ንምፍታሕ ምንቅስቃስ ዝገብሩ ዘለውን ርእይቶ ትካል ስደተኛታት ሕቡራት ሃገራትን ብዝምልከት ዝተዳለወ ጸብጻብ ኣብዚ ምስማዕ ይክኣል። No media source currently available  ኣብዚ ኣብ ዋሽንግተን ዲሲ ካብ ዝርከብ ኤምባሲ ግብጺ ምላሽ ንምርካብ ዝተገብረ ፈተነ ግን አይሰለጠን።


ኣብ ኢትዮጵያ ክልል ቤንሻንጉል ብዝተፈጸመ መጥቓዕቲ 50 ደቂ ኣንስትዮ ምቕታለን ተሓቢሩ

ኣብ ኢትዮጵያ ክልል ቤንሻንጉል ጉሙዝ ወረዳ በሎ ጀገንፎይ ዕጡቓት 24ን 25 ነሓሰ 2013 ዓ\ም ፈፂሞምዎ ብዝተባህለ መጥቓዕቲ ልዕሊ 50 ደቂ ኣንስትዮ ከምዝተቐትላ ፖሊስ ገሊፁ። ምኽትል ፖሊስ ኮሚሽነር ናይቲ ክልል ምስጋናው ኢንጂፈታ ንድምጺ ኣመሪካ ኣብ ዝሃቡዎ ቃል ናይ ጉሙዝ ህዝብታት ዴሞክራሲያዊ ምንቅስቓስ \ጉህዴን\ ናይ ዝተባህለ ፖለቲካዊ ውድብ ዕጡቓት ደዴሳ ኣብ ዝተባህለ ቦታ ኣብ ዝሓለፈ ሰሙን ንልዕሊ ሓምሳ ሰባት ‘’ብጅምላ’’ ቀቲሎም ኢሎም። ንሶም እቲ ውድብ ሰላማቂ ቓልሲ ገዲፉ ብዕጥቒ ተወዲቡ መጥቓዕቲ ይፍፅም ከምዘሎ ብምግላጽ ሕጂ ኣቦ ዞባ መተከል ከምኡ እውን ናብ ካማሺ ኣትዩ ኣሎ ኢሎም። ኣብ ደዴሳ ማሕበረሰብ ጉምዝ ከምዝርከቡ ዝገለፁ ምኽትል ፖሊስ ኮሚሽነር ምስጋናው ኢንጂፈታ እቲ ቅትለት እውን ብዘሕዝን ኩነታት ኣብ ልዕሊኦም እዩ ዝፍፀም ዘሎ ኢሎም። "ኣብቲ ከባቢ ብስፍሓት ዝርከብ ሚዲያ ናይ ምርካብ ዕድል የብሉን፣ፌስቡክ ናይ ምጥቃም ዕድል የብሎምን።ትማልን ብቕድሚ ትማሊን ጠቢብ ወይ ቡዳ ብዝብል ንደቂ ኣንስትዮ ብምፍላይ ንልዕሊ ሓምሳ ደቂ ኣንስትዮን ዝተወሰኑ ደቂ ተባዕቲዮን ረሺኖም ኣለው።ንማሕበረሰብ ጉምዝ ማለት እዩ።ዝወረደ ጉዳኣት ንምፍላጥ ተወሳኺ ሓይሊ ንሓትት ኢና ዘለና" ኢሎም። ኣብ ሓሙሽተ ወረዳታት ዞባ ካማሺ መጥቓዕቲ ብምፍፃም ኣብ ልዕሊ ስቪላትን ሓይልታት ፀጥታ መንግስትን ብዙሕ ጉድኣት የውርዱ ኣለው ኢሎም። እቶም ዕጡቓት ብሱዳን ይድገፉ ኣለው ዝበሉ እቶም ምኽትል ኮሚሽነር እቲ ኩነታት ካብ ናይቲ ክልል ናይ ምክልኻል ዓቕሚ ንላዕሊ ይኾኑ ስለዘለው ፌደራል መንግስቲ ሓገዝ ክገብር ኣለዎ ኢሎም። ካብ ፖሊስ ፌደራል መልሲ ንምርካብ ዝተገብረ ፃዕሪ ኣይሰለጠን። ናይቲ ክልል መንግስቲ ዝተኸሰሱ ኣካላት ካብ ሱዳን ሓዊሱ መልሲ ንምርካብ ዝገበርናዮ ፃዕሪ ኣይተዓወተን።


ፍሉይ ልኡኽ ኣመሪካ ኣብ ቀርኒ ኣፍሪቃን ዋና ጸሓፊ ሕ/ሃን ኣብ ጉዳይ ኢትዮጵያ ምዝርራቦም ተገሊጹ

ፍሉይ ልኡኽ መንግስቲ ኣመሪካ ኣብ ጉዳያት ቀርኒ ኣፍሪቃ፡ ጀፍሪ ፈልትማን፡ ንጉዳይ ኢትዮጵያ ኣመልኪቶም ምስ ዋና ጸሓፊ ሕቡራት ሃገራት ኣንቶኒ ጉተረዝ ትማሊ መስከረም 1,2021 ከም ዝተዘራረቡ ተፈሊጡ። ኵላቶም ወገናት ተጻብኦ ኣቋሪጾም ኣብ መኣዲ ዘተ ክቐርቡን ንሰብኣዊ ሓገዝ ዘይተገደበ ኣፍደገ ክፈቕዱን ፈልትማን ከም ዘተሓሳሰቡ ኣብ ክፍሊ ጉዳያት ወጻኢ ኣፍሪቃ ዝተዘርግሐ ናይ ትዊተር መልኽእቲ ኣፍሊጡ። ንርክብ ክልተ ሰብ-መዚ ኣመልኪቱ ተወሳኺ ሓበሬታ ምስ ዝወጽእ ከነስዕበልኩም ኢና።


ፈሪሱ ዝነበረ ድልድል ተከዘ ተጸጊኑ ኣገልግሎት ምሃብ ምጅማሩ ተገሊጹ

ቅድሚ ክልተ ኣዋርሕ ፈሪሱ ዝነበረ ድልድል ተከዘ፡ ተጸጊኑ ኣገልግሎት ምሃብ ምጅማሩ፡ ቢሮ ኮንስትራክሽን መጓዓዝያን ክልል ትግራይ ገሊጹ። እቲ ቢሮ ከም ዝገለጾ ንከተማ ሽረ እንዳ ስላሴ ምስ ከተማ ማይጸብሪ ዘራኽብ መስመር ብዓቕሚ ትካላት እቲ ክልልን ህዝቢን ከም ዝተሃነጸ ኣፍሊጡ ኣሎ። ድልድል ተከዘ ብመን ከም ዝፈረሰ ክልቲኦም ወገናት ክካሰሱ ምጽናሖም ይዝከር። ምሉእ ትሕዝቶ ኣብዚ ምስማዕ ይክኣል:: No media source currently available


ወሃቢ ቃል ህወሓት ንክስታት ዳይሬክተር USAID ኣብ ኢትዮጵያ ነጺግዎ

ዳይሬክተር ትካል ሓገዝ ስግር ባሕሪ ኣሜሪካ (ዩኤስኤኣይዲ) ኣብ ኢትዮጵያ ሻን ጆንስ "ዕጡቃት ህወሓት፣ አብ ክልል ኣምሓራ ንዝርከቡ መኻዚኖታት ረድኤት ዘሪፎም" ክብሉ ንዝሃብዎ መግለጺ፣ ወሃቢ ቃል ህወሓት ኣቶ ጌታቸው ረዳ ነጺግዎ።"እቲ ኩነታት ከምዝጻረ’ውን" ገሊጹ። አቶ ጌታቸው ረዳ "ተወካሊ ዩኤስኤኣይዲ አብ ኢትዮጵያ ሻን ጆንስ ኣብቲ ሰራዊትና ዝንቀሳቀሰሉ ዘሎ ዞባታት ክልል ኣምሓራ ዝርከብ መኽዘናት ትካል ረድኤት ስግር ባሕሪ ኣሜሪካ (ዩኤስኤኣይዲ) ከም እተዘምተ እተዛረቦ ብዙሕ ሳሓቦ ጉተቶ ዘበገሰ ይመስል። ሻን ጆንስ ንህወሓት 'ንኣጋጣሚታት' ኸም ዝጥቀም ገይሩ ዋላ’ውን እንተ ወቐሶ እንታይ ማለቱ ከምዝኾነ ትርጕሙ ብዘየገድስ፣ ሓይልታትና እዮም ነቲ ይዝረበሉ ዘሎ ሰርቂ ፈጺሞሞ ኢሉ መሊኡ ኣይወቐሰን" ይብል። "ብዙሓት ሰበ-ስልጣን ዩኤስኤኣይዲ" ይብል ኣቶ ጌታቸው "አብ ሞንጎ እቲ ገበናዊ ዝበሎ ምምሕዳር ቀ/ሚ ኣቡዪን ሓይልታት ክልላዊ መንግስቲ ትግራይን፣ ናይ ገበን ምምስሳል ንክፍጠር ጸቅጢ ይበጽሖም ከምዘሎ ይርዳኣና እዩ፣ እንተኾነ፣ከም’ዚ ዓይነት ጸወታ ረባሒ ኣይኮነን" ይብል ። "መርገጺና ንጹር እዩ"ዝበለ ወሃቢ ቃል ህወሓት ኣቶ ጌታቸው ረዳ ኣብ ዝጻሓፎ ትዊተር "ኣብ ከምዚ ዝኣመሰለ ጕዳያት እቶም ካብ መስመር ወጻኢ ዘለዉ ተዋጋእቲ ዜርእይዎ ተቐባልነት ዘይብሉ ኩሉ ዓይነታት ባህሪ ክነረጋግጽ ዘይንኽእል እኳ እንተ ዀንና፣ እቲ ዝተባህለ ዘረፋ መኽዘናት፣ ብቐንዱ በቶም ኣብቲ ኸባቢ ዚነብሩ ውልቀ-ሰባትን ጕጅለታት ከምዝተዋደደ ዝሕብሩ ጭብጢታት ኣሎና። መርገጺና፣ እዚ ጕዳይ እዚ ብናጻ ኣካል መጻረዪ ክንንጽሮ ኢና" ኢሉ። ተወካሊ ዩኤስኤኣይዲ ጨንፈር ኢትዮጵያ ሻን ጆንስ "ህወሓት ኣብ ዝኣተወሎም ዞባታት ክልል ኣምሓራ፣ ንመኻዚኖታት ዘሪፉ፣ ናይ ጽዕነት መካይን ወሲዱ፣ ከቢድ ጉድኣት ኣውሪዶም። እዚ ንሰራሕተኛታት ትካላት ረድኤት ኣዝዩ ዘተሓሳሳስብ እዩ። ኣብ’ቲ ትሸዓተ ኣዋርሕ ዘቁጸረ ውግእ፣ ሰራሕተኛታት ረድኤት ካብ ክልላት ትግራይ፣ ዓፋርን ኣምሓራን ህይወቶም ንምድሓን ክብሉ ሃዲሞም እዮም። ህይወቶም ኣብ ሓደጋ ክወድቅ ከሎ ወይ ስርቂ ክፍጸም፣ ህንጻታቶም ክዝረፍ ወይ ክቃጸል ከሎ ጥራሕ እዮም ዝወጹ። ኣብ’ዘን ዝሓለፋ ትሸዓተ ኣዋርሕ ብዘሕዝን ኣገባብ፣ ኣስታት 15 ሰራሕተኛታት ረድኤት ዝሞቱ ይመስለኒ። ህወሓት፣ ንኣጋጣሚታት ንናይ ገዛእ ባዕሉ ረብሓ ዘውዕል ዘሎ ኮይኑ ይስመዓኒ፣ ምናልባት ካብ ዜጋታት ይሰርቁ ኣለው፣ ከምኡ ንምባል ግና ጭቡጥ መርተዖ የብለይን፣ ንሕና ዘሎና ጭብጢ፣ ብፍላይ ሰራዊት ህወሓት ኣብ ዝኣተውሎም ዞባታት ክልል ኣምሓራ፣ ብርክት ዝበሉ መኻዚኖታት ጥርሖም ተሪፎም እዮም። እዚ ሓቂ ምዃኑ ፈሊጥና ኣለና" ከምዝበለ እቲ ዜና ይሕብር።


ምርጫ ቦርድ ኢትዮጵያ ኣብ ክልላት ሶማሌ: ሃረሪን ደቡብ ኦሞን ዝካየድ ምርጫ ምዝገባ ምጅማሩ ገሊጹ

ሃገራዊ ቦርድ ምርጫ ኢትዮጵያ ኣብ ክልላት ሶማልን ሃረሪን ከምኡ`ውን ኣብ ደቡብ ዞባ ኦሞ፡ ኣብዚ መወዳእታ ወርሒ መስከረም ንዝካየድ ምርጫ፡ ናይ መረጽቲ ምዝገባ ምጅማሩ ኣፍሊጡ። ኣብቲ ምርጫ ዝበዝሐ መራጽን ተወዳዳርን ኣብ ዝርከበሉ ክልል ሶማሌ ዝወዳደር ፓርቲ ኢዜማ፡ ኣብ ልዕሊ ቦርድ ምርጫ ቕረትኡ ኣስሚዑ`ሎ። ፓርቲ ማሕበራዊ ፍትሒ-ኢዜማ፡ ሓዲሽ ካርድ ምርጫ ክሕተም፡ ኣፈጸምቲ ምርጫ ገለልተኛ ክኾኑ፡ ከምኡ ክልተ ተወሰኽቲ መደበራት ምርጫ ክውሰኹ ዝብሉ ሸሞንተ ቅረታታት ኣቕሪቡ`ሎ። ቦርድ ምርጫ ብወገኑ እቶም ቅረታታት ኣቐዲሞም ከምዘይበጽሕዎ ኣፍሊጡ`ሎ።


ኢትዮጵያዊያን ኣባላት ዓቀብቲ ሰላም ሕቡራት መንግስታት ኣብ ሱዳን ዕቑባ ሓቲቶም

ኣብ ልዕሊ ተወለድቲ ትግራይ ኣባላት ሰራዊት ምክልኻል ይፍፀም ኣሎ ብዝበሉዎ ናይ ማእሰርቲ፣ ምንክልባትን ካልኦትን መግሃስታት ሰብኣዊ መሰላትን ምኽኒያት ናብ ኢትዮጵያ ኣይንምለስኑ ዝበሉ ኣብ ደቡብ ሱዳን 126 ኣባላት ዓቀብቲ ሰላም ሕቡራት መንግስታት ዕቑባ ከምዝሓተቱ ንቪኦኤ ገሊፆም። ቅድሚ ሎሚ ተደጋጋሚ መብርሂ ስለዝተውሃቦ መልሲ ከምዘይህቡ ወሃቢ ቃል ሓይልታት ምክልኻል ሰራዊት ኢትዮጵያ ኮ\ል ጌትነት አዳነ ገሊፆም።ኣዲስ ኣበባ ካብ ዝርከብ ቤት ፅሕፈት ማእኸል ምኽባር ሰላም፣ደቡብ ሱዳንን ጀኔቭን ካብ ዝርከቡ ኣብያተ ፅሕፈት UNHCR መልሲ ንምርካብ ዝገበርናዮ ፃዕሪ ኣይሰለጠን። ኮለኔል ገብረመድህን መስፍን ናይ መበል 13 ዙሪያ ልኡኽ ሬጅምነት ኦፕረሽን ምኽትል ኣዛዚ ብምዃን ናብ ደቡብ ሱዳን ምኽባር ሰላም 15 ጥሪ 2012 ዓ\ም ከምዝተዋፈሩ ይገልፁ።ናብ ደቡብ ሱዳን ዝተዋፈርና ተወለድቲ ትግራይ ኣባላት ዓቃቢ ሰላም ኩሉ ተፅዕኖታት ክኢልና ናይ ሕቡራት መንግስታት ልኡኽን ደልየት ደቡብ ሱዳንን ኣማሊእና ፅቡቕ ሰሪሕና ይብሉ። ብዙሕ ተፃዊርና ልኡኽና ፈፂምና ዝበሉ ንሶም ‘’ኣብ ኢትዮጵያ ምስ ዘጋጠመ ቅልውላውን ኣብ ትግራይ ምስ ዝተፈፀመ ምጥፋእ ዘርእን ጁንታ፣ትህነግ እናበሉ ይፅውዑና ነይሮም ብዙሕ ፀገም ኣሕሊፍና’’ ኢሎም ኮለኔል ገብረመድህን። ኣብ ዝሓለፈ ሰሙን ኣብ ኢትዮጵያ ሓደ ወታደራዊ ቤት ፍርዲ ምስ ህወሓት ሓቢርኩም ሰሪሕኹም ብዝብል ክስ ኣብ ልዕሊ 10 ኣባላት ሰራዊት ኢትዮጵያ ካብ ሸሞንተ ክሳብ 18 ዓመት ማእሰርቲ ፈሪዱዎም።ካልኦት 150 ኣባላት ሰራዊት እውን ጉዳዮም ተፃሪዩ ምስተወድአ ናብ ፍርዲ ከምዝቐርቡ ምፅብፃብና ይዝከር። ኣብ ደቡብ ሱዳን ን19 ኣዋርሕ ኣብ ምዕቃብ ሰላም ከምዘገልገሉ ዝገለፁ ኮለኔል ገብረመድህን ተልእኹኦም ወዲኦም ናብ ኢትዮጵያ ንዘይምምላስ ከምዝወሰኑ ሓቢሮም። ላዕለዎት መኮነናት ሓዊሱ ተጋሩ ኣባላት ሰራዊት ኢትዮጵያ ከምዝተኣሰሩን ልኡኽቶም ወዲኦም ዝተመለሱ ኣባላት ሰራዊት ሓዊሱ ኣበይ ከምዘለው ከምዘይፍለጥን ብምሕባር ኣብ ልዕሊ ህዝቢ ትግራይ ዝወረደ ዝበሉዎ ግፍዒ ኣብ ግምት ብምእታው ናብ ኢትዮጵያ ንምምላስ ከምዘይደለዩ ሓቢሮም። ካብ 154 ተወልደቲ ትግራይ ኣባላት ዓቃቢ ሰላም እቶም 126 ዕቑባ ከምዝሓተቱን 25ቲኦም ግን ናብ ኢትዮጵያ ከምዝተመለሱን ኮሎኔል ገብረመድህን ገሊፆም። ብመንግስቲ ኢትዮጵያ ዝተውሃበኩም ዝለዓለ ተልእኾ ንሃገርኩም ክሒድኩም ንዝብልኹም መልስኹም እንታይ እዩ ዝብል ተሓቲቶም ኮለኔል ገብረመድህን ንሕና ከይኮናስ መንግስቲ እዩ ከዲዑና ይብ እቶም ሓተቲ ዕቑባ ንዘቕረቡዎም ክስታት ወሃቢ ቃል ሓይልታት ምክልኻል ሰራዊት ኢትዮጵያ ኮለኔል ጌትነት ኣዳነ ኣብቲ ጉዳይ ቅድሚ ሎሚ ተደጋጋሚ መብርሂ ከምዝተውሃቦ ብምግላፅ ‘’ንሳቶም ውግእ ዝኸፈቱ ካብ ውሽጥን ወፃእን ስለዝኾነ እቶም ዝምለሱ ከምዘለው ኮይኑ ብኡ ግዳያት ኮይኖም ዝተርፉ ሰባት ክህልው እዮም።ግን ብዛዕባ እዚ ዝርዝር መብርሂ ዝህብን ዝከታተሎም ናይ መከላኸሊ ኣካል ማእኸል ምኽባር ሰላም ስለዘሎ ናቱ ሓላፊ መልሲ ክህብ ንገብር ኢና’’ ኢሎም። ናብ ኣተሓባባሪ ናይቲ ማእኸል ብርጋዴር ጀነራል መኮነን ተደጋጋሚ ደዊልና መልሲ ኣይረኸብናን። ኣብ ዝሓለፈ ወርሒ ለካቲት 15 ተወለድቲ ትግራይ ኣባላት ዓቀብቲ ሰላም ሕቡራት መንግስታት ‘’ናይቲ ጁንታ ተለኣኣኽቲ ኢኹም’’ እናበሉ ስለዘንከላብቱናን ቅድም ክብል ተልእኹኦም ወዲኦም ዝተመለሱ ኣባላት ሰራዊት ኣበይ ከምዝኣተወ ስለ ዘይንፈልጥ ኣይንምለስን ኢሎም ኣብ ጁባ መዕረፎ ነፈርቲ ዕግርግር ተፈጢሩ ዕቑባ ምሕታቶም ፀብፂብና ነይርና። ኣብቲ እውን ሓልታት ምክልኻል ኢትዮጵያ ብዛዕብኦም መግለፂ ሂቡ ነይሩ። ‘’ኣብ ጁባ ተመዲቦም ካብ ዝነበሩ ፃኒሕቶም ወዲኦም ካሊእ ናይ ሰላም ሓይሊ ኣብ ምቕያር ካብ መንጎ ዝነበሩ 15 ተግርኛ ተዛረብቲ ኣባላት ሰራዊት ናይቲ ጁንታ ተለኧኽቲ ናብ ሃገሮም ኣይንምለስን ብምባሎም ኣብ ጁባ መዕረፎ ነፈርቲ ህውከት ንምፍጣር ፈቲኖም’’ ኢሎም ናይ ሓልታት ምክልኻል ዋና ዳይረክተር ኢንዶክትሪነሽን ሜጀር ጀነራል መሓመድ ተሰማ ኣብ ፌስቡክ ገፅ ሓልታት ምክልኻል ኢትዮጵያ ኣብ ዝወፀ ዜና።እዞም ናይቲ ጁንታ ‘’ዕሱባት’’ ክብሉ ብምፅዋዕ ፅቡቕ ሽም ሰራዊትን ሃገርን ኣፀሊሞም ክብሉ ኸሲሶምዎ ነይሮም። ምሉእ ትሕዝቶ ኣብዚ ምስማዕ ይክኣል:: No media source currently available


" ህወሓት ኣብ ዝኣተውዎ ከባብታት ክልል ኣምሓራ ዝነበረ ብርክት ዝበለ መኻዚኖታትና ከም ዝዘመትዎ መረጋገጺ ኣለና " ዳይሬክተር  ዩኤስኤኣይዲ  ኣብ ኢትዮጵያ

" ህወሓት ኣብ ዝኣተውዎ ከባብታት ክልል ኣምሓራ ዝነበረ ብርክት ዝበለ መኻዚኖታትና ከም ዝዘመትዎን ምሉእ ንምሉእ ጥርሑ ከምዘትረፍዎን መረጋገጺ ኣለና " ክብል ዳይሬክተር ትካል ሓገዝ ስግር ባሕሪ ኣሜሪካ (ዩኤስኤኣይዲ) ኣብ ኢትዮጵያ ምግላጹ ሮይተርስ ሓቢሩ:: ንባዕሎም ሰራዊት ምክልኻል ትግራይ ኢሎም ዝጽውዑ፡ መንግስቲ ግን ኣሸበርቲ ዝብሎም ዕጡቓት፡ ኣብ ክልል ኣምሓራ ንመኻዚኖታት ትካል ረድኤት መንግስቲ ኣመሪካ ከምዝዘረፉ ኣብ ኢትዮጵያ ዳይሬክተር ዩኤስኤኣይዲ ሻን ጆንስ ኣፍሊጡ። ሮይተርስ ከምዝሓበሮ እቲ ዳይሬክተር ዩኤስኤኣይዲ፡ ምስ መንግስታዊ ዜና ኢትዮጵያ ኣብ ዝገበሮ ቃለመጠይቕ "ህወሓት ኣብ ዝኣተውዎ ከባብታት ክልል ኣምሓራ ዝነበረ ብርክት ዝበለ መኻዚኖታትና ከም ዝዘመትዎን ምሉእ ንምሉእ ጥርሑ ከምዘትረፍዎን መረጋገጺ ኣለና " ኢሉ። "ከም እምነተይ፡ ህወሓት ኣዝዩ በለጸኛ ኮይኑ ጸኒሑ`ሎ"። ሮይተርስ ብዛዕባ'ዚ ካብ ህወሓት ኮነ ካብ ቤት ጽሕፈት ቀዳማይ ሚንስተር ኣቢይ ኣሕመድ ርእይቶኣይተረኽበን ይብል ። " ኣብ ሰብኣዊ ረድኤት ኢድ ምእታው ኮነ ምስራቕ ቅቡል ኣይኮነን ዝበለ ወሃቢ ቓል ዩኤስኤኣይዲ፡ እቲ ኣብ ሰሜን ኢትዮጵያ ዘሎ ኩናት ካብ ዝጅምር ብኩሎም ወገናት ናይ ምዝራፍ ኣብነታት ርኢና ኢና" ኢሉ። ኣብ ክልል ትግራይ ኣስታት 900 ሺሕ ዝኾኑ ኣብ ኩነታት ዓጸቦ ዝርከቡ ክኾኑ ኸለዉ፡ ሓሙሽተ ሚልየን ካልኦት ህጹጽ ሰብኣዊ ሓገዝ ዝጽበዩ ምዃኖም ዩኤስኤኣይዲይግምት::


ቤት ምኽሪ ወከልቲ ህዝቢ ኢትዮጵያ ሓድሽ መንግስቲ መስከረም 24,2014 ከምዝምስረት ኣፍሊጡ

ኣብ ኢትዮጵያ 24 መስከረም 2014 ሓዱሽ መንግስቲ ከምዝምስረት ቤት ምኽሪ ወከልቲ ህዝቢ ገሊፁ። ብመሰረት መንግስታዊ ኣገልግሎት ዜና ኢትዮጵያ ኣፈ ጉባኤ ታገሰ ጫፎ ምስረታ መንግስቲ ምኽኒያት ብምግባር ኣብ ዝሃቡዎ መግለፂ ናይ መወዳእታ ሶኑይ ወርሒ መስከረም መንግስቲ ክምስረት እዩ።እቲ ዜና ብመሰረት ውፅኢት 14 ሰነ 2013 ዝተኻየደ ምርጫ መንግስቲ ንምምስራት ዘኽእል ሕጋዊ ኣካይዳ ኣሎ ኢሎም ይብል ። ኣብ ዝሓለፈ ወርሒ ሰነ ኣብ ዝተኻየደ ምርጫ ኣብ ክልል ትግራይ: ክልል ሶማሌ፣ ብዙሓት ከባቢታት ክልል ቤንሻንጉል ጉምዝን ምርጫ ኣይተኻየደን።


ቁጽሪ ካብ መንበሪኦም ተመዛቢሎም ደሴን ኮምበልቻን ዝበጽሑ ተመዛበልቲ 180 ሽሕ ምብጽሑ ተሓቢሩ

ኣብ ክልል ኣምሓራ ደሴ ወሎ ግንባር ይካየድ ብዘሎ ኵናት ኣብ ደሴን ኮምበልቻን ዝኣተው ቁጽሪ ተመዛበልቲ ልዕሊ180 ሽሕ ከምዝበፅሐ ተፈሊጡ። ምምሕዳር ከተማ ደሴ ዓለምለኸ ትካላት ረድኤት ንተመዛበልቲ ዝሃቡዎ ጠመተ ውሑድ እዩ ክብል ወቒሱ ኣሎ። እቲ ምዝንባል ነበርቲ ካብ ዝጅምር ቅድሚ ሰለስተ ሰሙናት ምምሕዳር ከተማ ደሴ ንተመዛበልቲ መግቢ፣መፅለሊን ካልኦት ናውትን ንምሕጋዝ ፃዕሪ ከምዝገበረ ሓላፊ ቤት ፅሕፈት ከንቲባ እታ ከተማ ሰይድ እሸቱ ገሊፆም። ካብ ወልዲያ ድሕሪ ናይ ሰለስተ መዓልታትጉዕዞ እግሪ ደሴ ዝኣተው ፈንታው ጌታቸው ስልክን ኢንቴርኔትን ብምቁራፁ ብዛዕባ ድሕነት ስድርኦም ንምፍላጥ ከምዘይክኣሉ ይሕብር::


ጉባኤ ሰብኣዊ መሰላት ኢትዮጵያ ኣብ ዝተፈላለየ ክልላት'ታ ሃገር ዝረአ መግሃስታት መሰላት ከምዘተሓሳሰቦ ገሊጹ

ናይ ኢትዮጵያ ጉባኤ ሰብኣዊ መሰላት \ኢሰመጉ\ ኣብ ዝተፈላለዩ ክልላት እታ ሃገር ይፍፀም ዘሎ መግሃስታት ሰብኣዊ መሰላት ከምዝተሓሳሰቦ ገሊፁ።እቲ ትካል ኣብ ዝሓለፈ ሰሙን ኣብ ዘውፅኦ መግለፂ ኣብ ልዕሊ ንፁሃን ዜጋታት ዝፍፀሙ መጥቓዕትታት፣ ቕትለት፣ ምምዝባልን ምትዕንቃፍ ቀረባት መሰረተ ልምዓትን ኣብ ብርክት ዝበሉ ክልላት ይርኣዩ ኣለው ኢሉ። ኢሰመጉ ኣተሓሕዛ ሰብኣዊ መሰላት ብዝምልከት ኣብ ሓሙሽተ ክልላት ኣብ ዘካየዶ ናይ መጀመሪያ ዳህሳስ መፅናዕቲ ውፅኢቱ ዕላዊ ገይሩ ኣሎ።እቲ ትካል ወሲኹ ኣብታ ሃገር ሰላም ክሰፍንን ናይ ዜጋታት ሰብኣዊ መሰላት ክኽበርን መንግስቲ፣ መራሕቲ ሃይማኖትን ኩሎም ዜጋታትን ካብኦም ትፅቢት ዝግበር ክፍፅሙ ፃውዒት ኣቕሪቡ ኣሎ ።


ሚኒስትሪ ሕርሻ ኤርትራ ኣብ ምርግጋጽ ውሕስነት መኣዛዊ መግቢ ዘተኮረ ስራሕ ይሰርሕ

ሚኒስትሪ ሕርሻ ኤርትራ ኩሉ መዳያዊ ውሕስነት መኣዛዊ መግቢ ንምርግጋጽ ዝተፈላለዩ ሞያውያን ዝሓቖፈ ሃገራዊ ሽማግለ ባህርያዊ ድኹዒን መከላኸሊ ባልዓት ቡቕልን ኣቑሙ ይሰርሕ ከምዘሎ ገሊጹ። እቲ ብሚኒስትሪ ሕርሻ፡ ሚኒስትሪ ሃብቲ ባሕርን ካልኦት መሻርኽትን ዝካየድ ዘሎ ንጥፈታት፡ ባህርያዊ ጸጋታት ባሕርን መሬትን ተጠቂምካ ልዑልን ጥዑይን ምህርቲ ብምስሳን ውሕስነት መኣዛዊ መግቢ ምርግጋጽ ዝዓለመ ከምዝኾነ ኣቦ መንበር ናይ’ታ ሽማግለ መንእሰይ ደርማስ ስልጣን ንድምጺ ኣመሪካ ተዛሪቡ። ሓረስታይ ብቐረባ ኣብ ከባቢኡ ብዝረኽቦም ኣብ መግብን እንስሳን ዘይውዕሉ ኣትኽልቲ፡ጻህያይን ተረፈ ምህርቲ ዓሳታትን ተጠቂሙ ብንኡስ ዓቕሙ ኣብ ውሑዳት መዓልታት በምምስራሕ ተጠቃሚ ዝገብር ሓዲሽ ተክኖሎጂ ከምዝኾነ ጠርናፊ ናይ ጉጅለ ባህርያዊ ድኹዒ ዮሴፍ ተወልደ ገሊጹ'ሎ። እቲ ብመልክዕ ፈሳስን ድሩቕን ዝዳሎ ባህርያዊ ድኹዒ ንኩሎም ኣትኽልቲ ከምዘገልግል ኣባላት ናይታ ጉጅለ የረድኡ። ምሉእ ትሕዝትኡ ኣብዚ ምስማዕ ይክኣል:: No media source currently available


ስነ ስርዓት ቀብሪ ገዲም ስነጥበበኛ ተኽልንኪኤል ገብሩ ተፈጺሙ

ስነ-ስርዓት ቀብሪ ገዲም ስነጥበበኛ ተኽልንኪኤል ገብሩ(ወዲ ገብሩ) ሎሚ 27 ነሓሰ ፍርቂ መዓልቲ ስድራቤቱ፡መሳርሕቱን ፈተውቱን ኣብ ዝተረኽቡሉ ኣብ ኣስመራ ኣብ ዝርከብ መካነ መቃብር ሓርበኛታት ተፈጺሙ`ሎ ። ወድ-ገብሩ ትማሊ ሓሙስ ኣብ መበል 71 ዕድሚኡ ብሃንደበታዊ ሕማም ምዕራፉ ተገሊጹ`ሎ። ንፈለማ ግዜ ኣብ መጀመርያ 70`ታት ናብ ባንድ ቬኑስ ተጸንቢሩ ናይ ገዛእ ርእሱ ደርፍታት ከፍሪ ዝጀመረ ወዲ ገብሩ ብባህላዊ ዜማታት ጓይላ፡ ደጉዓን እስታሊላዊ ህርመታትን ኣብ ልቢ ኣፈቀርቲ ሙዚቃ ክኣቱ ግዜ ኣይወሰደን። ኣብዚ ግዜ`ዚ`ዩ ኸኣ እነሆልካ ሩባ ዓንሰባን መሬት ዓርኮብኮባይን ዝብላ ደርፍታቱ ልቢ መንእሰያት ኤርትራ ሰሊቡ ናብ ሃገራዊ ቓልሲ ክውሕዙ ዓቢይ ተራ ተጻዊቱ ይብል ዝተነበ ታሪኽ ህይወቱ። ኣብ 1974 ነቲ ብደርፍታቱ ክሳተፎ ዝጸንሐ ሓርነታዊ ቓልሲ ብኣካል ንምጽንባር ናብ ተጋድሎ ሓርነት ኤርትራ ዝተሰለፈ ተኽልንኪኤል ገብሩ፡ ክሳብ ሕጂ፡ ብግዜ ተፈቲኖም ዘይሃሱ ጽባቐ ዘንጸባርቑ፡ ኣማኢት ደርፍታት ቕድሚ ሜዳ፡ ኣብ ሜዳ፡ ኣብ ስደትን ድሕሪ ናጽነትን ኣብ ኩሉ መድረኻት ረዘንቲ ስርሓት ዘበርከተ ኣርካን`ዩ ይብል ታሪኽ ህይወቱ። ወዲ-ገብሩ፡ “ኣታ በዓል ገመል ተሰካሚ ጸባ ኦኖሆልካ ሩባ ዓንሰባ፡ እቑርደት ተሰነይ መሬት ዓርኮብኮባይ ዓካተይ በሊዐ ምስ ሰተኹ ጸባይ፡ ኣባ-ጉምባሕ በረኻ ኣብ ሳሕል ኣብ ባርካ እንታይ ርኢኻ፡ ወረጦ ወረጦ ንሞያኺ መን`ሞ ይፈልጦ፡ ዝብላ ደርፍታቱ ገለ ካብቶም ኣብ ልቢ ኣፍቀርቲ ዘይሃሱ ደርፍታቱ`ዮም። ወድ-ገብሩ ኣቦ 8ተ ቆልዑ`ዩ። ምሉእ ጸብጻብ ኣብዚ ምስማዕ ይክኣል No media source currently available


ወታደራዊ ቤት ፍርዲ ኢትዮጵያ ን10 ወታደራት ብማእሰርቲ ቀፂዑ

ወታደራዊ ቤት ፍርዲ ኢትዮጵያ ምስ ህወሓት ሰሪሕኹም ብዝብል ክሲ ኣብ ልዕሊ 10 ኣባላት ሰራዊት ኢትዮጵያ ካብ ሸሞንተ ክሳብ ዓሰርተ ሸሞንተ ዓመት ፅኑዕማ ማእሰርቲ ዝበፅሕ ፈሪዱዎም። ኣብ ሰራዊት ምክልኻል ኢትዮጵያ ናይ ደቡብ እዚ ወታደራዊ ቤት ፍርዲ ትማሊ ሓሙስ ኣብ ልዕሊ 10 ተኸሰስቲ ብይን ሂቡ ኣሎ። እቲ ወታደራዊ ቤት ፍርዲ ዓቀብቲ ሕጊ ዘቕረቦ ናይ ፍርዲ ውሳነ ሓሳብ ነቲ መጋባእያ ኣቕሪቡ ንናይ ጠበቓታት ናይ ውሳነ መቕለሊ ሓሳብ ምስ ሰምዐ እዩ ነቲ ውሳነ ሂቡ። በዚ መሰረት ኣብ ልዕሊ ሓልቓ ሓምሳ መብራህቱ ጥላየ በርሀ ናይ 18 ዓመት፣ሓልቓ ሽሕ ባሻ ክፍለ ካሕሳይ ናይ 17 ዓመት ፅኑዕ ማእሰርቲ ወሲኑ ኣሎ።ኣብ ልዕሊ ኮሎኔል ክፍለ ፍስሃየ ናይ 14 ዓመትን ክልተ ሽሕ ብር መቕፃዕትን፣ኣብ ልዕሊ ወታደር መኮነን ክንፈ ናይ 13 ዓመት፣ሓለቓ ሓምሳ ፈረደ 11 ዓመትንሰለስተ ኣዋርሕን፣ምኽትል ሓለቓ ዓሰርተ ኣሰፋ ሓጎስ 11 ዓመት፣ ሓልቓ ዓሰርተ ክፍለ ንጉስ ገብረገርግስ ትሽዓተ ዓመት ተፈሪዱዎም ኣሎ። ኮሎኔል ካሱ ሃፍቱ 11 ዓመት፣ኮሎኔል ሓጎስ ሸሞንተ ዓመት ሌቴናል ኮሎኔል ሃይላይ ገብሩ 10 ዓመትን ክልተ ኣዋርሕን ማእሰርቲ ተፈሪዱዎም ኣሎ። እቶም ተኸሰስቲ ዝተፈላለዩ ምስጥራዊ ሰነዳት ንፍሉይ ሓይሊ ትግራይ ኣሕሊፎም ብምሃብ፣ምስጥራዊ ጉጅለ ብምውዳብን መሳርሕቲታት ብምብልሻውን ብካልኦት ክስታትን ከምዝተፈረዶም ኣብቲ መጋባእታ ተገሊፁ። ዝተውሃቦም ተልእኾ ናብ ጎኒ ብግዳፍ ሕቡእ ኣጀንዳ ንምፍፃም ዘኽእሎም ኣካይዳ ብምትኳር ሓይልታት ትግራይ ኣብ ልዕሊ ‘’ወታደራት ብልፅግና’’ እናተዓወቱ እዮም ዝብል ሽብር ይነዝሑ ምንባሮም ጥፍኣተኛ ገይሩዎም ኣሎ። መራሒ ጉጅለ ክፍሊ ፍትሒ ደቡብ እዝ ሓለቓ ሽሕ ፀሃይ ምንዳ ድሕሪ እቲ መጋባእያ ንጋዜጠኛታት ኣብ ዝሃቡዎ ቃልላዕለዎት መኮነናት ሓዊሱ መስመራዊ መኮነናትን ሰብ ካሊእ ማዕረግን ነቲ ሰራዊት ንምጉዳእ ይሰርሑ ነይሮም ኢሎም።ምስ ኦነግ ሸኔ ዝነበረ ርክብ ሎሚ ዝተፈጠረ ከይኮነስ ቅድም ክብል ካብ 2010 ዓ\ም ጀሚሩ እቲ እዚ ንሸኔ ንምጥፋእ ኣብ ተልእኾ እናሃለወ ምስ ሸኔ ብምርኻብ ዝተፈላልየ ረብሓ እናተቐበሉ ነቲ ሰራዊ የውቅቕዑ ዝነበሩ ከምኡ እውም ነቲ ጁንታ ይድግፉ ዝነበሩ በቲ ፍርዲ ጥፍኣተኛ ገይርናዮም ኣለና ኢሎም። ‘’ዝበሰለ መረዳእታ ብምትእኽኻብ እቶም ጥፍኣተኛታት ኣብ ኣደባባይ ብፍርዲ ክቕፅዑ ገይርናዮም ኣለና’’ ኢሎም። ናይ ተኸሰስቲ ተበቓ ዓለቓ ምእቲ እምሩ ጫለ ይግባይ ዘሕትት ፍርዲ እንተሃሊዩ ኣብ ከይዲ ክንሓትት ኢና ኢሎም። ብተመሳሳሊ ገበን ተጠርጢሮም ኣብ ትሕቲ ቁፅፅር ዝወዓሉ ልዕሊ 150 ኣባላት ሰራዊት ምክልኻል ምርመራ ይካየደሎም ከምዘሎን ምርመርኦም ዝተወድአ ኣብ ቀረባ ክሲ ከምዝምስረቶም ተገሊፁ ኣሎ።


ኣብ ኣስመራ ብተበግስኦም ኣብ ሰናይ ተግባር ዝተዋፈሩ ኣሕዋት

ሙሴ ተስፋሚካኤልን ስምኦን ተስፋሚካኤልን ኣብ ኣስመራ ከባቢ ዕዳጋ ሓሙስ ዝነብሩ ኣሕዋት እዮም። ብተበግስኦም ብውልቆምን ምስ ካልኦት ብጾቶምን ኮይኖም ንጽጉማት ክፋል ሕብረተሰብ ኣብ ምሕጋዝ ዝርከቡ ኣብነታውያን ገበርቲ ሰናይ መንእሰያት’ዮም። እዞም 2 ኣሕዋት ብዛዕባ ዝገብርዎ ሰናይ ተግባር ምስ ቪኦኤ ዝገበርዎ ዕላል ይስዕብ። No media source currently available


ናይ ደቡብ ሱዳን ፕሬዝዳንትን ቀዳማይ ምንስቴር ኢትዮጵያን ኣብ ኣዲስ ኣበባ ተራኺቦም ዘትዮም

ንናይ ሓደ ማዕልቲ ወግዓዊ ዑደት ኣዲስ ኣበባ ዝርከቡ ናይ ደቡብ ሱዳን ፕሬዝዳንት ሳልቫ ኪር ኣብ ኢትዮጵያ ዝተርኣዩ ኣወንታዊ ለውጥታት ምድናቖም ቤት ፅሕፈት ቀዳማይ ምንስቴር ኣፍሊጦም። ሓላፊት ፕረስ ናይቲ ቤት ፅሕፈት ቢል ለኔ ስዩም ንጋዜጠኛታት ከምዝተዛረብኦ እቶም ፕሬዝዳንት ንሻድሻይ ሃገራዊ ምርጫን ካልኣይ ምምላእ ግድብ ህዳሴን ብዓወት ምዝዛሙ ኣድኒቖም ኢለን። ናይ ወፃኢ ሓይልታት ኢትዮጵያ ንዘጋጠማ ውሽጣዊ ፈተና ጣልቃ ምእታው ከምዘይብሎም እቶም ፕሬዝዳንት ምዝራቦም ቢል ለኔ ስዩም ገሊፀን ኣለዋ። ናይ ደቡብ ሱዳን ፕሬዝዳንት ሳልቫ ኪር ሎማዕንቲ ኣብ ቦሌ ዓለምለኸ መዕረፎ ነፈርቲ ምስ ዝተቐበሉዎም ቀዳማይ ምንስቴር ኣብይ ኣሕመድ ተዘራሪቦም ኣለው።ሓላፊት ክፍሊ ፕረስ ቤት ፅሕፈት ቀዳማይ ምንስቴር ብል ለኔ ስዩም ከምዝበልኦ ክልቲኦም መራሕቲ ኣብ ክልትኣዊ ርክባትን ንኽልቶም ብሓባር ዘተሓሳስቡዎም ከባቢያዊ ጉዳያትን ተዘራሪቦም። ናይ ደቡብ ሱዳን ፕሬዝዳንት ሳልቫ ኪር ኢትዮጵያ ዘመዝገበቶም ኣወንታዊ ውፅኢታት ከምዘድነ ቑ እተን ሓላፊት ፕረስ ተዛሪበን። ፕሬዝዳንት ሳልቫ ኪር ሻድሻይ ሃገራዊ ምርጫ ብዕዉት ብምዝዛሙ ንቀዳማይ ምንስቴርን መንግስትን እንኳዕ ኣሕጎሰኩም ከምዝበሉዎም ዝገለፃ ንሰን ካልኣዩ ዙር ምምላእ ግድብ ህዳሴ ብዓወት ምዝዛሙ ብምንኣድ እውን ደቡብ ሱዳን ምስ ኢትዮጵያ ዘለዋ ርክብ ዝለዓለ ቦታ ምሃባ ከም እትቕፅል ደጊሞም ኣረጋጊፆም ኢለን። ኣብ ሰሜን ኢትዮጵያ ዘሎ ግጭት እውን ኣብ እዋን ምይይጥ ናይ ክልቲኦም መራሕቲ ከምዝተልዓለን ናይ ደቡብ ሱዳን ፕሬዝዳንት ንፃዕርታት መንግስቲ ምድጋፎምን ብል ለኔ ስዩም ሓቢረን። ‘’ብረታዊ ግጭት ዘልዓለ ኣብ ልዕሊ ሰሜን እዚ ብህወሓት ንዝተፈፀመ መጥቓዕቲ ኮኒኖም’’ ምስ በላ ‘’'መንግስቲ ሕገ መንግስታዊ ስርዓት ንምሕላው ዝገበሮ ፃዕሪ እውን ኣድኒቖም እዮም።ናይ ወፃኢ ሓይልታት ኢትዮጵያ ዝገጠማ ውሽጣዊ ፈተና ጣልቃ ዘይምእታዎም ኣድላይ ምዃኑ ኣፅንኦም ብምሃብ ገሊፆም ‘’ ክብላ ተዛሪበን። ብል ለኔ ስዩም ኣብ መግለፂአን ህወሓት እቲ ውግእ ናብ ክልላት ዓፋርን ኣምሓራን ምስፍሑ ስዒቡ ዝተመዛበሉ ሰባት ቁፅሮም ምውሳኹ ገሊፀን ኣለዋ።በዝሒ ተመዛበልቲ ልዕሊ 500,000 ምዃኑን ህፁፅ ረድኤት ከምዘድልዮምን ሓቢረን ኣለዋ። መንግስቲ ኣብ ክልል ዓፋር ንዝርከቡ ተመዛበልቲ ኣስታት 5,000 ኩንታል እኽሊ ምክፍፋሉን ተወሳኺ 4,600 ኲንታል ድማ ኣብ ክልል ኣምሓራ ንዝርከቡ ተረባሕቲ ምክፍፋሉ ተዛሪበን። ትግራይ ብዝምልከት እውን ክሳብ ሎሚ 318 ረድኤት ምግቢ ዝፀዓና መካይን ናብቲ ክልል ምእታወን እተነ ሓላፊት ፕረስ ኣመልኪተን።ኣብ ክልል ትግራይ ዘሎ ምንቅስቅሃስ ሰብኣዊ ረድኤት ንምስላጥ እውን ቀረብ ዝፀዓና መካይን ይፍተሻሉ ዝነበረ ቁፅሪ ኖቕጣታት ካብ ሸውዓተ ናብ ሰለስተ ከምዝወረደ ፍሊጠን። ገለ ዓለምለኸ ትካላት ረድኤት ሓገዝ ዝፀዓና መካይን ብብዙሕ ናይ መፈተሺ ኖቕጣ ምሕላፈን ምንቅስቓሰ ቀረብ ሰብኣዊ ረድኤት ምድንጓይ ይፈጥር እዩ ዝብል ቅሬታ ከቕርቡ ምፅንሖምይዝከርይብል ፀብፃብ እስክንድር ፍሬው።


ሕቡራት ሃገራት ኣብ የመን ብዝቕጽል ዘሎ ሰብኣዊ ቅልውልው ተመዛበልቲ ይሻቕል

ኲናት የመን ገና ኣብ ዘይዓረፈሉ፡ ኣብ ማሪብ ዝተባህለ ዞባ ዝቕመጡ ዘለዉ ውሽጣውያን ተመዛበልቲ ኣብ ኣዝዩ ኣሰካፊ ኩነታት ከም ዘለዉ ላዕለዋይ ኮሚሽን ስደተኛታት ሕቡራት ሃገራት ኣመልኪቱ። ካብቶም ኣስታት 190-ሽሕ ዝግመቱ ተመዛበልቲ፡ ኣብ ርእሲ ስእነት ጸጥታ፡ ወትሩ ብመሰረታዊ ቀረባት ከም ዝሳቐዩ እቲ ኮሚሽን የመልክት። ኣብታ ኣብ መንጎ ተዋጋእቲ ሑቲን መንግስቲ የመን፡ ንምምሕዳር ማሪብ ኣብ ምቍጽጻር ብዝካየድ ዘሎ ከቢድ ኲናት፡ ንህይወት ኣሽሓት ሰባት የማዝብል ኣሎ። ብላዕለዋይ ኮሚሽን ስደተኛታት ሕቡራት ሃገራት ኣብ ቀረባ ግዜ ኣብ ዝተኻየደ ዳህሳስ፡ እቲ ንኣስታት 190-ሽሕ ውሽጣውያን ተመዛበልቲ ኣዕቊቡ ዘሎ መዓስከራት፡ ብስእነት መሰረታውያን ቀረባት ይስቐ ኣሎ። ወሃቢት ቃል ኮሚሽን ስደተኛታት ሕቡራት ሃገራት ኣይካትሪን ኪቲዲ ኣብ እትገልጾ፡ ስእነት ጽሩይ ማይ፡ ዓይኒ-ምድሪ፡ ቀረባት ጥዕና፡ ኤለትሪክን ኣብ ኣዝዩ ኣሰካፊ ኩነታት’ዩ ዘሎ። “ብሰንኪ ዘሎ ስእነት ውሕስነት ጸጥታ ንኣስታት 21 ሚእታዊት ካብቶም ሓገዝ ዝደልዩ ጥራይ’ዮም ክብጽሑ ተኻኢሎም ዘለዉ። ብሰንኪ’ቲ ዝካየድ ዘሎ ኲናት ሓያሎ ዜጋታት ካብ መረባታቶም ተመዛቢሎም’ዮም ኣብቲ ከባቢ ዘለዉ። ደቀንስትዮን ቆልዑ ኣስታት 80% ናይቶም ተመዛበልቲ’ዮም ዝሽፍኑ። ምስ’ቲ ዘሎ ሕጽረት መጽላሊ፡ ጻዕቂ ነበርቲን ስእነት መሰረታዊ ቀረባትን ድማ እቶም ቀዳሞት ተጠቃዕቲ ንሳቶም’ዮም።” ትብል ኪቲዲ። ኣብቲ ንሽዱሽተ ዓመት ኣቝጺሩ ዘሎ ኲናት ሓድሕድ፡ ንልዕሊ ኣርባዕተ ሚልዮን ዜጋታት ኣማዛቢሉ ኣሎ። ኣስታት ሓደ ርብዒ ካብዞም ውሽጣውያን ተመዛበልቲ ኣብ ምምሕዳር ማሪብ’ዮም ዝርከቡ። ብመሰረት ሓበሬታ ወሃቢት ቃል ላዕለዋይ ኮሚሽን ስደተኛታት ሕቡራት ሃገራት፡ ቀጻሊ ደብዳብ ከቢድ ብረትን ኣየርን፡ ኣብ ዝሓለፈ ዓመት ንኣስታት 24-ሽሕ ዜጋታት ኣፋናቒሉ። እቶም ተመዛበልቲ ገለኣቶም ኣብ ከተማታት ክዕቆቡ እንከለዉ፡ ካልኦት ድማ ኣብተን 150 ዝዀና ብግቡእ ዘይተጣየሳ መናቢዪ ስደተኛታት ኣለዉ። እቲ ግዜያዊ መዓስከራት በቲ ድሮ ሒዙዎ ዘሎ ቍጽሪ ኣዕለቕሊቑ ምህላዉ ዝሓበረት ኣፈኛ ላዕለዋይ ኮሚሽን፡ ነቶም ኣመና ሓገዝ ዝጸልዩ ንምብጻሕ’ውን ኣጸጋሚ ከም ዘሎ ትጠቅስ። “እዞም መዕቆቢታት እኹላት ኣይኰኑን። ካብ ኵሉ ዝገደደ ድማ በቲ ኣብ ቀረባ ግዜ ዘጓነፈ ውሕጅን ብሰንኪ ኣብ ደገ ምኽሻን ዘጋጠመ ባርዕን መሊሶም ተጓዲሎም’ዮም። ዋላ’ኳ ስእነት ቀረባት እንተሎ፡ ኣማራጺ’ውን ስለ ዘየሎ፡ ገለ ስድራቤታት በታ ዝረኸቡዋ ከምእኒ ኮቦርታ፡ መሸፈኒ ፕላስቲክን ኣጭርቕቲን ተጠቒሞም መጽላሊታት ይሰርሑ ኣለዉ።” ዝበለት ወሃቢት ቃል ኪቲዲ’ያ። ኮሚሽን ስደተኛታት ሕቡራት ሃገራት፡ ንዅላቶም ተቐናቐንቲ ሓይልታት፡ ንሰላማዊ ህዝቢ ዘይተገደበ ሓገዝ ክባጻሕ ከፍቅዱ ይጽውዕ። እታ ኣስታት ሓሙሽተ ሚልዮን ዝበጽሕ ህዝባ ኣብ ድርኩኺት ዓጸቦ ዘላ የመን፡ ብመግለጺ ሕቡራት ሃገራት ኣብ ዝኸፍአ ዓለማዊ ቅልውላው’ያ ዘላ።


መንግስቲ ኢትዮጵያ ዝተፈላለዩ ከባብታት ካብ ኣሸባሪ ሕወሓት ናጻ ኣውጺአ ይብል፡ ሓይልታት ትግራይ ድማ በንጻሩ'ዩ ይብሉ

ንማዕልታት ብዝተኻየደ ውግእ ካብ ህወሓት ነጻ ወፂኦም ኣብ ዝበሎም ከባቢታትን ከተማታትን ዞባ ደቡብ ጎንደር ንምርግጋእ እናሰርሑ ምዃኖም ዋና ኣማሓዳሪ እቲ ዞባ ኣቶ ቀለመ ወርቅ ምህረቴ ገሊፆም። ብኻሊእ ወገን ድማ ህወሓት ብርክት ዝበሉ ክፍለ ሰራዊትን ወታደራትን ደምሲሰ ክብል ብቪኦኤ ንዝተመሓላለፈ መግለፂ መልሲ ዝሃቡ ኣቐባሊ ቃል ሰራዊት ምክልኻል ኮሎኔል ጌትነት ኣዳነ:ህወሓት ናይ ሕሶት ሓበሬታ ምዝርጋሕ ዝኸተሎ ናይ ውግእ ስልቲ እዩ ክብሉ ነፂጎምዎ። ኣምሓዳሪ ዞባ ደቡብ ጎንደር ኣቶ ቀለመወርቅ ምህረቴ ከምዝበሉዎ ህወሓት ሒዙዎም ዝነበሩ ዝተፈላለዩ ከባቢታት ሕዚ ኣብ ትሕቲ ሓይልታት መንግስትን ክልል ኣምሕራን ይርከቡ። ካብ ዕጡቓት ህወሓት ዝሞተ ሞይቱ ዝማረኽ ተማሪኹ እቲ ዝተረፈ ድማ ካብቲ ከባቢ ተሳዒሩ ወፂኡ ኣሎ ኢሎም ። እቲ ሓቂ እዚ እናሃለወ ህወሓት ከምዝተዓወተ ብምግላፅ ንህዝቢ ትግራይ የታልል ኣሎ ኢሎም። "ሒዞምዎም ዝነበሩ ንመስመር ዓፋር ተኸቲሎም ንኸተማታት ጋሳኝ ፣ ክምር ድንጋይ ፣ሳሊ ጉብጉብን ንፋስ መውጫን ሙሉእ ብሙሉእ ካብ ፀላኢ ነፃ ወፂኦም ኣለዉ ካብ ኢድ ፀላኢ ንምውፃእ ዳርጋ ሓደ መዓልቲ እዩ ወሲዱ ። እዚ ዘረእዮ ድማ ፀላኢ ብብዙሕ ነገር ፈቲኑ ኣይተሳኸዐሉን፤ ኣብዚ ክፀንሕ ከምዘይኽእልን ዝተሃንጠዋ ደብረታቦር ከምዘይረኽበን ክርዳእ ከሎ ተወቂዑ ዝወፀ ሙዃኑን ዝተማረኹ ድማ ናብ ዝተወሰነሎም ቦታ ተወሲዶም ኣለዉ። " ‘’ህወሓት ፅልእና ምስ መንግስቲ ‘ዩ እናበለ ከደናግር እንተፈተነ እውን ኣብ ዝኣተወን ከተማታት ዝፍፀሞም ተግባራት ሓቃዊ መንነቱ ኣርእዩ ኣሎ’’ኢሎም ኣቶ ቀለመወርቅ። "ብመዳይ ትካላት መንግስቲ ዝተረፈ ነገር የለን ኣቁሑታት ፀላኢ ወሲዱዎም እዩ ፣ ባንክታትን ኩሎም ትካላት ፋይናንስ ፀላኢ ዘሚቱዎም እዩ።ሕድሕድ ገዛውቲ ውልቀሰባት'ውን ተፈቲሹ ተመስቢሩ እዩ። ካብ ደቂ ኣንስትዮን ኣዋልድን ቀለበት ኢደንን መጋየፅታተንን ተወሲዶም እዮም ።እዚ ኹሉ ብስነስርዓት ተሰኒዱ ኮሚቴ ተጣይሹ ንማሕበረሰብ ዓለምን ዝምልከቶም ኣካላትን ክሪኡዎ ንምግባር ይስረሐሉ እዩ ዘሎ።" ንባዕሎም ሓይልታት ምክልኻል ትግራይ ኢሎም ዝፅውዑ ዓብይ ዓወት ምሕፋሶም :ካብ ነሓሰ 13 ስጋብ 15 ኣብ ግንባራት ስሪንቃን ጋሻናን ኣብ ዝተኻየደ ውግእ ዝለዓለ ሰብኣዊ ኪሳራ ብምውራድ ከምዝተዓወቱ ገሊፆም ነይሮም። No media source currently available ሽዱሽተ ክፍለ ሰራዊት ሓይልታት ምክልኻል ሰራዊት ኢትዮጵያን 11,000 ፍሉይ ሓይልን ሚሊሽያን ክልል ኣምሓራን 3,000 ወታደራት ሪፓብሊካን ጋርድን ከምኡ እውን ሓደ ብርጌድ ኮማንዶን ኣብ ውሽጢ ሰለስተ ማዕልታት ከምዝደምሰሰ ገሊፁ እዩ። ሓላፊ ርክብ ህዝቢ ሰራዊት ምክልኻል ኢትዮጵያ ዝኾኑ ኮሎኔል ጌትነት ኣዳነ ግን ስዕረቱ ንምሽፋን ህወሓት ዝጥቀመሉ ዝተለመደ ሕሶት እዩ ክብሉ ነፂጎምዎ። "እዚ ኣሸባሪ ጉጅለ ዝብሎ ዝተለምደ ነገር ኣሎ ብፍላይ ዘይተዓወቱ ክተርፉ ከለዉ፣ ዝሓሰብዎ ነገር ከይተፈፀም ክተርፍ ከሎ ፣ከምዚ ዝበለ ዓይነት ነገር ካብ ምግባር ንድሕሪት ክብሉ ሪኢና ኣይንፈልጥን። መንግስትና በይናዊ ምቁራፅ ተዛብኦ ምስገበረ ይበፅሖም ዝሎ ነገር ይፈልጥዎ እዮም ።ስለዝኾነ ነዚ ንምሽፋን ዝተፈላለዩ ፕሮፖጋንዳታት ምንዘሖም ኣይደንቅ፟ን ፤ ከምቲ ንሳቶም ቀቲልናዮ ዝብልዎ በዝሒ ኣይኮነን ኢትዮጵያ ኣፍሪካ'ውን ክህልዋ ኣይኽእልን ኣይውዳእን :: ናታቶም ሕሶት እዩ ።ንሱ'ውን ንሓንሳብን ንመወዳእታን ጠጠው ክብል እዩ። ነዘን ሒዝናየን ዝብሉወን ዘለዉን ህዝቢ ዝፈናቀለለን ዘለዋን ከተማታትን ንሓዲኤን እኳ ተዋጊኡ ኣይሓዘንን ፕሮፖጋንድኡ ብምንዛሕ ደሓር ብኣካል መፂኡ ይኣቱ ። ናቱ ሕሶታት መልሲ ንምሃብ'ውን ዘሕፍር እዩ ።" ናይ ሓሶት መረዳእታ ምዝርጋሕ ናይ ህወሓት ናይ ውግእ ስልቲ እዩ ኢሎም እቶም ኣቐባሊ ቃል ሰራዊት ኢትዮጵያ።


ኮሚሽን ሰብኣዊ መሰላት ኢትዮጵያ መርማሪ ጉጅለ ናብ ክልል ኣምሓራ ከምዝልእኽ ኣፍሊጡ

ናይ ኢትዮጵያ ሰብኣዊ መሰላት ኮሚሽን ኣብ ክልል ኣምሓራ ብዘተሓሳስብ ኩነታት ኣብ ምስፍሕፋሕ ምዝ ዝርከብ ናይ ትግራይ ግጭት ብዝተኣሳሰረ ምስ ዝተፈፀመ መጥቓዕቲ ከቢድ ብረት፣ቕትለት፣ወራርን ምምዝባልን ምርመራ ንምክያድ ናብ ክልል ኣምሓራ ዘፃሪ ጉጅለ ከምዝልእኽ ኣፍሊጡ።13 ነሓሰ2013 ዓ\ም ኣብ ዞባ ደቡብ ጎንደር ከብ ከተማ ደብረታቦር ዕጡቓት ህወሓት ከምዝተፈፀመ ዝተዘረበሉ ዝብሎ ደብዳብ ከቢድ ብረት ሓደ ናይ ቤተሰብ ባላት ዝኾኑ ዉዴ ዋሌ፣እሱባለው ድረስ፣ኣዲስ ኣለም ድረስ፣ሰርካለም ድረስን ናይ ኣርባዕተ ወርሒ ህፃን ህፃን ኣመል ድረስን ከምዝተቐትሉ ተረጋጊፁ ኣሎ ይብል እቲ መግለፂ። እናሰፍሐን እናገደደን ዝርከብ ግጭት ኣብ ልዕሊ ስቪላት ዝለዓለ ጉድኣትን ሰብኣዊ ቅልውላውን እናስዓበ እዩ ኢሉ። እቲ ኮሚሽን ኣብቲ ግጭት ዝሳተፉ ኩሎም ወገናት ስቪል ዒላማ ከይገብሩ ዳግም የተሓሳስብ።


ኡጋንዳ ኣስታት ክልተ ሽሕ ኣፍጋናዊያን ስደተኛታት ንምውሳድ ተሰማሚዓ

ዩጋንዳ ኣብ ዓለም ዝዓበየ በዝሒ ስደተኛታት ተዕቁብ ዘላ ሃገር ኮይና ብመሰረት ሕቡራት መንግስታት ኣስታት ሓደ ነጥቢ ሓሙሽተ ሚሊዮን ስደተኛታት ተተኣናግድ ዘላ ሃገር እያ ታሊባን ንኣፍጋኒስታን ድሕሪ ምቁፅፃሩ ሃዲሞም ንዝወፁ ኣፍጋኒስታናዊያን ዝፀዓነት ነፋሪት ሎማዕንቲ ረቡዕ ኡጋንዳ ኣትያ።ግዚያዊ መዕቖቢ ከምዝውሃቦም ሰበስልጣን መንግስቲ ገሊፆም ኣለው። ምንስትሪ ወፃኢ ኡጋንዳ ከምዝበሎ ደቂ ተባዕቲዮ፣ደቂ ኣንስትዮን ቆልዑትን ዝርከቡዎም ሓምሳን ሓደን ኣፍጋኒስታናዊያን ዝፅዓነት ቻርተር ነፋሪት ኣብ መዕረፎ ነፈርቲ እንተቤ ዓሪፋ ኣላ።ሽዑ ንሽዑ ብኣውቶቡሳት ናብ ሆቴል ተወሲዶም ኣለው። ሎማዕንቲ ተወሰኽቲ ኣፍጋኒስታናዊያን ክኣትው ትፅቢት ከምዝግበር እቲ ምንስትሪ ገሊፁ ኣሎ።ኣብ ሓደጋ ዝወደቑ ኣፍጋናስታናዊያንን ካልኦት ዜጋታትን ብግዚያዊ ክተዕቖቦም መንግስቲ ኣሜሪካ ብዘቕረቦ ሕቶ ተተኣናግድ ከምዘላ እቲ ምንስትሪ ወሲኹ ሓቢሩ። ፀብፃባት ሚዲያ ከምዝሓበሩዎ ዩንጋንዳ ኣስታት ክልተ ሽሕ ስደተኛታት ንምውሳድ ተሰማሚዓ ኣላ።ዩጋንዳ ኣብ ዓለም ዝዓበየ በዝሒ ስደተኛታት ተዕቁብ ዘላ ሃገር ኮይና ብመሰረት ሕቡራት መንግስታት ኣስታት ሓደ ነጥቢ ሓሙሽተ ሚሊዮን ስደተኛታት ተተኣናግድ ዘላ ሃገር እያ ።